
1. HYRJE

Komisioni i Posaçëm Parlamentar për Reformën në Sistemin e Drejtësisë, i krijuar me vendimin  nr. 96/2014, të Kuvendit të Shqipërisë, në përputhje me objektin e veprimtarisë së tij, ka realizuar analizimin e gjendjes aktuale të organizimit dhe funksionimit të sistemit të drejtësisë, hartimin e një dokumenti strategjik për objektivat e reformës në sistemin e drejtësisë, bazuar në analizën e gjendjes aktuale të organizimit dhe funksionimit të sistemit të drejtësisë, si dhe propozimin për miratim të një pakete të plotë projektligjesh të nevojshme për reformimin e legjislacionit, që rregullon organizimin dhe funksionimin e institucioneve të sistemit të drejtësisë, përfshirë ato kushtetuese. I gjithë ky proces është realizuar me kontributin dhe mbështetjen e institucioneve të sistemit të drejtësisë, ekspertëve vendas dhe ndërkombëtarë, subjekteve të tjera të interesuara dhe opinionit publik.

Me  vendimin nr.14, datë 30.07.2015,  Komisioni miratoi Dokumentin “Analiza e Sistemit të Drejtësisë në Shqipëri”, dokument  i cili përmbylli fazën e I-rë të procesit dhe përbën të parin dokument gjerësisht të konsultuar në publik që analizon mbi baza objektive, shkencore dhe profesionale, nga pikëpamja ligjore dhe zbatueshmërisë së ligjit, gjendjen aktuale të sistemit dhe të gjitha ato problematika akute që kanë prekur këtë sistem në drejtim të organizimit, funksionimit, mirëqeverisjes, efiçencës dhe administrimit të tij.

Komisioni i Posaçëm, me vendimin nr.15, datë 30.07.2015 miratoi në parim dokumentin “Strategjia e Reformës në Sistemin e Drejtësisë” si dhe Planin e Veprimit për zhvillimin e strategjisë për reformimin e sistemit të drejtësisë në Shqipëri, dokumente të cilat përmbyllën Fazën e II-të të procesit. Në këto dokumente janë zbërthyer në masa konkrete objektivat strategjikë të reformës në sistemin e drejtësisë, duke përcaktuar gjithashtu ligjet të cilat do t’i nënshtrohen ndërhyrjes në fazën e tretë të veprimtarisë së Komisionit të Posaçëm. 

Faza e tretë e veprimtarisë së Komisionit të Posaçëm, filloi me punën e grupit të ekspertëve të nivelit të lartë (vendas dhe ndërkombëtarë) për hartimin e ndryshimeve kushtetuese dhe një pakete projektligjesh, midis të cilëve dhe të projektligjit “Për organizimin e pushtetit gjyqësor në Republikën e Shqipërisë”.

2. VLERËSIMI I PROJEKTLIGJIT NË RAPORT MË PARIMIN E KUSHTETUTSHMËRISË, QASJA ME AKTET NDËRKOMBËTARE, SI DHE ME PROGRAMIN E DOKUMENTAT POLITIKE TË REFORMËS NË DREJTËSI 
Projektligji është në përputhje me ndryshimet kushtetuese, të miratuara  me ligjin 76/2016, të miratuar më datë 22 korrik 2016, konkretisht me nenet 135 - 147/ë të tij. Projektligji respekton parimin e kushtetueshmërisë dhe standardet që vendosin aktet ndërkombëtare në lidhje me këtë fushë. Ai reflekton në frymë dhe në përmbajtje tërësisë e dispozitave, parimet dhe është në përputhje me opioninet e Komisionit të Venecias.   

Projektligji është në përputhje të plotë me “Strategjinë e Reformës në Sistemin e Drejtësisë”, dhe me “Analizën e Sistemit të Drejtësisë në Shqipëri”, të cilat janë miratuar nga Komisioni i Posacëm për Reformën në Sistemin e Drejtësisë. 

Gjithashtu, projektligji është në përputhje me legjislacionin shqiptar në fuqi dhe ligjet e tjera në fushën e gjyqësorit. Ai është harmonizuar edhe me projektligje të tjera që po hartohen dhe do të miratohen në mbështetje dhe në zbatim të paketës kushtetuese.

Fusha që rregullon ky projektligj përfshihet nën gërmën “a” të pikës 2
 të nenit 81 të Kushtetutës, përkatësisht gërmës “a) 'ligjet për organizimin dhe funksionimin e institucioneve, të parashikuara nga Kushtetuta”, e për pasojë miratimi i këtij projektligji i  nënshtrohet rregullit të miratimit me shumicë të cilësuar prej 3/5 (tre të pestat).

3. 
QËLLIMI, OBJEKTIVAT, RISITË E PROJEKTLIGJIT
3.1 
Nevoja për hartimin e projektligjit

Bazuar në Analizën e Sistemit të Drejtësisë, Grupi i Ekspertëve të Nivelit të Lartë pranë Komisionit të Posaçëm Parlamentar për Reformën në Sistemin e Drejtësisë identifikoi  probleme që lidhen me aspekte të rëndësishme të organizimit gjyqësor, të cilat ndikojnë drejpërsëdrejti në aksesin në drejtësi të shtetasve dhe në efiçencën e sistemit. Këto aspekte përbëjnë bazat e një sistemi gjyqësor të besueshëm, të drejtë dhe të orientuar drejt shërbimit ndaj shtetasve.

Konkretisht, bazuar mbi një analizë të detajuar të kuadrit ligjor në fuqi, për organizimin e pushtetit gjyqësor dhe efiçencës së tij është vërejtur :

· Mbingarkesë të paarsyeshme të Gjykatës së Lartë e derivuar nga mundësia për të ankimuar pothuajse çdo vendim i gjykatave më të ulëta (me disa kufizime në gjykimin administrativ). Çdo vendim i vetëm i gjykatave më të ulëta mund të kundërshtohet në Gjykatën e Lartë.
· Nevoja e rishkimit të juridiksionit fillestar dhe rishikues të Gjykatës së Lartë  për të lehtësuar funksionimin e gjykatës dhe për mos cënuar eficiencën e sistemit.

· Gjykata e Lartë ka ende një backlog (çështje të prapambetura) të konsiderueshëm. Koha mesatare që nevojitet për zgjidhjen e çështjeve civile në Gjykatën e Lartë është më e lartë së afati maksimal prej 2 (dy) vitesh i vendosur nga Gjykata Europiane për të Drejtat e Njeriut
. Ngarkesa e gjyqtarëve të Gjykatës së Lartë (numri i çështjeve për gjyqtar) është e lartë nëse krahasohet me standardin europian prej 246 çështjesh në vit për gjyqtar
.

· Në përgjithësi, numri i çështjeve gjyqësore të regjistruara nga gjykatat e të tria niveleve ka ardhur në rritje. Përjashtim nga kjo prirje bëjnë gjykatat e shkallës së parë (juridiksioni i zakonshëm), në të cilat numri i çështjeve të regjistruara ka ardhur në zbritje si rezultat i krijimit të gjykatave administrative, të cilat kanë marrë përsipër një pjesë të çështjeve.

· Zvarritje të paarsyeshme të proceseve gjyqësore janë evidentuar në Gjykatat e Apelit për shkak të numrit të lartë të ankimimeve.  
· Ngarkesa e gjyqtarëve të apelit të juridiksionit të zakonshëm është dukshëm më e lartë se standardi mesatar prej 246 çështjesh në vit për gjyqtar. Gjykata Administrative e Shkallës së Parë ka një mbingarkesë në çështjet që shqyrton dhe praktikisht është cënuar çdo afat ligjor për zgjidhjen e tyre, ndërkohë që vërehet se sfera e kompetencave të kësaj gjykate është shumë e gjerë, çka dëmton efektshmërinë e veprimtarisë së saj. Ndarja e kompetencave ndërmjet gjykatave të zakonshme dhe gjykatave administrative, mungesa e stafit dhe e infrastrukturës dhe e faktorëve të tjerë
, ka çuar në mbingarkesën e këtyre të fundit. ubjektet e së drejtës nuk kanë qasje të plotë në këto gjykata (vështirësitë e udhëtimit, etj). 

· Shpejtësia e gjykimit të çështjeve nga gjykatat e apelit të juridiksionit të zakonshëm dhe administrativ mbetet një problem. Në gjykatat e shkallës së parë të juridiksionit të zakonshëm shpejtësia e gjykimit për çështjet penale paraqitet relativisht e mirë. Nga ana tjetër, shpejtësia mbetet problem në çështjet civile, ku pothuaj 16% e çështjeve zgjasin më shumë se 6 muaj dhe 7% e çështjeve mbi 1 vit.

· Gjyqtarët e shkallës së parë përbëjnë 79% të numrit të përgjithshëm të gjyqtarëve, ndërsa gjyqtarët e Gjykatës së Lartë përbëjnë 4,2% të numrit të përgjithshëm të gjyqtarëve, një shifër shumë e ulët në krahasim me mesataren evropiane që është afërsisht 7%”. 

· Ka një numër të madh gjykatash me një numër të pakët gjyqtarësh, e cila shpesh dëmton funksionimin normal të gjykimit dhe të gjykatave. 

· Statusi i personelit jogjyqësor në gjykata nuk është i rregulluar, pasi ligji për Administratën Gjyqësore është shfuqizuar nga Gjykata Kushtetuese në fillim të vitit 2014 dhe ende nuk është miratuar ligji i ri. Përcaktimi i qartë të statusit të administratës gjyqësore, kriteret dhe procedurat e emërimit, promovimit dhe shkarkimit të punonjësve nuk janë të qarta.  Kancelarët kanë vetëm përgjegjësi menaxheriale të kufizuar ndërsa kryetarët e gjykatave kryejnë një numër të konsiderueshëm detyrash administrative, çka dëmton administrimin dhe eficiencën e sistemit gjyqësor dhe të vetë gjykatave.
·  Mungesë e trajnimeve për anëtarët e stafit këshillues të administratës gjyqësore; numri më i ulët i punonjësve të gjykatës për gjyqtarë, duke mos arritur standardin e mesatares evropiane 3 punonjës për gjyqtar. 

· Raporti i ndihmësve ligjorë për gjyqtar është shumë i vogël dhe nuk u përgjigjet standardeve europiane.  

· Mungesa e një sistemi të efektshëm për ndjekjen e historikut të çështjeve gjyqësore ka passjellë procese gjyqësore civile paralele bazuar në të njëjtin subjekt, çka e ndërlikon më tej problematikën e tejzgjatjes së proceseve; mungesë e mjeteve të brendshme në sistemin ligjor të vendit tonë për çështjet që lidhen me tejzgjatjen të proceseve.

· Përdorimi i sistemeve si ICMIS-ja, regjistrimi audio, si dhe softi i kalendarit të menaxhimit të sallave të gjyqit, kanë sjellë përmirësim të ndjeshëm të proceseve gjyqësore. Aktualisht, sistemi ICMIS zbatohet në pjesën më të madhe të gjykatave. Megjithatë, nuk është vënë ende në përdorim në disa të tjera si ato administrative, por edhe në dy gjykata të rëndësishme atë të Tiranës dhe atë të Krimeve të Rënda. Edhe aty ku është vënë në përdorim, vazhdon të kryhet paralelisht edhe regjistrimi manual i çështjeve. 

· Gjenerimi i statistikave nga ICMIS-ja nuk është i plotë, për sa kohë përdorimi i këtij sistemi nuk është i detyrueshëm nga ligji, dhe çështjet regjistrohen manualisht në regjistrat e gjykatës. Teknologjia e bazës së të dhënave të ICMIS-së nuk është e përditësuar dhe është në përputhje me teknologjinë e bazës së të dhënave të policisë dhe prokurorisë. Aktualisht, gjykatat përdorin databasse-t specifike, duke e bërë sistemin të shtrenjtë për t’u mirëmbajtur dhe të vështirë për të ndërvepruar. 

· Më tej, analiza e Sistemit të Drejtësisë evidenton se, pushteti gjyqësor me organizimin aktual kushtetues, ligjor dhe institucional shfaq probleme të shumta dhe nuk po e kryen si duhet misionin e tij për konsolidimin e shtetit të së drejtës. 

· Ndarja e kompetencave ndërmjet gjykatave të zakonshme dhe gjykatave administrative, mungesa e stafit dhe e infrastrukturës dhe e faktorëve të tjerë
, ka çuar në mbingarkesën e këtyre të fundit.
· Ekzistojnë paqartësi serioze ndërmjet detyrave të kryetarit të gjykatës dhe kancelarit.

· Shfuqizimi i ligjit nr. 101/2013 “Për administratën gjyqësore”, nga Gjykata Kushtetuese ka krijuar probleme për  përcaktimin e qartë të statusit të administratës gjyqësore, kriteret dhe procedurat e emërimit, promovimit dhe shkarkimit të punonjësve.  

Raport Progresi i Komisionit Europian 2015
  vë në dukje se problemet me cilësinë e drejtësisë dhe efiçencën: 
 
“Planifikimi i buxhetit ka nevojë të përmirësohet dhe burimet e përshtatshme buxhetore për sistemin e drejtësisë të sigurohen. Përveç disa përpjekjeve, trajnimi i stafit administrativ gjyqësor mbetet i pamjaftueshëm.  
Sistemi i regjistrimit audio u shtri më tej dhe filloi të zbatohej në shumicën e gjykatave administrative. Sistemi i unifikuar i menaxhimit të çështjeve përdoret pothuajse nga të gjithat gjykatat, përfshirë seksionin e dhomës civile të Gjykatës së rrethit Tiranë. Megjithatë, sistemi është pak i përdorur, jo tërësisht funksional, dhe në disa gjykata ende nuk është instaluar. ...” 

Lidhur me efiçencën e sistemit të  drejtësisë, Raporti  thekson:

“....Burimet e pamjaftueshme financiare dhe njerëzore dhe mungesa e organizimit racional të stafit administrativ minon eficencën e sistemit të gjykatave. Kohëzgjatja e procedimeve mbetet shqetësuese....” (faqe 54-55)
3.2   Qëllimi dhe objektivat e projektligjit

Qëllimi  kryesor i projektligjit është garantimi i aksesit të qytetarëve te shërbimi gjyqësor, efektiviteti i shërbimit gjyqësor mes rritjes së shpejtësisë së gjykimit, kontrollit të efektshëm të shkeljeve ligjore dhe faktike të gjykatave më të ulëta nga ato më të larta, shpërndarjes proporcionale të ngarkesës mesatare të çështjeve për gjykatë dhe gjyqtar,  një shtrirjeje kapilare të shërbimit gjyqësor në të gjithë territorin e banuar të Republikës dhe riorganizimit territorial të tij. 

Hartimi i një ligj të ri të organizimit dhe funksionit të pushtetit gjyqësor sipas standardeve europiane është jo vetëm një nevojë, por domosdoshmëri.   

Projektligji synon të rregullojë organizimin dhe funksionimin e sistemit të gjykatave në Republikën e Shqipërisë. Ai parashikon rregulla të plota dhe të qarta pë gjykatat e  të gjitha niveleve në sistemin gjyqësor në Republikën e Shqipërisë, përveç rregullimeve specifike për gjykatat e posaçme që parashikohen në ligjin “Për organizimin dhe funksionimin e institucioneve të për të luftuar korrupsionin dhe krimin e organizuar”. 

Në përputhje me problematikat e evidentuara në analizën e sistemit të drejtësisë dhe objektivat strategjikë, në këtë projektligj rregullohet pavarësia e pushtetit gjyqësor nga ai ekzekutiv, bazuar mbi parime dhe kritere të përcaktuara qartë në ligj, duke mundësuar zgjidhjen e një sërë problematikash të vënë në pah në mëyrë të përsëiritur në Progres Raportet e Komisionit Europian për Shqipërinë dhe në Raportin e Ndërmjetëm dhe  Përfundimtar të Komisionit të Venecias në kaudër të ndryshimeve kushtetuese për reformën në drejtësi.


Projektligji rregullon në një ligj të vetëm organizimin dhe funksionimin e sistemit të gjykatave në Republikën e Shqipërisë, përfshirë edhe Gjykatën e lartë si dhe statusin e nëpunësve civilë gjyqësorë dhe administratës së gjykatave në të tre nivelet.  Ndryshimet kushtetuese  të vitit 2016 mundësuan shtimin e kompetencave të organeve të mirëqeverisjes së gjyqësorit në drejtim të organizimit të pushtetit gjyqësor, përkatësisht Këshillit të Lartë Gjyqësor, çka është në përputhje të plotë me rekomandimet e adresuara nga Këshilli i Evropës dhe Bashkimi Evropian
.  
Në zbatim të përcaktimeve të reja kushtetuese dhe rekomandimeve të Komisionit Europian për Efiçën në Drejtësi (SEPEJ, projekligji parashikohen rregulla lidhur me përcaktimin e kompetencës tokësore të gjykatave, caktimin e seksioneve në gjykata, përcaktimin e përbërjes së trupave gjyqësorë, hartën e gjykatave nën kompetencën e Këshillit të Lartë Gjyqësor; për organizimin e brendshëm në gjykata; funksionimin e administratës gjyqësore, si dhe statusin e punonjësve në gjykatë. 

Në ndryshim nga sistemi aktual i rregullimit të çështjeve të mësipërme ky ligj parashikon një sistem të konsoliduar nën kompetencën e Këshillit të Lartë Gjyqësor për të rregulluar, zbatuar dhe mbikëqyrur në praktikë organizmin dhe funksionimin  e punës në gjykata. 

Projektligji përbëhet nga 94 nene, strukturuar në 6 kapituj të ndarë në 12 seksione.  :

Kapitulli I-  Dispozita të pëgjithshme

Kapitulli II- Kompetencat dhe madhësitë e gjykatave (kompetencat tokësore dhe juridiksionale të gjykatave, degët e gjykatave, numri i gjyqtarëve)

Kapitulli III- Organizimi i brendshëm i gjykatave (dispozita të përgjithshme për të gjitha gjykatat, dispozitë e veçantë për Gjykatën e Lartë, kolegjet e bashkuara të Gjykatës së Lartë)

Kapitulli IV - Funksionimi i administrimit gjyqësor (kompetencat dhe detyrat e organeve të administratës së gjykatës, administrimi i brendshëm gjyqësor) 

Kapitulli V- Statusi i nëpunësve civilë gjyqësorë (kualifikimi i nëpunësve civilë gjyqësorë, pranimi i nëpunësve civilë gjyqësorë, të drejtat, detyrimet, vlerësimi i punës, transferimi, pezullimi dhe përgjegjësia disiplinore, ndërprerja e marrëdhënies në shërbimin civil gjyqësor)

Kapitulli VI - Dispozita kalimtare dhe të fundit.

3.3
Risitë e projekligjit dhe efektet e pritshme
Projektligji sjell risi nga pikëpamja e përmbajtja e tij  dhe teknikës legjislative.  

Nga pikëpamja e përmbajtjes, projektligji rregullon shumë çështje si: llojet e gjykatave, kompetencat tokësore dhe juridiksionale të gjykatave, rregullat e përgjithshme të organizimit të gjykatave dhe organizimit të brendshëm të tyre, krijimi i hartës gjyqësore, krijimi dhe funksionimi i organeve të gjykatave,  kriteret e përcaktimit të numrit të gjyqtarëve të një gjykate, kompetencat e organeve të qeverisjes të sistemit gjyqësor në organizimin e sistemit, kategorizimi dhe ngritja e performancës së punës së administratës së gjykatës duke krijuar rregulla  të qarta, transparente dhe të plota të rekrutimit, trajnimit, vlerësimit dhe promovimit në karriere  të gjyqtarëve. 

Disa nga risitë në mënyrë më specifike të këtij projektligji, të cilat synojnë të adresojnë dhe zgjidhin problematikat e evidentuara në Analizën e Sistemit të Drejtësisë paraqiten si vijon.

3.3.1
Parime dhe rregulla në lidhje me organizimin dhe funksionimin e sistemit të gjykatave në Republikën e Shqipërisë
Projektligji përmban parimet e ushtrimit të pushtetit gjyqësor, duke parashikuar shprehimisht se pushteti gjyqësor ushtrohet nga gjykata të krijuara me ligj, në emër të Republikës në përputhje me Kushtetutën, me këtë  ligj dhe me legjislacionin tjetër në fuqi. 

Gjyqtarët gjatë ushtrimit të funksionit dhe vendimmarrjes janë të pavarur dhe të paanshëm. 

Në ushtrimin e pushtetit gjyqësor çdo gjykatë ndihmohet nga administrata gjyqësore, e cila përfshin shërbimet e nëpunësve civilë gjyqësorë dhe shërbime të tjera mbështetëse. Në ushtrimin e veprimtarisë së saj, administrata gjyqësore respekton pavarësinë e gjyqtarëve, duke shmangur çdo ndërhyrje në veprimtarinë e sistemit gjyqësor.

Projektligji parashikon:

a) Parimin e aksesit në gjykata, duke e konceptuar që në krye të herës gjykatën si institucionin ku çdo person duhet të trajtohet në mënyrë të barabartë dhe pa asnjë diskriminim. Çdo person ka akses të barabartë në gjykatë, si dhe ka të drejtë t’i drejtohet gjykatës për mbrojtjen dhe zbatimin e të drejtave të tij/saj ligjore siç parashikohet me ligj. Gjykatat funksionojnë në mënyrë transparente, të shpejtë dhe efikase.
b) Respektimin e parimit të shmangies së konfliktit të interesit, duke parashikuar detyrimin për nëpunësit civilë gjyqësorë për të shmangur çdo konflikt interesi, në përputhje me rregullat e parashikuara në legjislacionin për parandalimin e konfliktit të interesave.

c) Parimin e bashkëpunimit ndërmjet Këshillit të Lartë Gjyqësor, këshillit të gjykatës, kryetarit të gjykatës, kancelarit, kategorive të ndryshme të nëpunësve civilë gjyqësorë dhe çdo institucioni tjetër të përcaktuar me ligj, me qëllim për të garantuar që pushteti gjyqësor të jetë i pavarur, efikas, i besueshëm dhe transparent.

d) Parimet e shërbimit civil gjyqësor, duke veçuar si të tilla parimet e mundësive të barabarta, mos-diskriminimit, transparencës, profesionalizmit, integritetit, përgjegjshmërisë dhe orientimit drejt shërbimeve efiçente dhe të aksesueshme për qytetarët. Statusi i nëpunësve të shërbimit civil gjyqësor mbështetet në parimin e garantimit të qëndrueshmërisë, bazuar në merita dhe zhvillimin transparent të karrierës.

3.3.2
Përcaktimi i kompetencave tokësore dhe juridiksionale të gjykatave dhe krijimi i    hartës gjyqësore
Projektligji parashikon shprehimisht kompetencat tokësore të Gjykatës së Lartë, kompetencat tokësore të Gjykatës së posaçme për gjykimin e veprave penale të korrupsionit dhe krimit të organizuar, kompetencat tokësore të Gjykatës Administrative të Apelit dhe kompetencat tokësore të gjykatave të tjera.

Projektligji vendos standardet bazë të krijimit të hartës gjyqësore, duke lënë hapësirën e nevojshme për përshtatjen e kësaj harte me zhvillimet social-ekonomike në shoqëri, si zhvillimi i infrastrukturës, zhvillimet demografike, ndryshimet politike-administrative, ndarjet territoriale administrative, etj. 

Këshilli i Lartë Gjyqësor (KLGJ) si institucion i ri për qeverisjen e sistemit gjyqësor, bën vlerësimin e organizimit të rretheve gjyqësore dhe kompetencat tokësore të gjykatave të paktën çdo pesë vjet duke mbajtur në konsideratë objektivat, kriteret dhe procedurën për përcaktimin e hartës gjyqësore. Projektligji përcakton në mënyrë të qartë objektivat mbi të cilat duhet të mbështetet krijimi i hartës gjyqësore të cilat janë : garantimi i aksesit në drejtësi të individit, përdorimi me efektshmëri i burimeve publike dhe rritjen e cilësisë dhe përshtatshmërisë së shërbimeve të ofruara. 

Propozimi i përbashkët i Këshillit të Lartë Gjyqësor dhe Ministrit të Drejtësisë për hartën gjyqësore i përcillet për miratim Këshillit të Ministrave nga Ministri i Drejtësisë. Roli i pushtetit ekzekutiv në këtë aspekt është i nevojshëm për shak të ndërthurjes me çështje territoriale, financiare, zhvillime sociale dhe demografike. 

Propozimi i përbashkët i Këshillit të Lartë Gjyqësor dhe Ministrin e Drejtësisë lidhur me hartën gjyqësore duhet të paraprihet nga një proces konsultimi të gjerë me aktorët e tjerë të sistemit gjyqësor si : Këshilli i Lartë  i Prokurorisë, Prokurori i Përgjithshëm, Ministri i Financave si dhe me të gjitha palë e tjera të interesuara. 

3.3.3
Gjykata të përqëndruara dhe caktimi i numrit minimal të gjyqtarëve në një gjykatë
Një ndër risitë e projektligjit është përqëndrimi i gjykatave duke mbajtur në konsideratë dhe reflektuar standardet evropiane. Organizimi i sistemit gjyqësor në gjykata të përqëndruara me numër me të madh gjyqtarësh në krahasim me sistemin aktual ka si synim t’i përgjigjet nevojave të qytetarëve për akses, por dhe për të bërë sa më efektiv dhe eficent sistemin gjyqësor.  

Projektligji parashikon standardet minimale në të cilat një gjykatë apeli ose e shkallës së parë e juridiksionit të përgjithshëm shtrijnë kompetencat territoriale. Gjithashtu, një risi e këtij projektligji është vendosja e standardit minimal të numrit të gjyqtarëve në një gjykate. Në këtë mënyrë bëhet e mundur përqëndrimi i gjykatave në gjykata më të mëdha dhe me një numër më të lartë gjyqtarësh. 

Në disa vende Evropiane të cilat kanë realizuar reformën e hartës gjyqësore, ka rezultuar mjaft pozitiv përqëndrimi i gjykatave duke ulur numrin e tyre dhe rritur numrin e gjyqtarëve në gjykatat e mëdha
.  Disa nga aspektet positive që pritet të sjellë përqëndrimi i gjykatave janë:

a) Rritja e specializimit të gjyqtarëve brënda një gjykate;
b) Krijimi i trupave gjykues brenda gjykatës duke rritur në këtë mënyrë profesionalizmin, eficencës;

c) Përdorimi me efektivitet i burimeve njerëzore mbështetëse dhe financiare; 

d) Ulja e numrit të çështjeve në gjykatë, duke shmangur një sërë çështjesh që kanë të bëjnë me juridiksion, kompetenca, etj;

e) Ulja e kohëzgjatjes së proceseve gjyqësore dhe zvarritjes së tyre. 

Projektligji përcakton numrin minimal të gjyqtarëve në çdo gjykatë: të paktën 7 gjyqtarë për gjykatat e shkallës së parë me juridikion të përgjithshëm dhe administrative; të paktën 10 gjyqtarë në gjykatat e apelit me juridiksion të përgjithshëm dhe administrative, të paktën 16 gjyqtarë gjykata e posaçme për gjykimin e veprave penale të korrupsionit dhe krimit të organizuar të shkallës së parë dhe të paktën 11 gjyqtarë gjykata e posaçme në nivel apeli. 

Sipas rekomandimit të Raportit të SEJ “Raporti për organizimin e gjykatave dhe kapacitetet e administrimit të gjykatave në Shqipëri” përcaktohet se numri minimal për gjykatë duhet të jetë 12-14 gjyqtarësh, kjo për të mbështetur ndarje eficiente dhe të paanshme të çështjeve gjyqësore, përdorim eficient të burimeve, e të sigurojë bazë për specializimin dhe rritjen e cilësisë. Duke marrë në konsideratë standarded evropiane, por edhe kushtet infrastrukturore të Shqipërisë, u konsidera e drejtë të mbahet një minimum numri gjyqtarësh më i ulët. 

3.3.4
Krijimi i Degëve të gjykatave
Risi e projektligjit është krijimi i degëve të përhershme dhe të përkohshme të gjykatave. Qëllimi i këtij parashikimi të ri është për të sjellë një zgjedhje oportune duke patur në konsideratë kushtet infrastrukturore që ofron vendi ynë dhe nevojën e ofrimit të aksesit të individëve në organet e drejtësisë, nga njëra anë dhe nga ana tjetër, respektimi i standarteve të një procesi gjyqësor profesional, eficent në respektim të standardeve evropiane për gjykata të centralizuara. 

Projektligji ka lënë të hapur mundësinë që vetëm gjykatat e juridiksionit të përgjithshëm të shkallës së parë të mund të kenë më shumë se një degë të përhershme të tyre,  jashtë selisë së gjykatave. Degët e gjykatave do të gjykojnë vetëm çështje të cilat nuk janë urgjente, si dhe çështje civile dhe penale që gjykohen nga një gjyqtar i vetëm, duke mos i bërë pjesë të gjykimit të tyre, çështjet tregtare. Sipas projektligjit, gjykata mund të ketë edhe degë të përkohshme të cilat në ndryshim nga degët e përhershme e zhvillojnë veprimtarinë e tyre në intervale kohore të rregullta jashtë selive kryesore të degëve të gjykatave.

Ky model është përdorur gjerësisht në Evropë për të gjetur proporcionalitet midis objektivave kontradiktore (aksesi në drejtësi në njërën anë dhe burimet e limituara në anën tjetër). Model i sukseshëm i parë në këtë aspekt është Hollanda, e cila në çdo gjykatë ka degë të saj.

Rregullim në këtë projektligj ka edhe funksionimi i degës dhe caktimit të gjyqtarëve për ushtrim funksioni në këto degë. Projekligji parashikon se caktimi i gjyqtarëve në degë të gjykatës është çështje e organizimit të brendshëm të gjykatës. Gjyqtarët caktohen në bazë të pëlqimit të tyre dhe nëse asnjë gjyqtar nuk jep pëlqimin për caktimin në degë të gjykatës, Këshilli i gjykatës i cakton ata me short çdo dy vjet. 

Këshilli i Lartë Gjyqësor është organi i kompetent për të krijuar një dege brenda territorit të gjykatës së shkallës së parë me juridiksion të përgjithshëm ose për të bashkuar degë në juridiksionin e gjykatës së shkallës së parë me juridiksion të përgjithshëm. Në krijimin e një dege të re, projektligji parashikon një proces këshillimi me struktura të tilla si Ministrin e Drejtësisë, me Prokurorin e Përgjithshëm, Këshillin e Lartë të Prokurorisë dhe Ministrin e Financave. 

3.3.5 Përcaktimi i numrit të përgjithshëm të gjyqtarëve 

Projektligji i atribuon Këshillit të Lartë Gjyqësor kompetencën për të bërë propozimin e numrit të përgjithshëm të gjyqtarëve si pjesë e propozimit për buxhetin e gjyqësorit, pasi numri i përgjithshëm i gjyqtarëve ka një ndikim të madh buxhetor. 

Kjo zgjidhje është në përputhje me opinionin e Komisionit të Venecias, CDL-AD (2014) 031, i cili theksoi se:

....“ organi i duhur për të bërë vlerësimin përfundimtar për numrin e ... gjyqtarëve dhe të nevojës për më shumë gjyqtarë, zakonisht është ligjvënësi ose Këshilli i Lartë i Drejtësisë, duke pasur parasysh se zgjedhja varet, ndër të tjera, në mjetet buxhetore në dispozicion“. 

Projektligji vendos detyrimin për Këshillin e Lartë Gjyqësor  që çdo 5 vjet të rishikojë numrin e gjyqtarëve për gjykatë në mbështetje të parimeve dhe kriteret e sipërtrajtuara . 

3.3.6 Transparenca në ndarjen e çështjeve mes gjyqtarëve 

Në përputhje me Opinionin e Komisionit të Venecias (CDL-AD(2010)004 ose CDL-AD(2002)026), projektligji parashikon rregullime në lidhje me ndarjen e çështjeve gjyqësore me short, si dhe parimet se ku mbështet zhvillimi i shortit, që janë transparenca dhe objektiviteti. 

Kancelari i Gjykatës është autoriteti i parashikuar nga ligji që të mbikëqyrë procesin e organizimit dhe të dokumentimit të ndarjes së çështjeve gjyqësore nëpërmjet shortit, si dhe nënshkruan përcjelljen e praktikës së çështjes gjyqësore te gjyqtari i caktuar. 
Këshilli i Lartë Gjyqësor miraton rregulla më të hollësishme për programin dhe procedurat e ndarjes së çështjeve me short, të cilat në veçanti përfshijnë: caktimin e programit për organizimin e shortit, që duhet të ketë karakteristika të mjaftueshme për të siguruar standardet më të larta të transparencës dhe të kapaciteteve të gjurmimit; mënyrën e dokumentimit transparent të përgatitjes së shortit; afatet e organizimit të shortit dhe mënyrën e njoftimit paraprak të tij;  kriteret për të siguruar ndarjen e drejtë të çështjeve ndërmjet gjyqtarëve; rastet dhe kriteret e rindarjes së çështjeve me short, kur është e nevojshme për shkaqe të justifikuara; kritere transparente dhe objektive dhe procedurën e përjashtimit të gjyqtarëve nga shorti për shkak të ngarkesës ose për shkak të angazhimit të gjyqtarëve në veprimtari të tjera në funksion të gjykatës apo të pushtetit gjyqësor; kritere transparente dhe objektive për ndarjen e çështjeve në rast mosfunksionimi të sistemit elektronik të çështjeve.

Caktimi i çështjeve i nënshtrohet inspektimit (dhe gjithashtu CDL-AD (2014)031) për të evituar abuzimin nga Inspektori i Lartë i Drejtësisë. Inspektori i Lartë i Drejtësisë kryen rregullisht inspektime të ndarjes së çështjeve me short. Ai kontrollon raportet e sistemit elektronik të paktën një herë në vit.

3.3.7
Organizimi i brendshëm i gjykatave

Projektligji parashikon mundësinë e organizimit të gjykatave në seksione me qëllim rritjen e specializimit, kur kjo është e nevojshme. Krijimi i seksioneve bazohet në kritere objektive, në veçanti, në numrin e gjyqtarëve në gjykatë, llojin dhe numrin e çështjeve në të paktën tre vitet e fundit në atë gjykatë, duke përcaktuar numrin minimal prej 6 gjyqtarësh.  Trupat gjykues janë pjesë e organizimit të brendshëm të gjykatave, sipas rregullave të parashikuara në ligjet proceduriale. Caktimi i gjyqtarëve në seksione dhe trupa gjykues bëhet duke marrë parasysh përvojën profesionale dhe fushën e tyre të interesit.

3.3.8 Krijimi i organeve të gjykatës 

Risi tjetër e këtij projektligji është krijimi i organeve të  gjykatës, të cilave kanë kompetenca në drejtim të organizimit dhe funksionimin e gjykatave të tilla si: këshillat e gjykatave, mbledhja e përgjithshme e gjyqtarëve. Gjithashtu, rikonceptohen nga pikëpamja e kompetencave organet ekzistuese të gjykatave siç janë: Kryetari, Zv/Kryetari, Kancelari i Gjykatës. 

Këshilli i Gjykatës vlerësohet si një organ që do garantojë mirëfuksionimin e gjykatës, efikasitetin dhe eficencën në realizimin e shërbimeve gjyqësore. Këshillat e gjykatave përbëhen nga Kryetari i Gjykatës, Zv/kryetari dhe kancelari. Një përbërje e tillë ndryshon në përputhje me vendimmarrjet e mbledhjes së Këshillit të Gjykatës domethënë, kur ai vepron si Komision Disiplinor në procedurat kundër kancelarit; kur ai ka për të vendosur mbi çështje të ndryshme nga ato disiplinore në lidhje me kancelarin, etj. 

Kjo mënyrë organizimi është në përputhje me parimet e Udhëzuesit mbi Burimet për Forcimin e Integritetit dhe Kapacitetit Gjyqësor (UNDOC) për menaxhimin e gjykatës, si dhe me praktikën e përdorur gjerësisht në gjykatat Europiane (për shembull: Finlandë apo në Hollandë). 

Në projektligj garantohet parimi i transparencës se mbledhjeve së Këshillit të Gjykatës. Kështu,  përmbledhja e procesverbalit e cila pasqyron pikat kryesore të diskutimit për çdo temë të rendit të ditës dhe  mënyrën e votimit të secilit anëtar duhet të publikohet në faqen zyrtare të gjykatës. Anëtarët mbajnë përgjegjësi për votimin e tyre në lidhje me mënyrën e ushtrimit të detyrave të si anëtar i Këshillit të Gjykatës. Sipas projektligjit, Këshilli i Lartë Gjyqësor ka detyrimin të miratojë rregulla për procedura të mëtejshem për procedurën e mbledhjes së këshillit të gjykatës. 
Mbledhja e përgjithshme e të gjithë gjyqtarëve të gjykatës është risi e këtij projektligji, në të cilën janë parashikuar edhe rregullat dhe  procedurat e mbledhjes. Projekligji ngarkon shprehimisht  kryetarin me detyrimin që të sigurojë që mbledhja të zhvillohet me regjistrim audio dhe të mbahet procesverbal për diskutimet e zhvilluara. Regjistrimi audio dhe procesverbali i mbledhjes i zbardhur ruhet për të paktën dhjetë vjet, dhe i vihet në dispozicion gjyqtarëve të gjykatës, anëtarëve të Këshillit të Lartë Gjyqësor dhe Inspektorit të Lartë të Drejtësisë. Akses mund t’u jepet personave dhe institucioneve të tjerë të interesuar duke siguruar mbrojtjen e të dhënave personale. Këto parashikime kanë të bëjnë në mënyrë të drejtëpërdrejtë më respektimin e parimit të transaprencës dhe të akesit në gjykatë të shtetasve shqiptarë.

3.3.9 Organizimi i Gjykatës së Lartë 

Për herë të parë, mënyra e funksionimit, organizimi dhe aspekte të tjera të administrimit janë përfshirë në një projektligj të unifikuar për organizimin e pushtetit gjyqësor. Seksionet dhe trupat gjykues të Gjykatës së Lartë përcaktohen në këtë projektligj duke parashikuar se Gjykata e Lartë organizohet në Seksionin civil, Seksionin penal dhe Seksionin Administrativ  Projektligji parashikon rregullimet e zhvillimit të gjykimit në Kolegje të Bashkuara të Gjykatës së Lartë për çështje civile, penale ose administrative, të cilat me vendim të një prej trupave gjykues ose të Kryetarit të Gjykatës së Lartë, paraqiten për shqyrtim për ndryshimin e praktikës gjyqësore
.
Nisur nga rëndësia që ka publikimi i vendimeve të Gjykatës së Lartë dhe praktikës së saj unifikuese projektligji parashikon krijimin e qendrës së dokumentacionit pranë kësaj gjykate. Qendra e dokumentacionit bën të mundur publikimin e menjëhershëm të vendimeve të Gjykatës së Lartë, në përputhje me dispozitat për mbrojtjen e të dhënave,  kryen analizën dhe vlerësimin e vendimeve të Gjykatës së Lartë dhe siguron publikimin e ekstrakteve të vendimeve kryesore si dhe publikimin e vendimit të plotë si edhe ndjek dhe studion praktikën gjyqësore të gjykatave të tjera dhe gjykatave ndërkombëtare, dhe u jep gjyqtarëve dhe ndihmës magjistratëve informacion mbi interpretimin e ligjit nga ana e gjykatave.

3.3.10  Njësia e Shërbimit ligjor në Gjykatë të Lartë 

Projektligj i krijon Njësisë e Shërbimit Ligjor, të përbërë më shumë se gjysma  nga ndihmës ligjorë që duhet të jenë magjistratë të komanduar në përputhje me ligjin për statusin e gjyqtarëve dhe prokurorëve dhe që caktohen nga Këshilli i Lartë Gjyqësor.  Detyrat që kryejnë ndihmësit ligjorë (analizimi i praktikës gjyqësore përkatëse mbi interpretimin e dispozitave të zbatueshme për çështjet në gjykim, analizimi i çështjes dhe përmbledhjen e procedurës dhe kryerjen e detyrave të tjera për përpunimin e çështjes siç kërkohet nga gjyqtari) janë me rëndësi.  
Risi në këtë projektligj është se ndihmësit ligjorë do të jenë pjesë e njësisë si një të tërë duke  sjellë nga njëra anë rritje të nivelit të ndihmësit ligjor, dhe nga ana tjetër do të ndikojë që në gjykime profesionale një ndhmës ligjor të mos jetë i lidhur me çështjet e një gjyqtari të vetëm. Kjo zgjidhje është vlerësuar si një mundësi  për të kufizuar krijimit  e një „dysheje“ të njëjtë në gjykimet e një një gjyqtari. Kryetari i Gjykatës së Lartë do të jetë ai që do të caktojë çështjet ndihmësit ligjorë. 

Me parashikimet e reja ligjore, ndihmësit ligjor në Gjykatën e lartë emërohen nga Këshilli i Lartë Gjyqësor, bazuar në kritere ligjore të mirëpërcaktuara, për ndihmësit ligjore magjistratë dhe ata   jo magjistrat. Ndihmësit ligjor jo magjistrat duhet të kenë 10 vjet eksperiencë profeisonale në fushë, të ketë njohuri të jurisprudencës së gjykatave të brendshme dhe atyrë ndërkombëtare, të ketë njohuri të një gjuhe të huaj, të ketë eksperiencë në shkrim dhe arsyetim ligjor.  Paga e ndihmësit ligjor jo magjistrat për shkak të profilit të lartë profesional që ka në Gjykatën e Lartë si një gjykatë ligji, është barazuar me pagën e gjyqtarit të shkallës së parë pa përfitimet e tjera. 

3.3.11   Kompetencat e organeve të Administrimit gjyqësor 
Projektligji rregullon funksionimin e administratës së gjykatave duke parashikuar organizimin e administratës së gjykatës, si dhe kompetencat e detyrat e organeve të kësaj administrate.  Në përgjithësi, ndarja e detyrave mes këtyre organeve është bazuar  në rekomandimet e Komisionit të Venecias në këtë fushë.

Risi e projektligjit është caktimi i Këshillit të Lartë Gjyqësor për të patur në kompetencë organizimin dhe funksionimin e shërbimeve të cilat lidhen me administrimin gjyqësor, lidhur me hartimin dhe ndjekjen e zbatimit e politikave të administrimit gjyqësor, miratimin e rregullave të brendshme të gjykatës për strukturën dhe organizimin e gjyktës, modelin e strukturës, modelin e përshkrimeve të punës për të gjithë kategoritë e nëpunësve civil gjyqësor, etj.

Këshilli i Gjykatës është i veshur me kompetenca të administrimit gjyqësor të gjykatës respektive, si për miratimin e përshkrimeve të punës sipas modelit të Këshillit të Lartë Gjyqësor, vendimet në lidhje me statusin e nëpunësve civil gjyqësor, miraton strukturën dhe organikën, infrastrukturën, marrëdhëniet me Shkollën e Magjistratuës, me publikun, etj. 

 Dhënia e kompetencave të administrimit gjyqësor organeve të gjyqësori u propozua në këtë projektligj duke mbajtur në konsideratë rekomandimet e Komisionit të Venecias, konkretisht : 

· Caktimi i Këshillit Gjyqësor me mbikëqyrjen e administrimit të gjykatave (CDL-AD (2014) 038)

· Shmangia e përfshirjes së ekzekutivit (Ministrisë së Drejtësisë), në miratimin e rregulloreve të gjykatave për funksionimin dhe procedurën e brendshme (CDL-AD (2013) 015);
· Shmangia e dhënies së kompetencave Ministrisë së Drejtësisë mbi gjyqësorin, të tilla si detyrimi i kryetarit të gjykatës për t’i dhënë Ministrisë së Drejtësisë raportin e aktivitetit të gjykatës, dhe, me kërkesë të Ministrisë së Drejtësisë, t’i dorëzoj raportet e veçanta ose raporte periodike të cilat janë të nevojshme për kryerjen e detyrave që bien nën juridiksionin e tyre, pasi këto detyrime të tilla duket sikur e vënë kryetarin e gjykatës në një pozitë nënshtrimi ndaj Ministrisë së Drejtësisë (CDL-AD (2014) 038);
· Kufizimi i rolit mbikëqyrës të Ministrisë së Drejtësisë duke shmangur caktimin e funksioneve mbikëqyrëse Ministrisë së Drejtësisë për kryerjen e detyrave administrative në gjykatë, si mundësia e Ministrisë së Drejtësisë për të kryer inspektime në gjykata, për shembull, në lidhje me organizimin e punës në gjykata, duke vepruar nisur nga kërkesat dhe ankesat e qytetarëve ndaj punës së gjykatave, ose në lidhje me punën e Sekretariatit të Këshillit Gjyqësor, konkretisht, aktivitetet e tij në lidhje me administrimin e gjykatave ose të punës së nëpunësve dhe arkivat (CDL-AD (2014) 038)
Kompetenca të përcaktuara janë dhënë në këtë projektligji për Kryetarin e Gjykatës ashtu si dhe për Kancelarin.

3.3.12 Përcaktimi i rregullave të nëpunësve civilë gjyqësor
Risi e projektligjit është përfshirja e punonjësve të gjykatave në një status të ri të rregulluar tashmë nga ky projektligj për të ofruar garanci, qëndrueshmëri, karrierë, profesionalizëm, ngritje të kapaciteteve, etj. Projektligji parashikon rregullime të ngjashme me ligjin për nëpunësin civil, i cili madje plotëson kuadrin ligjor në këtë drejtim për çështje që ky projektligj nuk i parashikon. Nëpërmjet përfshirjes së stafit të gjykatave në një status të mirërregulluar të quajtur nëpunës civil gjyqësor, do të krijojë mundësinë e konsolidimit dhe të rritjes së profesionalimit dhe eficencës në sistemin gjyqësor. 

Janë parashikuar kategori sipas punës dhe pozicionit që kryejnë, duke parashikuar dhe kriteret formale ligjore dhe ato që do të vendosë Këshilli i Lartë Gjyqësor si kritere dhe përshkrime pune për çdo pozicion. Si drejtues më i lartë i nëpunësve civil gjyqësor qëndron Kancelari, i cili emërohet nga Këshilli i Lartë Gjyqësor, pasi më parë të ketë kaluar provimin e vlerësimit nga Shkolla e Magjistraturës. Ashtu si dhe magjistratët, në këtë projektligj është parashikuar që edhe kancelarët dhe ndihmës ligjorë do të ndjekin formimin fillestar nga Shkolla e Magjistraturës në bashkëpunim me Këshillin e Lartë Gjyqësor, Ministrinë e Drejtësisë, gjykatat dhe institucione të tjera.  Institucionet përgjegjëse përgatisin  kurrikulën për formimin fillestar për kancelarin për një periudhë prej të paktën tre muajsh dhe për ndihmësit ligjorë për një periudhë prej të paktën nëntë muajsh sipas kushteve të vendosura në Ligjin “Për Organet e Qeverisjes të Sistemit Gjyqësor në Republikën e Shqipërisë”.
Risi e këtij projektligji, është se parashikon mundësinë e ndihmësve ligjorë në të gjitha gjykatat e apelit, me kushtin që numri i ndihmësve ligjorë të jetë jo më shumë se gjysma e numrit të gjyqtarëve në atë gjykatë. 

3.3.13
Vlerësimi kualifikues për kancelar dhe ndihmës ligjor dhe formimi profesional

Risi e projektligjit është parashikimi i kritereve të përgjithshme dhe të veçanta që duhet të plotësojë një kandidat nga pikëpamja e vlerësimit profesional për t’u pranuar në formimi fillestar për kancelar dhe nëpunës civil gjyqësor sipas kategorive që parashikohen në po këtë projektligj.  Për herë të parë, me qëllim rritjen e profesionalizmit të kancelarëve dhe ndihmësve ligjorë, është parashikuar formimi profesional i nëpunësve civil gjyqësore nëpërmjet përfshirjes së tyre në programet e trajnimit fillestar dhe vazhdues. 

Projekligji parashikon detyrimin për Shkollën e Magjistraturës që të ofrojë formim fillestar për ndihmësit ligjorë, dhe të paktën çdo tre vjet, për kancelarët. Shkolla e Magjistraturës në bashkëpunim me Këshillin e Lartë Gjyqësor, Ministrinë e Drejtësisë, gjykatat dhe institucione të tjera kryen formimin fillestar dhe vazhdues të kancelarëve dhe ndihmësve ligjorë, si dhe përgatit kurrikulën për formimin fillestar për kancelarin për një periudhë prej të paktën tre muajsh dhe për ndihmësit ligjorë.  Ndërsa për nëpunësit e tjerë civilë gjyqësorë është pikërisht Këshilli i Lartë Gjyqësor i cili në bashkëpunim me Shkollën e Magjistraturës dhe Ministrinë e Drejtësisë dhe institucionet e tjera kryejnë formimin profesional fillestar dhe vazhdues.
Në lidhje me vlerësimin kualifikues për kancelar dhe ndihmës ligjor dhe formimi profesional, Këshilli i Lartë Gjyqësor ka për detyrë verifikimin nëse kandidatët i plotësojnë kriteret e përgjithshme dhe të veçanta për vendin e punës; përcaktimin e listës së kandidatëve që kualifikohen për të marrë pjesë në provimin e pranimit dhe është Shkolla e Magjistraturës ajo që zhvillon provimin e pranimit, vlerëson dhe publikon rezultatet e provimit të pranimit, përcakton kandidatët me pikët më të larta që duhet të pranohen në programin e formimit fillestar dhe organizon dhe zbaton programin e formimit fillestar. Projektligji parashikon se kandidatët e pranuar në programin e formimit fillestar janë të detyruar të ndjekin rregullisht programin dhe të respektojnë rregulloren e Shkollës së Magjistraturës.

Sipas projektligjit Këshilli i Lartë Gjyqësor parashikon rregulla më të detajuara në lidhje me formimin fillestar të Kancelarit dhe ndihmësve ligjorë, vlerësimin kualifikues të nëpunësve civilë gjyqësorë.  

3.3.14 Përcaktimi i kritereve ligjore për nëpunësit civilë gjyqësor

Në projektligj përcaktohen kriteret e përgjithshme dhe të veçanta për pranimim në shërbimin civil gjyqësor për të gjithë kategoritë e nëpunësve civil gjyqësor. Kancelarët, për t'u pranuar në provimin e pranimit për formimin fillestar duhet të plotësojnë edhe kriteret, të jenë të diplomuar në drejtësi ose ekonomi në nivelin master shkencor dhe të kenë përvojë profesionale mbi tetë vjet, nga të cilat së paku tri vjet në pozicione administruese ose pesë vjet në sistemin gjyqësor. 

Për pozicionin e ndihmësit ligjor në gjykatat e apelit, kandidatët duhet të jenë diplomuar në drejtësi në nivelin master shkencor  dhe të kenë përvojë profesionale jo më pak se pesë vjet, duke përfshirë së paku tri vjet përvojë pune profesonale që lidhet me gjykatën.

Risi e këtij projektligji është se siguron statusin e punonjësve të tjerë, duke ju dhënë statusin e nëpunësit civil gjyqësor, nga i cili  punonjësit do të fitojnë sigurinë në punë, trajnimet, zhvillimin e karrierës, vetvlerësimin dhe vlerësimin. Kjo do të ndikojë në rritjen e profesionalizmit, efektshmërisë dhe eficencën e gjykatave si dhe në promovimin e vlerave dhe meritokracisë. Në këtë kategori përfshihen kryesekretarët, sekretarët gjyqësore, pozicionet drejtuese dhe zbatuese të buxhetit, të menaxhimit dhe administrimit. Nëpërmjet përfshirjes së këtyre kategorive në statusin e nëpunësve civil gjyqësor e ngjashme në rregullim me nëpunësit civil, do të sigurojë qëndrueshmëri dhe rritje profesionale e punonjësve të gjykatës. 

3.3.15 Të drejtat dhe detyrat e nëpunësit civil gjyqësor 
Projektligji parashikon të drejtën e ankimit për vendimet e Këshillit të Lartë Gjyqësor dhe të Këshillit të Gjykatës lidhur me emërimin, transferimin, pezullimin, masat disiplinore, shkarkimin, etj. Risi në këtë ligj është se Këshilli i Lartë Gjyqësor përcakton tre kategori të kancelarëve në përputhje me ngarkesën dhe nivelin e çdo gjykate, duke përcaktuar edhe pagën në projektligji nga niveli më i lartë deri tek niveli më i ulët. 
3.3.16 Sigurimi i vazhdimësisë së punonjësve aktualë dhe përcaktimi i rregullave për të kaluar në nëpunës civil gjyqësor

Projektligji parashikon rregullime për kalimin e statusit të punonjësve aktualë në gjykata në atë të nëpunësit civil gjyqësor. Qëllimi i projektligjit është garantimi i vazhdimësisë së punonjësve në detyrë duke fituar statusin e nëpunësit civil gjyqësor.  Statusi i nëpunësve civil gjyqësor është një huazim i statusit të nëpunësve të shërbimit civil, me institute si emërimi, periudha e provës, lëvizja paralele, ngritja në detyrë, rastet e pezullimit, transferimi, kriteret ligjore që duhet të plotësojnë për pozicionet e nëpunësve civil gjyqësor, përgjegjësia disiplinore, procedura e ndjekur dhe masat e marra, etj. 

3.3.17     Pezullimi nga shërbimi civil gjyqësor dhe efektet e tij

Ashtu si dhe në Ligjin për nëpunësin civil, edhe në këtë projektligj, parashikohen në mënyrë të detajuar rastet e pezullimit nga shërbimi civil gjyqësor, organet kompetente, dhe efektet e pezullimit.  Në projektligj parashikohet se në rastet e pezullimit, për shkaqe të përcaktuara, nëpunësi civil gjyqësor përfiton pagë të plotë vetëm në disa raste specifike të përcaktuara nga ligji. 

3.3.18 Përgjegjësia disiplinore e nëpunësve civil gjyqësor, masat disiplinore

Projektligji, në mënyrë të detajuar përcakton rastet e përgjegjësisë disiplinore, institucionet përgjegjëse për fillimin e ecurisë, masat disiplinore, afatet e parashkrimit, organet kompetente për të caktuar masat disiplinore. Këshilli i Lartë Gjyqësor i jep masat për kancelarin dhe ndihmësin ligjor,  ndërsa Këshilli i Gjykatës për nëpunësit e tjerë civilë gjyqësorë.
Duke mbajtur parasysh analogjinë që kanë dy sistemet për nëpunësin civil dhe nëpunësin civil gjyqësor, në këtë projektligj janë parashikuar dhe raste referimi tek rregullat e ligjit për nëpunësin civil për aq sa do të jetë e mundur dhe përvec rasteve të parashikuara ndryshe në këtë projektligj. 

Për përcaktimin e masave disiplinore, në projektligj janë parashikuar rrethanat renduese dhe ato lehtësuesë në vendosjen e masës disiplinore, duke  parandaluar praktikat abuzimeve dhe subjektive . 

3.3.19 Dispozitat kalimtare

Duke mbajtur në konsideratë se projektligji parashikon një organizim të ri të sistemit gjyqësor, institucione të reja të administrimit dhe një status të ri të nëpunësve civil gjyqësor, nëpërmjet dispozitave kalimtare, është siguruar që në përputhje me të gjitha rekomandimet dhe legjislacionin në fuqi të parashikojë disa dispozita që do të shërbejnë për të filluar zbatimin e organizimit të ri gjyqësor.

Me qëllim sigurimin e vazhdimësisë të veprimtarisë të sistemit gjyqësor, në dispozitat kalimtare është parashikuar mënyra e funksionimit të sistemit dhe kompetencat e organeve ekzistuese gjatë periudhës kalimtare. Është parë me vend që të lihen në fuqi disa kompetenca dhe detyra që ushtrojnë institucionet aktuale deri në ngritjen e institucioneve të reja, por në zbatim të procedurave dhe kritereve të parashikuara në këtë projektligj.

Gjithashtu afatet ligjore janë ato të cilat zënë vend në dispozitat tranzitore të cilat i japin mundësinë Këshillit të Lartë Gjyqësor që pas krijimit të tij, të marrë masat për zbatimin e parashikimeve të reja ligjore. 

Në dispozitat kalimtare parashikohet edhe nevoja e miratimit të akteve nënligjore për nenet e caktuara në këtë projektligj.

Me miratimin e këtij projektligji rezulton se duhen ndryshime ose shfuqizimeve të disa neneve për disa ligjeve në fuqi, si Ligji nr. 49/2012, “Për organizimin dhe funksionimin e Gjykatave administrative dhe gjykimin e mosmarrëveshjeve administrative”, të ndryshuar; Ligjin nr. 8678, datë 14.05.2001 “Për organizimin dhe funksionimin e Ministrisë së Drejtësisë”, të ndryshuar.  

Si dhe shfuqizimin në tërësi të disa ligjeve të tjera që janë në fuqi: si Ligjin nr. 8588, datë 15.03.2000, “Për organizimin dhe funksionimin e Gjykatës së Lartë, në Republikën e Shqipërisë”, të ndryshuar; ligjin nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë”, të ndryshuar.

Nga pikëpamja e teknikës legjslative, të gjitha rregullat bazë për organizimin e pushtetit gjyqësor gjenden në një ligj të vetëm, duke rregulluar në veçanti aspekte që deri më sot rregullohen nga ligje të ndryshme si: ligji “Për  organizimin dhe funksionimin e Gjykatës së Lartë  në RSH”,  ,  ligji “Mbi organizimin e pushtetit gjyqësor në Republikën e Shqipërisë”, ligji “Për organizimin dhe funksionimin e gjykatave administrative dhe gjykimin e mosmarrëveshjeve administrative”  dhe ligji “Për organizimin dhe funksionimin e gjykatave për krime të rënda”.
4. REZULTATET E PRITSHME NGA ZBATIMI I PROJEKTLIGJIT

Bazuar në problematikat e  përmendura më  lart, projektligji përbën një bazë të konsoliduar për të sjellë efektet e pritshme në  funksionimin  dhe eficën e gjykatave dhe cilësinë e shërbimeve për qytetarët.

· Unifikimi i rregullave të organizimit të gjithë sistemit gjyqësor, përfshirë Gjykatën e Lartë; 

· Riorganizimi dhe shpërndarja e gjykatave bazuar në parime, objektiva dhe standarde evropiane si dhe duke mbajtur në  konsideratë ndarjen territoriale të re, raportin e gjykatave me numrin e popullsisë dhe ngarkesën e çështjeve, distancat mes gjykatave në territor;

· Shtrirja kapilare e shërbimit gjyqësor në të gjithë territorin e banuar të Republikës falë hartimit të hartës gjyqësore të re që do passjell zgjerimin e llojit të  mosmarrëveshjeve që do të gjykohen nga një gjyqtar i vetëm dhe rritjen e aksesit në një sistem drejtësie më efiçente dhe më mirë të administruar; 
· Përcaktimi më i qartë ligjor i juridiksionit të të gjitha llojeve të gjykatave (civile, administrative e penale) për të shmangur konfliktin e kompetencës, mbingarkesën e disa gjykatave, tejzgjatjen e gjykimit dhe për të pakësuar komandimin e gjyqtarëve, sidomos nga gjykatat e zakonshme tek ato të specializuara;
· Rishikimi i kufijve të kompetencës shqyrtuese të Gjykatës së Lartë, të gjykatave të apelit dhe të organizmit të tyre për të shmangur zvarritjen e paarsyeshme të proceseve gjyqësore; 

· Krijimi i kushteve për specializimin e gjyqtarëve brenda një gjykate për të garantuar rritjen e profesionalizmit të tyre;

· Reformimi i administratës gjyqësore mes rregullimit të statusit të saj, përcaktimit të  kritereve që garantojnë profesionalizmin, integritetin, paanshmërinë dhe përzgjedhjen e punonjësve sipas një procesi  të hapur dhe transpararent të mundësive, të kushteve dhe kritereve që duhet të plotësojnë, konkurrimit, promovimit dhe ngritjes në karrierë  kualifikimit dhe trajnimin fillestar dhe vazhdues të personelit; 
· Rritja e performancës së administratës gjyqësore duke garantuar një sistem të shërbimit civil brenda sistemit gjyqësor i ngjashëm me sistemin e nëpunësit civil, duke garantuar karrierën, meritokracinë në rekrutimin, ngritjen në karrierë, transferimin e personelit.

5.
PROCESI I HARTIMIT TË PROJEKTLIGJIT, METODOLOGJIA DHE PARIMET KRYESORE 

Duke vlerësuar rëndësinë e reformës në drejtësi si një reformë në dobi të zhvillimit të demokracisë, shtetit të së drejtës, në dobi të qytetarëve, të zhvillimit ekonomik dhe mirëqënies së vendit, inicimi i këtij procesi dhe zhvillimi i tij jashtë korpusit ekzekutiv qeverisës, në organin përfaqësues të popullit, në Kuvend, ishte pjesë e vizionit për procesin e kësaj reforme. Procesi i reformës në sistemin e drejtësisë është ndërtuar në mënyrë të tillë që të respektojë parimet e gjithëpërfshirjes, transparencës, profesionalizmit, pajtueshmërisë më standartet ndërkombëtare dhe konsultimit të gjerë midis aktorëve në këtë proces.

5.1  Gjithëpërfshirja
Projektligji u hartua nga ekspertët e nivelit të lartë, vendas dhe ndërkombëtar pranë Komisionit të Posaçëm Parlamentar për Reformën në Sistemin e Drejtësisë. 

Në përbërje të këtij grupi pune kanë qenë ekspertë të nivelit të lartë, përfaqësues të Misionit Euralius IV, Këshillit të Lartë të Drejtësisë, Ministrisë së Drejtësisë dhe Gjykatës së Lartë.  Grupi i punës është asistuar nga ekspertët e Sekretariatit Teknik, i përbërë nga juristë, përfaqësues të Kuvendit, Gjykata e Lartë, Ministria së Drejtësisë, Misionit Euralius, Prezencës së OSBE-së në Shqipëri dhe eskpertë të fushës. 

Projektligji është hartuar gjatë periudhës janar– qershor 2016 dhe ka qenë një dokument që është konsultuar me përfaqësues të rrjetit të konsultimit Think Tank, përbërë nga ekspertë të opozitës parlamentare, Ministrisë së Drejtësisë, gjyqtarë, avokatë, pedagogë, etj. Përveç diskutimeve të grupit hartues, është parë e nevojshme mbledhja e informacioneve shtesë. Për këtë është bërë kërkim në legjislacion dhe marrje të dhënash nga institucione të ndryshme, Ministria e Financave, Departamenti i Administratës Publike, Zyra e Adminsitrimit të Buxhetit Gjyqësor, shoqatat e Gjyqtarëve, etj. 

Duke ndjekur të njëjtën metodologji për secilën shtyllë të reformës në drejtësi, pranë çdo grupi që u ngarkua me hartimin e projektligjeve më të rëndësishme organike të sistemit të drejtësisë, është ngritur dhe ka funksionuar një grup konsultimi i ngushtë Think Tank ku janë atashuar gjyqtarë, prokurorë, noterë, avokatë, oficerë të policisë gjyqësore, juristë, etj.

Gjatë hartimit të këtij projektligji janë marrë parasysh standardet ndërkombëtare dhe praktikat ligjore më të mira të vendeve me demokraci të konsoliduar. Në mënyrë të veçantë, për hartimin e dispozitave janë mbajtur parasysh konventat ndërkombëtare për të drejtat dhe liritë themelore të njeriut të ratifikuara nga Republika e Shqipërisë, aktet udhëzuese ndërkombëtare, Raportet e organizmave ndërkombëtare, rekomandime të Komisionit të Venecias, etj. Është treguar kujdes që këto standarde dhe praktika të përshtaten me kontekstin e zhvillimeve dhe dinamikave të vendit tonë, me synimin që dispozitat e këtij ligji të jenë të zbatueshme. 

5.2
Transparenca dhe konsultimi publik

Projektligji është konsultuar vazhdimisht me grupin e konsultimit Think-Thank
, dhe është rishikuar disa herë nën dritën e komenteve dhe sugjerimeve të aktorëve të sistemit të drejtësisë nga grupi i punës së ekspertëve. Gjithashtu, janë zhvilluar konsultime dhe takime të vazhdueshme me grupe të ndryshme interesi, përkatësisht me gjyqtarë të Gjykatës së Shkallës së Parë, me inspektorët e Këshillit të Lartë të Drejtësisë, me pedagogë të Shkollës së Magjistraturës dhe me përfaqësues të Prokurorisë së Përgjithshme.  Konsultime janë bërë për kapituj të veçantë të projektligjit, sipas fushave përkatëse që kanë prekur këto grupe interesi, përkatësisht për zhvillimin e karrierës së magjistratëve, për vlerësimin e gjyqtarëve dhe prokurorëve dhe për dispozitat përfundimtare dhe tranzitore.

Krahas konsultimit me grupet Think-Tank, për paketën e projektligjeve prioritare është zhvilluar një proces i gjerë konsultimi dhe në tryezat e konsultimit publik të zhvilluara në Tiranë dhe rrethe të ndryshme të vendit. Kështu, vetëm gjatë muajit Maj-Qershor 2016, për konsultimin publik të projektligjeve që shoqërojnë projektin kushtetues, u zhvilluan 7 tryeza konsultative, nga të cilat 5 tryeza u zhvilluan në Tiranë, 1 tryezë në Vlorë dhe 1 tryezë në Durrës.

Projektligji “Për organizimin e pushtetit gjyqësor në RSH”, së bashku me dy projektligjet e tjera të shtyllës së gjyqësorit, u konsultuan gjerësisht gjatë muajit Maj 2016 me aktorë të sistemit të drejtësisë, gjyqtarë dhe prokurorët në sistem dhe krerët e gjykatave dhe prokurorive, përfaqësues të institucioneve shtetërore si Ministria e Drejtësisë, dhe përfaqësues të shoqërisë civile aktive në fushën e drejtësisë.  Procesi i parë i konsultimit u zhvillua në Tiranë, në datë 11 Maj 2016, dhe procesi i dytë në Vlorë, në datë 16 maj 2016. Në këto tryeza morën pjesë gjyqtarë, prokurorë, pedagogë të së drejtës të universiteteve publike e private, përfaqësues të Ministrisë së Drejtësisë, shoqëria civile, media, etj.  Komentet e marra nga pjesëmarrësit si gjatë konsultimeve publike dhe kontributet me shkrim janë shqyrtuar dhe vlerësuar në mbledhjet e grupit hartues dhe janë reflektuar në tekstin e projektligjit.

6.
SHQYRTIMI I PROJEKTLIGJIT NË KOMISIONIN E POSAÇËM PËR 
REFORMËN NË DREJTËSI  
Në datën 24 qershor 2016, është bërë prezantimi, diskutimi dhe votimi në parim i projektligjit “Për organizimin e pushtetit gjyqësor në Republikën e Shqipërisë" në Komisionin e Posaçëm Parlamentar për Reformën në Drejtësi.  

Paralelisht me diskutimin nga anëtarët e Komisionit të Posaçëm, në vijim të praktikës së ndjekur nga Komisioni dhe Grupi i Ekspertëve të Nivelit të Lartë për konsultimin e të gjitha produkteve të reformës në drejtësi, projektligji i’u përcoll për konsultim nëpërmjet postës elektronike, rrjetit të konsultimit publik, i përbërë nga gjithë gjyqtarët në çdo shkallë të gjykimit, prokurorë të të gjitha niveleve, pedagogë të së drejtës në universitetet publike e private, shoqërisë civile etj, të cilët u ftuan për të dhënë kontributet e tyre për përmirësimin e projektligjit. Kontributet e ardhura janë vlerësuar nga grupi i ekspertëve hartues në bashkëpunim me relatorin e caktuar nga Komisioni, dhe në një masë të konsiderueshme janë reflektuar në projektligj, i cili edhe në këtë fazë, ka qënë në proces të vazhdueshëm ndryshimi dhe përmirësimi.

Gjatë shqyrtimit të projektligjit në Komision, relatori i këtij projektligji dhe anëtarët e maxhorancës parashtruan një sërë pyetjesh dhe çështjesh për diskutim gjatë seancës së diskutimit në parim dhe nen për nen të projektligjit.

Në mbledhjen e datës 27 qeshor 2016 projektligji u shqyrtua nen për nen në Komision, dhe pasi u  diskutua gjerësisht mbi përmbajtjen e projektligjit, u vendos që pas reflektimit  të ndryshimeve dhe riformulimeve të propozuara nga anëtarët e Komisionit të Posaçëm Parlamentar, të vazhdonte shqyrtimi i projektligjit dhe miratimi në tërësi. 

Në mbledhjen e datës 22 shtator 2016, Komisioni miratoi nen për nen dhe në tërësi projektligjin e rishikuar nga Ekspertët e Nivelit të Lartë, pas reflektimit të ndryshimeve në plotësim të detyrave të lëna nga Komisioni në mbledhjet e kaluara si dhe ndryshimeve kushtetuese të miratuara në datë 22 korrik 2016.

Në mbledhjen e datës 30 shtator 2016,  anëtarët e komisionit u njohën me Vendimin nr.667, datë 28.9.2016 depozitoi të këshillit të Ministrave  për efektet financiare të  projektligjeve të reformës në drejtësi, përfshirë edhe për ligjin për organizimin e pushtetit Gjyqësor në Republikën e Shqipërisë dhe   bënë reflektimet përkatëse në projektligj.

Gjatë mbledhjeve të Komisionit të posaçëm,  ka patur diskutime të ndryshme. Disa nga çështjet më të rëndësishme si më poshtë:

· Lidhur me kompetencat për propozimin dhe miratimin e Hartës gjyqësore 

Nga anëtarët e Komisionit të Posaçëm u prezantua kërkesa për të evidentuar arsyet e grupit të punës për kalimin e kompetencës së Presidentit të Republikës për miratimin e hartës Gjyqësorë. 

Nga grupi i ekspertëve u argumentua se mënyra e parashikuar për hartën gjyqësore është në përshtatshme me një Opinion të Komisionit të Venecias, në të cilën CDL-AD (2013) 034, parashikohet se "organi më kompetent për hartimin dhe ndryshimin e rrjetit të gjykatës është Këshilli i Lartë Gjyqësor. [...ç, iniciativa për vendime të tilla duhet të vijë nga Këshilli i Lartë Gjyqësor sesa nga Presidenti.” 

Kjo konsiderohet në përputhje me rekomandimet e Komisionit të Venecias, i cili propozon që këtë kompetencë t’ia caktojë më mirë Parlamentit sesa Presidentit (CDL-AD (2013) 034) (paragrafi 13), ose nëse Presidenti është i përfshirë, të reduktohet përfshirja e Presidentit në një përfshirje formale (CD_-AD (2011) 033) (paragrafi 22).

Duke marrë në konsideratë që opinioni i Komisionit të Venecias rekomandon që  kompetencën për të hartuar hartën gjyqësore e ka Këshilli i lartë gjyqësor, u vendos që kjo kompetencë t’i kalojë KLGJ-së. Duke mbajtur në konsideratë që përfshirja e pushtetit ekzekutiv është e vështirë që të mos jetë për shkak të implikimeve financiare, territorial, sociale, etj, u sugjerua që KLGJ të ketë një propozim të përbashkët me Ministrin e Drejtësisë për hartën gjyqësore. Në një kohë që ky propozim i përbashkët përpara se të miratohet nga Këshilli i Ministrave, kalon për mendim KLP-së, Ministrisë së Financave. Në projektligj janë dhënë në mënyrë të detajuar dhe kriteret e vlerësimit që KLGJ duhet të kryeje përpara se të propozojë hartën gjyqësore.

Gjithashtu rezulton që disa vënde të Evropës kanë të njëjtin standard duke e miratuar hartën gjyqësore me ligj, ose me vendim të organeve të gjyqësorit, si psh në Francë me vendim të Qeverisë, Austri, Hollandë dhe Kroaci miratohen me ligj, etj.

· Lidhur me  mënyrën e përcaktimit të numrit minimal të gjyqtarëve për gjykatë

Nga anëtarët e Komisionit të Posaçëm u ngrit çështja se ku ishte bazuar grupi i ekspertëve në përcaktimin e këtij standardi minimal për numrin e gjyqtarëve. 

Sipas grupit të ekspertëve, Projektligji prezanton standardin minimal në të cilat një gjykatë apeli ose e shkallës së parë juridiksioni i zakonshëm i shtrijnë kompetencat territoriale. 

Sipas rekomandimit të dalë nga Raporti i SEJ ‘Raporti për organizimin e gjykatave dhe kapacitetet e administrimit të gjykatave në Shqipëri” përcaktohet se numri minimal për gjykatë duhet të jetë 12-14 gjyqtarësh, kjo për të mbështetur ndarje eficiente dhe të paanshme të çështjeve gjyqësore, përdorim eficient të burimeve, e të sigurojë bazë për specializimin dhe rritjen e cilësisë. 
Në mbledhjen e Komisionit të Posaçëm u prezantua dhe një alternativë tjetër për numrin e gjyqtarëve në gjykata e cila kishte si qëllim rritjen e efiçencës në përputhje me standarded evropiane dhe për të siguruar specializimin në gjykata, madhësia minimale e:

a) gjykatës së shkallës së parë është së paku 12 gjyqtarë, 
b) gjykatës së apelit është së paku 15 gjyqtarë,

c) Gjykatat e posaçme për gjykimin e veprave penale të korrupsionit dhe krimit të organizuar të shkallës së parë përbëhen nga së paku 16 gjyqtarë,

ç) Gjykatat e posaçme për gjykimin e veprave penale të korrupsionit dhe krimit të organizuar të apelit përbëhen nga së paku 11 gjyqtarë, ku secili gjyqtar gjykate me juridiksion të përgjithshëm ose gjykate administrative ka numër mesatar të çështjeve gjyqësore në vit, jo më të ulët se mesatarja e çështjeve gjyqësore për gjyqtar në vit në të njëjtën shkallë gjykimi, në tri vitet e fundit.

Por, duke marrë në konsideratë standardet evropiane por edhe kushtet infrastrukturore të Shqipërisë, mundësitë aktuale, u konsiderua e drejtë të mbahet një numër minimal gjyqtarësh më i ulët. Kjo mund të jetë për një periudhë kalimtare dhe më pas të kalohet në përputhje tërësisht me standardet kombëtare.

· Kompetencat dhe figura e ndihmësit ligjor 
Në mbledhjen e Komisionit të Posaçëm, grupi i ekspertëve hartues të projektligjit, prezantuan figurën e ndihmësit ligjor. Ndihmësi ligjor në variantin e parë paraqitej me kompetenca të shtuara edhe në vendimmarrja për çështje të thjeshta, për të cilat parashikimet ligjore e propozuara parashikonin se do të ishte nën kujdesin e gjyqtarit të cilit i kishte rënë shorti për këtë çështje. Figura e tij në Evropë, njihet me emrin Rechtpfleger, Greffier, ose Court clerk. Modele të ngjashme në Evropë gjenden me kanë në zbatim disa vende të Evropës, si Asutria, Gjermania, Franca, Hollanda, Norvegjia, etj
. Rechtspfleger është konsideruar në vendet e Evropës që e kanë si figurë, si një garant të eficencës të juridiksionit dhe si detyrat e tij gjyqësorë dhe ato jo gjyqësore kontribuojnë për përmirësimin e funksionimit të gjykatave, për të mbikqyrur procedurat ligjore ashtu si dhe në përshpejtimin e gjykimit.

Duke marrë në konsideratë sugjerimet e Komisionit, duke e konsideruar të parakohshme këtë figurë në sistemin tonë gjyqësor, grupi i ekspertëve erdhi me propozimin e ri për riformulimin e detyrave dhe kompetencave të ndihmësit ligjor. Duke parashikuar një ndihmës ligjor jo vendimmarrës për çështjet gjyqësor, por duke patur një rol me aktiv në aspektin profesional lidhur me përgatitjen e çështjes. Megjithatë një hap i rëndësishëm është hedhur:  vlerësimi  profesional, formimi vazhdues dhe se më shumë se gjysma  duhet të  jenë ndihmës magjistratë. Kjo do të bëjë të mundur që të rritet profesionalimi dhe shpejtësia e gjykimit, duke mundësuar asistimin që i bëhet gjyqtarit në shqyrtimin dhe përgatitjen e një çështje. 

· Dispozitat kalimtare

Duke marrë në konsideratë se të gjithë projektligjet e paketës së Reformës në Drejtësi janë të lidhur në zbatim me njëri – tjetrin, nga Komisioni u ngrit shqetësimi i përcaktimeve në dispozitat kalimtare dhe afatet për zbatim, të cilat gjetën reflektim nga grupi i ekspertëve.

7.
EFEKTET FINANCIARE TË PROJEKTLIGJIT

Mbështetur në nenin 82 pikat 2 dhe 3 të Kushtetutës, dhe në nenin 68 të Rregullores së Kuvendit, Komisioni kërkoi mendimin e Këshillit të Ministrave lidhur me efektet financiare të këtij projektligji dhe të paketës së reformës në drejtësi. Në përgjigje të kërkesës së Komisionit të Posaçëm, Këshilli i Ministrave me Vendimin nr.667, datë 28.9.2016 depozitoi në Kuvendin e Shqipërisë mendimin mbi efektet financiare të gjashtë projektligjeve të reformës në drejtësi.

8. PËRFUNDIM
Në përfundim të procesit të hartimit, konsultimit dhe diskutimit të këtij projektligji, Komisioni i Posaçëm Parlamentar “Për reformën në Sistemin e Drejtësisë” miratoi projektligjin “Për organizimin e pushtetit gjyqësor në Republikën e Shqipërisë” dhe ja paraqet seancës plenare të Kuvendit për votim, sipas tekstit integral bashkëlidhur këtij raporti.

REPUBLIKA E SHQIPËRISË
Kuvendi
P R O J E K T L I GJ
Nr._____/2016
PËR
ORGANIZIMIN E PUSHTETIT GJYQËSOR NË REPUBLIKËN E SHQIPËRISË
Në mbështetje të neneve 81 dhe 83 pika 1 të Kushtetutës, me propozim të një grupi deputetësh, Kuvendi i Republikës së Shqipërisë

VENDOSI:

KREU I

DISPOZITA TË PËRGJITHSHME  

Neni 1

Objekti 

1. Objekt i këtij ligji është përcaktimi i parimeve të përgjithshme dhe i rregullave në lidhje me: 

a) organizimin dhe funksionimin e sistemit të gjykatave në Republikën e Shqipërisë;
b) kompetencat dhe madhësitë e gjykatave;
c) organizimin e brendshëm të gjykatave;
ç) funksionimin e administratës së gjykatës;

d) statusin e nëpunësve civilë gjyqësorë.  

2. Ky ligj zbatohet për çdo gjykatë me juridiksion të përgjithshëm dhe gjykatë të posaçme të krijuar me ligj.

Neni 2

Përkufizime 

Për qëllimin e zbatimit të këtij ligji, termat e mëposhtëm kanë këto kuptime: 

a) “Administrimi gjyqësor” është tërësia e veprimtarive që synojnë organizimin dhe sigurimin e funksionimit të shërbimeve në mbështetje të sistemit gjyqësor. 

b) “Administrata gjyqësore” është struktura dhe tërësia e veprimtarive që synojnë organizimin dhe sigurimin e funksionimit të gjykatave. 

c) “Çështje urgjente“ është çështje për të cilën dispozitat procedurale parashikojnë se duhet të vendoset brenda 14 ditësh nga regjistrimi i çështjes në gjykatë.  
ç) “Degë e Gjykatës” i referohet nën-ndarjes gjeografike të gjykatës së shkallës së parë me juridiksion të përgjithshëm, e cila përbën një njësi administrative me gjykatën. 

d) “Këshilltar ligjor” është këshilltari që ushtron funksionin e tij në Njësinë e shërbimit ligjor pranë Gjykatës së Lartë.
dh) “Ndihmës magjistrat” është gjyqtari i komanduar për të ndihmuar gjyqtarët në Gjykatën e Lartë dhe Gjykatën Kushtetuese ose prokurorët e komanduar për të ndihmuar Prokurorin e Përgjithshëm, në trajtimin e çështjeve, në veçanti, kryerjen e kërkimit ligjor dhe përgatitjen e opinioneve me shkrim për çështje ligjore materiale ose procedurale.
e) “Ndihmës ligjor” është ndihmësi që ushtron funksionin e tij në Njësinë e shërbimit ligjor pranë Gjykatave të Apelit.
“Nëpunës civil gjyqësor” është personi i cili ushtron funksione administrative publike brenda shërbimit gjyqësor ose administrativ të një gjykate në mbështetje të drejtëpërdrejtë të sistemit gjyqësor. 
e) “Përdorues i gjykatës” është çdo person i cili përdor shërbimet e gjykatës.
ë) “Përshkrimi i punës” përcakton qëllimin e punës, përgjegjësitë kryesore të punës dhe detyrat kryesore që kryhen nga nëpunësi civil gjyqësor ose punonjësi i gjykatës.

f)“Punonjës i gjykatës” është personi që kryen veprimtari, të mirëmbajtjes, transportit, të ruajtjes dhe veprimtari të tjera në shërbime mbështetëse të gjykatës, që nuk kryhen nga nëpunësit civilë gjyqësorë. 
g) “Seksioni” në kuptim të këtij ligji, përfshin edhe Kolegjet e Gjykatës së Lartë, të cilat në këtë ligj referohen me termin kolegj.
gj) “Sistemi gjyqësor” përbëhet nga të gjitha gjykatat, me përjashtim të Gjykatës Kushtetuese si dhe nga organet e qeverisjes së gjyqësorit.
h) “Shërbim civil gjyqësor” është trupa e nëpunësve civilë gjyqësorë, që ushtron funksione administrative publike brenda shërbimit gjyqësor ose administrativ të një gjykate në mbështetje të drejtëpërdrejtë të sistemit gjyqësor.
Neni 3

Llojet e Gjykatave

1. Pushteti gjyqësor ushtrohet nga Gjykata e Lartë si dhe nga gjykatat e apelit dhe gjykatat e shkallës së parë të cilat krijohen me ligj. 
2. Gjykatat me juridiksion të përgjithshëm janë gjykata me juridiksion të përgjithshëm të shkallës së parë dhe gjykata me juridiksion të përgjithshëm të apelit. Gjykatat me juridiksion të përgjithshëm të shkallës së parë mund të kenë degë.
3. Gjykata të posaçme janë:
a) gjykatat administrative të shkallës së parë dhe Gjykata Administrative e Apelit; 
b) gjykata e posaçme e shkallës së parë dhe e apelit për gjykimin e veprave penale të korrupsionit dhe krimit të organizuar.
4. Gjykata e Lartë gjykon çështje të juridiksionit të përgjithshëm dhe të posaçëm.
Neni 4

Parimet e ushtrimit të pushtetit gjyqësor

1. Pushteti gjyqësor ushtrohet në emër të Republikës në përputhje me Kushtetutën, me këtë ligj dhe me legjislacionin tjetër në fuqi. 

2. Kuvendi mund të krijojë me ligj gjykata të tjera për fusha të veçanta, por në asnjë rast gjykata të jashtëzakonshme.
3. Gjyqtarët gjatë ushtrimit të funksionit dhe vendimmarrjes janë të pavarur dhe të paanshëm.

4. Në ushtrimin e pushtetit gjyqësor çdo gjykatë ndihmohet nga administrata gjyqësore, e cila përfshin shërbimet e nëpunësve civilë gjyqësorë dhe shërbime të tjera mbështetëse.

5. Në ushtrimin e veprimtarisë së saj, administrata gjyqësore respekton pavarësinë e gjyqtarëve, duke shmangur çdo ndërhyrje në veprimtarinë e sistemit gjyqësor.

6. Çdo ndërhyrje në veprimtarinë e sistemit gjyqësor sjell përgjegjësi sipas ligjit. 

Neni 5

Aksesi në Gjykata

1. Çdo person trajtohet në mënyrë të barabartë dhe pa asnjë diskriminim nga gjykatat.
2. Çdo person ka akses të barabartë në gjykatë, si dhe ka të drejtë t’i drejtohet gjykatës për mbrojtjen dhe zbatimin e të drejtave të tij ligjore siç parashikohet me ligj. 

3. Seanca gjyqësore është publike përveç rasteve kur në ligj parashikohet ndryshe. 

4. Gjykatat funksionojnë në mënyrë transparente, të shpejtë dhe efikase.

Neni 6

Konflikti i interesit

Gjatë ushtrimit të veprimtarisë, nëpunësit civilë gjyqësorë janë të detyruar të shmangin çdo konflikt interesi, në përputhje me rregullat e parashikuara në legjislacionin për parandalimin e konfliktit të interesave.
Neni 7

Parimi i bashkëpunimit  

1. Administrimi gjyqësor është detyrë e Këshillit të Lartë Gjyqësor, këshillit të gjykatës, kryetarit të gjykatës, kancelarit, kategorive të ndryshme të nëpunësve civilë gjyqësorë dhe çdo institucioni tjetër të përcaktuar me ligj.  

2. Të gjitha organet e përmendura në pikën 1 të këtij neni, bashkëpunojnë për të garantuar që pushteti gjyqësor të jetë i pavarur, efikas, i besueshëm dhe transparent.

Neni 8

Parimet e shërbimit civil gjyqësor
1. Veprimtaria e shërbimit civil gjyqësor rregullohet me ligj dhe bazohet mbi parimet e mundësive të barabarta, mosdiskriminimit, transparencës, profesionalizmit, integritetit, përgjegjshmërisë dhe orientimit drejt shërbimeve efiçente dhe të aksesueshme për çdo person.
2. Statusi i nëpunësve të shërbimit civil gjyqësor mbështetet në parimin e garantimit të qëndrueshmërisë, bazuar në meritë dhe zhvillimin transparent të karrierës.
Neni 9
Zbatimi i ligjeve të tjera
Dispozitat e këtij ligji plotësohen me dispozitat e Kodit të Procedurave Administrative dhe Ligjit “Për Nëpunësin Civil”, përveç rasteve dhe për aq sa në këtë ligj nuk parashikohet ndryshe.  
KREU II

KOMPETENCAT DHE MADHËSIA E GJYKATAVE

SEKSIONI I

KOMPETENCAT TOKËSORE DHE JURIDIKSIONALE TË GJYKATAVE
Neni 10
Kompetencat Tokësore të Gjykatës së Lartë 
Gjykata e Lartë organizohet dhe funksionon në të gjithë territorin e Republikës së Shqipërisë. Gjykata e Lartë e ka selinë në Tiranë.
Neni 11

Kompetencat Tokësore të Gjykatës së posaçme për gjykimin e veprave penale të korrupsionit dhe krimit të organizuar 
Gjykata e Posaçme e shkallës së parë dhe e apelit për gjykimin e veprave penale të korrupsionit dhe krimit të organizuar organizohen dhe funksionojnë për të gjithë territorin e Republikës së Shqipërisë, me seli në Tiranë.
Neni 12

Kompetencat Tokësore të Gjykatës Administrative të Apelit
Gjykata Administrative e Apelit organizohet dhe funksionon në të gjithë territorin e Republikës së Shqipërisë, me seli në Tiranë.
Neni 13

Kompetencat tokësore të gjykatave të tjera
1. Këshilli i Lartë Gjyqësor bën vlerësimin e organizimit të rretheve gjyqësore dhe kompetencave tokësore të gjykatave të paktën çdo pesë vjet.
2. Në rast se nga vlerësimi rezulton se harta gjyqësore në fuqi nuk i përmbush objektivat, parimet dhe kriteret e parashikuara në nenet 14 dhe 15 të këtij ligji, Këshilli i Lartë Gjyqësor dhe Ministri i Drejtësisë hartojnë një propozim të përbashkët për riorganizimin e rretheve gjyqësore dhe kompetencave tokësore të gjykatave.
3. Përpara se të miratojnë propozimin e përbashkët, Këshilli i Lartë Gjyqësor dhe Ministri i Drejtësisë marrin mendimin e Këshillit të Lartë të Prokurorisë, Prokurorit të Përgjithshëm, Ministrit të Financave dhe këshillohen me palë të tjera të interesuara.

4. Procesi për caktimin ose caktimi rishtaz i rretheve gjyqësore dhe i kompetencave tokësore të gjykatave kryhet në mënyrë transparente duke u bazuar në vlerësimin e plotë të situatës dhe duke marrë në konsideratë objektivat, parimet dhe kriteret e përcaktuara në nenet 14 dhe 15 të këtij ligji dhe nevojën për vazhdimësi të shërbimeve gjyqësore, transferimin e personelit dhe organizimin e logjistikës.
5. Propozimi i përbashkët i Këshillit të Lartë Gjyqësor dhe Ministrit të Drejtësisë për hartën gjyqësore i përcillet për miratim Këshillit të Ministrave nga Ministri i Drejtësisë. 
Neni 14

Objektivat për caktimin e kompetencave tokësore të gjykatave

Kompetencat tokësore caktohen duke synuar përmbushjen në mënyrë të ekuilibruar të objektivave të mëposhtëm:

a)  garantimin e aksesit në drejtësi që lidhet me afërsinë e individit me gjykatën;

b)  uljen e kostove me qëllim përdorimin me efektshmëri të burimeve publike;

c)  rritjen e cilësisë dhe përshtatshmërisë së shërbimeve të ofruara.
Neni  15

Parimet dhe kriteret për përcaktimin e kompetencave tokësore 

1. Territori i Republikës së Shqipërisë ndahet në rrethe gjyqësore, që është njësia ku funksionon një gjykatë e shkallës së parë me juridiksion të përgjithshëm. Një rreth gjyqësor mund të mbulojë një ose më shumë njësi të pushtetit vendor.

2. Gjykatat me juridiksion të përgjithshëm të apelit dhe gjykatat e posaçme i shtrijnë kompetencat e tyre tokësore mbi të paktën dy rrethe gjyqësore.
3. Rrethet gjyqësore dhe kompetencat tokësore të gjykatave caktohen duke marrë parasysh, në mënyrë të njëjtë dhe të përshtatshme, kriteret e mëposhtme:

a) ndarjen administrative territoriale të vendit, zhvillimin demografik, numrin e banorëve në raport me numrin e gjykatave, zhvillimin ekonomik, infrastrukturën rrugore dhe kushtet e transportit për në gjykata dhe midis gjykatave si dhe karakteristikat gjeografike;

b) ngarkesën në gjykata në lidhje me çështjet e ardhura, të përfunduara dhe në shqyrtim, efiçencën e gjykatave dhe gjyqtarëve në dhënien e drejtësisë, burimet njerëzore në dispozicion, vendndodhjen dhe përmasat e institucioneve të ekzekutimit të vendimeve penale.
4. Me qëllim rritjen e efiçencës dhe për të siguruar specializimin në gjykata, numri minimal i gjyqtarëve do të jetë:

a) gjykata e shkallës së parë me juridiksion të përgjithshëm dhe administrativ, së paku shtatë gjyqtarë; 

b) gjykata e apelit me juridiksion të përgjithshëm dhe administrativ, së paku dhjetë gjyqtarë;

c) Gjykatat e posaçme për gjykimin e veprave penale të korrupsionit dhe krimit të organizuar të shkallë së parë përbëhen nga së paku 16 gjyqtarë;

ç) Gjykatat e posaçme për gjykimin e veprave penale të korrupsionit dhe krimit të organizuar të apelit përbëhen nga së paku 11 gjyqtarë. 

5. Secili gjyqtar që ushtron funksionin në gjykata me juridiksion të përgjithshëm ose në gjykata administrative duhet të ketë një numër mesatar të çështjeve gjyqësore në vit, jo më të ulët se mesatarja e çështjeve gjyqësore për gjyqtar në vit në të njëjtën shkallë gjykimi, në tri vitet e fundit.

Neni 16

Kompetencat juridiksionale të gjykatave

Kompetencat juridiksionale të gjykatave parashikohen nga ligjet procedurale. 

SEKSIONI II

DEGËT E GJYKATAVE

Neni 17

Degët e gjykatave
1. Gjykata e shkallës së parë me juridiksion të përgjithshëm mund të ushtrojë funksionin në selinë kryesore dhe nëse është e nevojshme, në një ose disa degë të gjykatës.

2. Degët e gjykatave janë të përhershme dhe të përkohshme. 

3. Degët e përhershme e ushtrojnë funksionin në mënyrë të përhershme jashtë selisë kryesore të gjykatave të shkallës së parë me juridiksion të përgjithshëm. 

4. Degët e përkohshme e ushtrojnë funksionin në intervale kohore të rregullta jashtë selive kryesore të gjykatave të shkallës së parë me juridiksion të përgjithshëm, sipas parashikimeve të nenit 20 të këtij ligji e në vijim.

5. Degët e gjykatave gjykojnë vetëm çështje të cilat nuk janë urgjente, si dhe çështje civile dhe penale që gjykohen nga një gjyqtar i vetëm. Gjykimi i çështjeve tregtare nuk është pjesë e kompetencës së shqyrtimit gjyqësor nga degët e gjykatave.

Neni 18

Krijimi i degëve të gjykatës 

1. Këshilli i Lartë Gjyqësor mund të krijojë një dege brenda territorit të gjykatës së shkallës së parë me juridiksion të përgjithshëm ose bashkimin e degëve në juridiksionin e gjykatës së shkallës së parë me juridiksion të përgjithshëm ose degës së saj. Krijimi i një dege ose bashkimi i tyre bëhet pas këshillimit me Ministrin e Drejtësisë, me Prokurorin e Përgjithshëm, Këshillin e Lartë të Prokurorisë dhe Ministrin e Financave. 
2. Krijimi i degëve të gjykatës bëhet sipas procedurës, parimeve, objektivave dhe kritereve të përcaktuara në nenet 13,  pika 4,  14 dhe 15 të këtij ligji.

3. Degët e përhershme të gjykatës përbëhen nga jo më pak se tre gjyqtarë. Secili prej tyre duhet të ketë një numër mesatar të çështjeve gjyqësore në vit jo më të ulët se sa numri mesatar i çështjeve gjyqësore për gjyqtar në vit në të njëjtën shkallë gjykimi në Shqipëri në tri vitet e fundit.
Neni 19

Caktimi i gjyqtarëve në degët e gjykatave  

1. Gjyqtarët e gjykatës së shkallës së parë me juridiksion të përgjithshëm shërbejnë si gjyqtarë në selinë kryesore të gjykatës ose në degën përkatëse të gjykatës. Caktimi i gjyqtarëve në degë të gjykatës është çështje e organizimit të brendshëm të gjykatës.

2. Gjyqtarët caktohen në bazë të pëlqimit të tyre.

3. Nëse asnjë gjyqtar nuk jep pëlqimin për caktimin në degë të gjykatës, Këshilli i Gjykatës i cakton ata me short çdo dy vjet. 
4. Këshilli i Lartë Gjyqësor miraton rregulla të detajuara në lidhje me procedurën dhe kriteret për caktimin e gjyqtarëve në degët e gjykatës, duke mos përfshirë në organizimin e shortit gjyqtarët me kualifikim dhe performancë të lartë si dhe me përvojë të gjatë profesionale. 

Neni 20

Rregulla të tjera për degët e gjykatës

Në zbatim të këtij ligji, Këshilli i Lartë Gjyqësor miraton rregulla të detajuara për krijimin dhe funksionimin e degëve të gjykatës, si dhe kriteret dhe procedurat për caktimin e nëpunësve civilë gjyqësorë dhe punonjësve të gjykatës në degët e përhershme dhe të përkohshme jashtë selisë kryesore të gjykatës. 

SEKSIONI III

NUMRI I GJYQTARËVE


Neni 21

Numri i përgjithshëm i gjyqtarëve

1. Këshilli i Lartë Gjyqësor propozon numrin e përgjithshëm të gjyqtarëve në Republikën e Shqipërisë bashkë me propozimin për buxhetin e sistemit gjyqësor sipas procedurës së caktuar me ligj. 
2. Përpara se të miratojë propozimin, Këshilli i Lartë Gjyqësor merr mendimin e Këshillave të Gjykatës, Ministrit të Drejtësisë, Ministrit të Financave dhe këshillohet me palë të tjera të interesuara sipas rregullave të parashikuara në Ligjin “Për njoftimin dhe konsultimin publik”.

3. Procesi i përcaktimit të numrit të përgjithshëm të gjyqtarëve mbështetet në objektivat e parashikuara në nenin 14 të këtij ligji, si dhe kryhet në mënyrë transparente duke u bazuar në vlerësime të plota të kritereve të administratës gjyqësore siç përcaktohen nga neni 15 pika 3, gërma “b” e këtij ligji.

Neni 22

Numri i gjyqtarëve për çdo gjykatë

1. Këshilli i Lartë Gjyqësor mbikëqyr vazhdimisht ngarkesën e çështjeve gjyqësore dhe të punës së gjykatave, duke u bazuar në të dhënat e mbledhura, me qëllim përmirësimin e efiçencës së gjykatave ose zvogëlimin e ngarkesës së punës së gjyqtarëve dhe personelit të gjykatës.

2. Këshilli i Lartë Gjyqësor përgatit dhe publikon brenda muajit qershor të çdo viti raportin vjetor për ngarkesën e çështjeve gjyqësore dhe të punës së gjykatave për vitin kalendarik të mëparshëm, duke përfshirë rekomandime për përmirësimin e efiçencës së gjykatave ose për zvogëlimin e ngarkesës së punës së gjyqtarëve dhe personelit të gjykatës.

3. Të paktën çdo pesë vjet Këshilli i Lartë Gjyqësor vlerëson numrin e gjyqtarëve për çdo gjykatë dhe nëse është e nevojshme rishikon numrin e gjyqtarëve pas marrjes së mendimit nga Këshilli i Gjykatës. 

4. Procesi i përcaktimit të numrit të gjyqtarëve për çdo gjykatë mbështetet në objektivat e parashikuara në nenin 14 të këtij ligji, me qëllim sigurimin e ngarkesës së ekuilibruar të punës së gjithë gjyqtarëve në Shqipëri. Procesi kryhet në mënyrë transparente duke u bazuar në analizën e raporteve vjetore dhe eficiencës së masave të marra për zbatimin e rekomandimeve të përcaktuara në raportet vjetore sipas pikës 2 të këtij neni.
KREU III 

ORGANIZIMI I BRENDSHËM I GJYKATAVE

SEKSIONI I

DISPOZITA TË PËRGJITHSHME PËR TË GJITHA GJYKATAT 

Neni 23

Krijimi i seksioneve dhe trupave gjykues në gjykata

1. Për të mundësuar specializimin, gjykata mund të organizohet në seksione kur kjo është e nevojshme, bazuar në kritere objektive, në veçanti në numrin e gjyqtarëve në gjykatë, llojin dhe numrin e çështjeve në të paktën tri vitet e fundit në atë gjykatë. Seksionet e gjykatave përbëhen nga së paku gjashtë gjyqtarë.

2. Trupat gjykues në çdo gjykatë krijohen sipas rregullave të parashikuara në ligjin procedural.

3. Caktimi i gjyqtarëve në seksione dhe trupa gjykues bëhet duke marrë parasysh përvojën profesionale dhe fushën e tyre të interesit.

4. Pas marrjes së mendimit të mbledhjes së përgjithshme të gjyqtarëve, Këshilli i Gjykatës mund të krijojë një ose më shumë seksione në gjykatë. Këshilli i Gjykatës pasi ka caktuar gjyqtarët në degë, nëse ka të tilla, krijon trupat gjykues dhe më pas cakton gjyqtarët në seksione dhe trupa gjykues.
5. Vendimet e Këshillit të Gjykatës të marra sipas rregullave të parashikuara në pikën 4 të këtij neni, rishikohen, të paktën çdo dy vjet dhe sa herë është e nevojshme me qëllim zëvendësimin e gjyqtarëve që nuk janë më në detyrë në atë gjykatë, caktimin e gjyqtarëve të caktuar rishtazi, të transferuar ose ngritur në detyrë në gjykatë, në seksione dhe trupa gjykues.

6. Në rast se gjyqtari duhet zëvendësuar përkohësisht në ushtrimin e detyrës në trupin gjykues, trupi gjykues plotësohet nga gjyqtarë të trupave të tjerë gjykues të të njëjtit seksion. Zëvendësimi i përkohshëm i gjyqtarëve bëhet me short.

7. Këshilli i Lartë Gjyqësor miraton rregulla të detajuara për kriteret dhe procedurën e krijimit të seksioneve, trupave gjykues dhe caktimin e gjyqtarëve në to.
Neni 24

Trupat gjykuese
1. Gjykatat me juridiksion të përgjithshëm dhe gjykatat administrative të shkallës së parë gjykojnë me trup gjykues të përbërë nga një gjyqtar, ose në trup gjykues të përbërë nga tri gjyqtarë, përveç rasteve kur në ligj parashikohet ndryshe.

2. Gjykatat me juridiksion të përgjithshëm dhe gjykatat administrative të apelit gjykojnë në trupa gjykues të përbërë nga tre gjyqtarë, përveç rasteve të parashikuara shprehimisht në ligj.

3. Gjykata e posaçme për gjykimin e veprave penale të korrupsionit dhe krimit të organizuar të shkallës së parë dhe të apelit gjykojnë me trup gjykues të përbërë nga pesë gjyqtarë, përveç rasteve kur në ligj parashikohet ndryshe.

Neni 25

Ndarja e çështjeve gjyqësore me short

1. Ndarja e çështjeve gjyqësore bëhet me short, i cili realizohet në rrugë elektronike, bazuar në parimet e transparencës dhe të objektivitetit.

2. Kancelari i Gjykatës mbikëqyr procesin e organizimit dhe të dokumentimit të ndarjes së çështjeve gjyqësore nëpërmjet shortit, si dhe nënshkruan përcjelljen e praktikës së çështjes gjyqësore te gjyqtari i caktuar.

3. Këshilli i Lartë Gjyqësor, miraton rregulla më të hollësishme për programin dhe procedurat e ndarjes së çështjeve me short, të cilat në veçanti përcaktojnë: 
a) programin për organizimin e shortit, me qëllim që të disponojë karaktere dhe parametra të mjaftueshëm të cilat sigurojnë standardet më të larta të transparencës dhe të kapaciteteve të gjurmimit; 
b) mënyrën transparente të dokumentimit të përgatitjes së shortit;

c) afatet e organizimit të shortit dhe mënyrën e njoftimit paraprak të tij;

ç) kriteret për sigurimin e ndarjes të drejtë të çështjeve ndërmjet gjyqtarëve; 

d) rastet dhe kriteret e rindarjes së çështjeve me short, kur është e nevojshme për shkaqe të justifikuara;

e) kritere transparente dhe objektive për procedurën e përjashtimit të gjyqtarëve nga shorti për shkak të ngarkesës ose për shkak të angazhimit të gjyqtarëve në veprimtari të tjera në funksion të gjykatës apo të pushtetit gjyqësor;

ë) kritere transparente dhe objektive për ndarjen e çështjeve në rast mosfunksionimi të sistemit elektronik të çështjeve.

4. Inspektori i Lartë i Drejtësisë kryen rregullisht inspektime të ndarjes së çështjeve me short. Ai kontrollon raportet e sistemit elektronik të paktën një herë në vit.

Neni 26

Kryetari dhe Zëvendëskryetari i Gjykatës

1.  Kryetari i një gjykate zgjidhet sipas kritereve dhe procedurave të përcaktuara në Ligjin “Për Statusin e Gjyqtarëve dhe Prokurorëve në Republikën e Shqipërisë” dhe ka kompetencat e përcaktuara sipas këtij ligji.

2. Në mungesë të kryetarit, kompetencat e tij ushtrohen nga zëvendëskryetari. 

3. Zëvendëskryetari duhet të ketë të paktën pesë vjet përvojë profesionale si gjyqtar, nga të cilat të paktën tre vjet në të njëjtën shkallë. Zëvendëskryetari zgjidhet nga mbledhja e përgjithshme e gjyqtarëve për një mandat tre vjeçar pa të drejtë rizgjedhje.

4. Vendimi i mbledhjes së përgjithshme të gjyqtarëve për zgjedhjen e zëvendëskryetarit merret me shumicën e votave të anëtarëve të pranishëm. Të gjithë gjyqtarët me funksionin e gjyqtarit ose ndihmës magjistratit në atë gjykatë, në momentin e votimit janë anëtarë dhe kanë për detyrë të votojnë. Mbledhja e përgjithshme e gjyqtarëve është e vlefshme kur në të marrin pjesë të paktën dy të tretat e të gjithë anëtarëve. Në rast të një rezultati të barabartë të kandidatëve, përparësi ka gjyqtari me përvojën më të gjatë profesionale si gjyqtar.

5. Rezultatet e votimit ruhen në një listë me renditjen e kandidatëve për tre vjet nga data e votimit. Në rast se zëvendëskryetari është në pamundësi për të ushtruar detyrën ose përfundon veprimtarinë si gjyqtar i asaj gjykate për çfarëdo arsye, gjyqtari përkatës vijues me numrin më të madh të votave në listë e zëvendëson atë. 

6. Këshilli i Lartë Gjyqësor miraton rregulla më të hollësishme për procedurën e zgjedhjes së zëvendëskryetarit.

 Përbërja e Këshillave të Gjykatës

1. Në çdo gjykatë ngrihet dhe funksionon Këshilli i Gjykatës.

2. Këshilli i Gjykatës përbëhet nga tre anëtarët e mëposhtëm, përveç kur parashikohet ndryshe në pikën 3 dhe 4 të këtij neni:

a) Kryetari i gjykatës, i cili vepron si kryetar i Këshillit të Gjykatës;

b) Zëvendëskryetari i gjykatës;
c) Kancelari i gjykatës.

3. Në rastet kur Këshilli i Gjykatës vendos për çështje të tjera të ndryshme nga ato disiplinore në lidhje me kancelarin, ai përbëhet nga:

a) Kryetari i gjykatës, i cili vepron si kryetar i Këshillit të Gjykatës;

b) Zëvendëskryetari i gjykatës; 

c) gjyqtari i renditur më pas, i zgjedhur në përputhje me parashikimet e nenit 26, pika 5, të këtij ligji.

4. Në rastet kur Këshilli i Gjykatës vepron si Komision Disiplinor në procedimin ndaj nëpunësve të tjerë civilë gjyqësore, ai përbëhet nga:

a) Kryetari i gjykatës i cili vepron si kryetar i Këshillit të Gjykatës;

b) Zëvendëskryetari i gjykatës; 
c) Një nëpunës i lartë civil gjyqësor i Këshilli të Lartë Gjyqësor, i caktuar nga ky i fundit.

5. Nëse Këshilli i Gjykatës për shkak të numrit të vogël të gjyqtarëve nuk e siguron përbërjen e përcaktuar sipas parashikimeve të pikave 3 dhe 4 të këtij neni, atëherë Kryetari i Gjykatës së Apelit me juridiksion të përgjithshëm vepron si anëtar zëvendësues në Këshillin e Gjykatës.

Funksionimi i Këshillit të Gjykatës

1. Këshilli i Gjykatës drejtohet nga kryetari. 

2. Mbledhja e Këshillit të Gjykatës thirret nga Kryetari pa vonesë në çdo rast që Këshilli duhet të përmbushë një detyrë të përcaktuar nga ky ligj, me iniciativë të tij ose me kërkesë të motivuar me shkrim të cilitdo anëtar të Këshillit. Kryetari, të paktën tri ditë përpara mbledhjes, njofton anëtarët për kohën, vendin dhe rendin e ditës, duke iu dërguar atyre materialet dhe projektvendimet, që do të shqyrtohen.

3. Kur në rendin e ditës përfshihet marrja e një vendimi, materiali duhet të përmbajë projekt vendimin bashkë me arsyetimin ligjor të propozuar.

4. Në raste të veçanta, me kërkesë të cilitdo anëtar dhe me pëlqimin e të gjithë anëtarëve, Këshilli i Gjykatës, mund të diskutojë dhe të vendosë për një çështje, e cila nuk është përfshirë në rendin e ditës.

5. Mbledhjet e Këshillit të Gjykatës regjistrohen dhe regjistrimi zbardhet brenda pesë ditëve nga zhvillimi i mbledhjes. Saktësia e zbardhjes konfirmohet nga të gjithë anëtarët, nëpërmjet nënshkrimit të procesverbalit.

6. Këshilli i Gjykatës, pas shqyrtimit të projektakteve, vendos: 

a) miratimin e tij; 

b) miratimin me ndryshime, të cilat pasqyrohen menjëherë në tekstin e projektaktit;

c) përgatitjen e një projekt akti të ri, për të vendosur lidhur me të, në mbledhjen e ardhshme.

7. Vendimet e Këshillit të Gjykatës merren me shumicën e votave të anëtarëve, të cilët duhet të jenë të gjithë të pranishëm në mbledhje. Vendimi nënshkruhet nga të gjithë anëtarët e Këshillit të Gjykatës.

8. Përmbledhja e procesverbalit e cila pasqyron pikat kryesore të diskutimit për çdo temë të rendit të ditës dhe vota e secilit anëtar publikohet në faqen zyrtare të gjykatës. Anëtarët mbajnë përgjegjësi për votimin e tyre në lidhje me mënyrën e ushtrimit të detyrave si anëtar i Këshillit të Gjykatës. 

9. Këshilli i Lartë Gjyqësor miraton rregulla më të detajuara për procedurën e funksionimit të mbledhjes së Këshillit të Gjykatës.

Mbledhja e përgjithshme e gjyqtarëve të gjykatës

1. Mbledhja e përgjithshme e të gjithë gjyqtarëve të gjykatës thirret rregullisht dhe kryesohet nga kryetari i gjykatës.

2. Kryetari siguron që mbjedhja të zhvillohet me regjistrim audio dhe të mbahet procesverbal për diskutimet e zhvilluara. Regjistrimi audio dhe procesverbali i mbledhjes i zbardhur ruhet për të paktën dhjetë vjet dhe i vihet në dispozicion gjyqtarëve të gjykatës, anëtarëve të Këshillit të Lartë Gjyqësor dhe Inspektorit të Lartë të Drejtësisë. Akses mund t’u jepet personave dhe institucioneve të tjera të interesuara duke siguruar mbrojtjen e të dhënave personale.

3. Kryetari njofton Këshillin e Lartë Gjyqësor për datën dhe rendin e ditës së mbledhjes së përgjithshme të gjyqtarëve kur diskutohet analiza vjetore e gjykatës, të paktën dy javë më parë. Këshilli i Lartë Gjyqësor mund të vendosë për të marrë pjesë në mbledhjen e përgjithshme të gjyqtarëve përmes anëtarëve të tij si vëzhgues.

4. Kryetari mund të ftojë në mbledhjen e përgjithshme të gjyqtarëve, nëpunës civilë gjyqësorë në detyrë ose që kryejnë praktikën profesionale, ose palë të tjera të interesuara. 
SEKSIONI II
DISPOZITA TË VEÇANTA PËR GJYKATËN E LARTË

Analogjia e dispozitave të tjera

Rregullimet e parashikuara në nenet e Seksionit I të këtij Kreu, aplikohen për aq sa gjejnë zbatim edhe për Gjykatën e Lartë, përveç kur parashikohet ndryshe nga ky ligj.

Kolegjet dhe trupat gjykues të Gjykatës së Lartë

1. Gjykata e Lartë organizohet në Kolegjin Civil, Kolegjin Penal dhe Kolegjin Administrativ. Kryetari i Kolegjit zgjidhet nga anëtarët e tij me shumicë të thjeshtë votash për periudhën një vjeçare, me të drejtë rizgjedhjeje.

2. Kolegji Civil shqyrton rekurse ndaj vendimeve të gjykatave me juridiksion të përgjithshëm për çështje tregtare, civile dhe familjare si dhe çështje të tjera të caktuara në kompetencë me ligj. Ai gjykon në trupa gjykues të përbërë nga tre gjyqtarë.

3. Kolegji Penal shqyrton rekurse ndaj vendimeve të gjykatave me juridiksion të përgjithshëm dhe gjykatave të posaçme për gjykimin e veprave penale të korrupsionit dhe krimit të organizuar për çështje penale, si dhe çështje të tjera të caktuara në kompetencë me ligj. Ai gjykon në trupa gjykues të përbërë nga tre gjyqtarë. Çështjet penale të gjykuara nga gjykatat e posaçme për gjykimin e veprave penale të korrupsionit dhe krimit të organizuar gjykohen nga një trup gjykues i përbërë nga pesë gjyqtarë.

4. Kolegji Administrativ shqyrton rekurse ndaj vendimeve të gjykatave administrative. Trupat gjykues të Kolegjit Administrativ përbëhen nga tre gjyqtarë dhe për çështje që gjykojnë ligjshmërinë e akteve normative nënligjore trupat gjykues përbëhen nga pesë gjyqtarë.

5. Trupi gjykues kryesohet nga kryetari i gjykatës dhe në mungesë të tij nga kryetari i seksionit. Në rast mungese të të dyve kryesohet nga gjyqtari relator.

Kolegjet e Bashkuara të Gjykatës së Lartë 

1. Gjykata e Lartë gjykon në Kolegje të Bashkuara për çështje civile, penale ose administrative, të cilat me vendim të një prej trupave gjykues ose të Kryetarit të Gjykatës së Lartë, paraqiten për shqyrtim për ndryshimin e praktikës gjyqësore.

2. Kolegjet e Bashkuara shqyrtojnë rastet kur e njëjta çështje juridike nuk është interpretuar në mënyrë të njëjtë nga kolegje të ndryshme të Gjykatës së Lartë, ose në rast se ekziston rreziku për interpretim jo të njëjtë nga Kolegje të ndryshme të Gjykatës së Lartë.

Përbërja dhe gjykimi në Kolegje të Bashkuara 

1. Kolegjet e Bashkuara kryesohen nga Kryetari i Gjykatës së Lartë ose në mungesë të tij nga zëvendës kryetari.
2. Kolegjet e Bashkuara gjykojnë kur në to marrin pjesë jo më pak se dy të tretat e të gjithë gjyqtarëve të Gjykatës së Lartë. 

3. Vendimi merret me shumicën e votave të gjyqtarëve që marrin pjesë në gjykim. Në rast të një numri të barabartë votash, votimi bëhet sërish dhe nëse numri është sërish i barabartë, vota e kryetarit është përcaktuese.

4. Kur Gjykata e Lartë gjykon në Kolegje të Bashkuara sipas nenit 32, pika 1, e këtij ligji, krahas relatorit të çështjes në trupin gjykues që ka paraqitur çështjen, caktohet me short edhe një relator tjetër nga një tjetër trup gjykues që ka të bëjë me interpretimin e të njëtës çështje. Relatorët, në mënyrë të pavarur, përgatisin relatimin e tyre mbi interpretimin e ligjit, gjendjen e praktikës gjyqësore, qëndrimet e doktrinës juridike dhe i paraqesin ato përpara Kolegjeve të Bashkuara.

Neni 34 
Njësia e Shërbimit Ligjor 

1. Pranë Gjykatës së Lartë funksionon Njësia e Shërbimit Ligjor. 
2. Ajo ushtron veprimtari këshilluese dhe ndihmëse në procesin vendimmarrës të Gjykatës së Lartë duke përfshirë: 

a) analizimin e praktikës gjyqësore përkatëse mbi interpretimin e dispozitave të zbatueshme për çështjet në gjykim; 

b) analizimin e çështjes dhe përmbledhjen e procedurës;

c) kryerjen e detyrave të tjera për përpunimin e çështjes siç kërkohet nga gjyqtari. 
3. Njësia e Shërbimit Ligjor është në varësi të Kryetarit të Gjykatës, i cili për çdo çështje gjyqësore cakton këshilltarin ligjor duke marrë parasysh përvojën profesionale dhe specializimin e tyre, si dhe duke siguruar ngarkesë pune të barabartë ndërmjet tyre. 
4. Njësia e Shërbimit ligjor përbëhet nga këshilltarët ligjorë, në të cilën më shumë se gjysma e numrit të përgjithshëm, përbëhet nga ndihmës magjistratë të komanduar sipas procedurave të përcaktuara në Ligjin “Për Statusin e Gjyqtarëve dhe Prokurorëve në Republikën e Shqipërisë”. 
5. Këshilltarët ligjorë jo magjistrat emërohen nga Këshilli i Lartë Gjyqësor sipas rregullave të parashikuara në këtë ligj. Këshilltari ligjor që vjen nga radhët e juristëve përfiton pagë të barabartë me “pagën bruto fillestare” të gjyqtarit të gjykatës së shkallës së parë, pa përfitimet e tjera financiare, sipas referimeve të ligjit “Për statusin e gjyqtarëve dhe prokurorëve në Republikën e Shqipërisë”.
6. Këshilltari ligjor jo magjistrat duhet të plotësojë kriteret e mëposhtme: 
a) të jetë diplomuar në drejtësi në nivelin master shkencor; të barazvlefshëm me të sipas përcaktimeve të legjislacionit të arsimit të lartë; 

b) përvojë profesionale jo më pak se 10 vjet si nëpunës i lartë në sistemin gjyqësor ose të prokurorisë, në administratën publike, profesionet e lira ligjore, mësimdhënie në fakultetet e drejtësisë, ose në çdo pozicion tjetër të barasvlefshëm me to, në sektorin privat ose organizatat ndërkombëtare; 
c)  njohuri në jurisprudencën e gykatave vendase dhe atyre ndërkombëtare;
ç)   njohuri shumë të mira të paktën të një gjuhe të vendeve të Bashkimit Evropian;
d) aftësi të shkrimit dhe arsyetimit ligjor;
dh) të mos ketë masa disiplinore në fuqi në pozicionet e mëparshme; 
e) të jetë autor i artikujve dhe botimeve shkencore në fushën e jurisprudencës.
7. Këshilltari ligjor dhe ndihmës magjistrati, i nënshtrohet rregullave të papajtueshmërisë, kufizimeve në detyrë dhe konfliktit të interesave ashtu si magjistrati. 

8. Këshilli i Gjykatës përfshin në projekt buxhetin që paraqet në Këshillin e Lartë Gjyqësor propozimin për numrin e këshilltarëve ligjorë.

9. Mbledhja e përgjithshme e gjyqtarëve miraton rregulla të detajuara për numrin e këshilltarëve ligjorë dhe funksionimin e Njësisë së Shërbimit Ligjor.

Qendra e Dokumentacionit

1. Qendra e dokumentacionit bën: 

a) sigurimin e publikimit të menjëhershëm të vendimeve të Gjykatës së Lartë, në përputhje me dispozitat për mbrojtjen e të dhënave personale;

b) analizën dhe vlerësimin e vendimeve të Gjykatës së Lartë dhe siguron publikimin e ekstrakteve të vendimeve kryesore si dhe publikimin e vendimit të plotë;

c) ndjekjen dhe studimin e praktikës gjyqësore të gjykatave të tjera dhe gjykatave ndërkombëtare, si dhe u jep gjyqtarëve, ndihmës magjistratëve dhe këshilltarëve ligjor jo magjistratë informacion mbi interpretimin e ligjit nga ana e gjykatave.

2. Qendra e Dokumentacionit punon nën mbikëqyrjen e zëvendëskryetarit të Gjykatës së Lartë.

3. Vendimet e trupave gjykues të Gjykatës së Lartë, bashkë me mendimin e pakicës, publikohen në Buletinin Periodik të Gjykatës në përputhje me Ligjin “Për Qendrën e Botimeve Zyrtare”.

4. Vendimet e Gjykatës së Lartë për njehësimin dhe zhvillimin e praktikës gjyqësore publikohen në Fletoren Zyrtare të radhës.

KREU IV

FUNKSIONIMI I ADMINISTRIMIT GJYQËSOR

SEKSIONI I

KOMPETENCAT E ORGANEVE TË ADMINISTRIMIT GJYQËSOR 

Kompetencat e Këshillit të Lartë Gjyqësor 

Këshilli i Lartë Gjyqësor ka në kompetencë organizimin dhe funksionimin e shërbimeve të cilat lidhen me administrimin gjyqësor, sipas kompetencave të parashikuara në Ligjin “Për Organet e Qeverisjes së Sistemit të Drejtësisë në Republikën e Shqipërisë”.

Kompetencat e Kryetarit të Gjykatës

Kryetari i gjykatës ka përgjegjësi për menaxhimin e përgjithshëm gjyqësor dhe ushtron këto detyra:

a) përfaqëson gjykatën në marrëdhënie me të tretët;

b) në fillim të çdo viti miraton një listë, e cila përditësohet kur është e nevojshme,  që përcakton gjyqtarët për gjykimet e rasteve urgjente siç përcaktohet me ligj, sipas rendit alfabetik me bazë mbiemrin, në përputhje me rregullat e miratuara nga Këshilli i Lartë Gjyqësor; 

c) mban kontakt me grupet e kontrollit të institucioneve të tjera shtetërore, njihet me qëllimin dhe objektin e kontrollit dhe u krijon atyre mundësi për ushtrimin e detyrës;

ç) mbikëqyr respektimin e etikës gjyqësore dhe të solemnitetit, si dhe bashkëpunon me Këshillin e Lartë Gjyqësor në lidhje me vlerësimin etik dhe profesional të gjyqtarëve; 

d) mbikëqyr disiplinën në punë të gjyqtarëve dhe kërkon fillimin e hetimit kur dyshohet shkelje disiplinore e gjyqtarëve në gjykatat e tyre;

dh) kujdeset për organizimin dhe funksionimin e administrimit gjyqësor në gjykatë në lidhje me veprimtaritë jo gjyqësore nëpërmjet kancelarit, përveç rasteve kur parashikohet ndryshe në këtë ligj;

e) thërret, përgatit dhe drejton mbledhjet e përgjithshme të gjyqtarëve dhe të Këshillit të Gjykatës, përveç se kur parashikohet ndryshe në këtë ligj;

ë) udhëzon dhe mbikëqyr kancelarin;

f) verifikon ankesat, heton shkeljet disiplinore dhe propozon fillimin e procedimit disiplinor ndaj kancelarit; 

g) kryen veprimet dhe merr vendime që lidhen me statusin e nëpunësve civilë gjyqësorë siç parashikohet në këtë ligj;

gj) garanton zbatimin e vendimeve të Këshillit të Lartë Gjyqësor, në veçanti në lidhje me masat që kanë për qëllim rritjen e efikasitetit dhe cilësisë së shërbimeve gjyqësore;

h) garanton qasjen dhe mënyrën e përdorimit të sistemit të menaxhimit të çështjeve në përputhje me politikat e përgjithshme shtetërore në fushën e tekonologjisë dhe sigurisë së informacionit dhe rregullave të miratuara nga Këshilli i Lartë Gjyqësor sipas parashikimeve të  Ligjit “Për Organet e Qeverisjes së Sistemit të Drejtësisë në Republikën e Shqipërisë”.
i) ushtron çdo detyrë tjetër që lidhet me veprimtaritë jo gjyqësore të gjykatës, siç përcaktohet me ligj ose vendim të Këshillit të Lartë Gjyqësor.

Kompetencat e Këshillit të Gjykatës 

Këshilli i Gjykatës ka kompetencat e mëposhtme: 

a) miraton përshkrimet e punës për të gjithë kategoritë e nëpunësve të shërbimit civil gjyqësor dhe punonjësve të gjykatës, sipas modelit të miratuar nga Këshilli i Lartë Gjyqësor, dhe në raste të veçanta i përshtat me nevojat e gjykatës dhe kriteret e vendit të punës; 

b) merr vendime në lidhje me statusin e nëpunësve civilë gjyqësorë siç përcaktohet në këtë ligj;

c) miraton strukturën dhe organikën e administratës së gjykatës, sipas modelit të miratuar nga Këshilli i Lartë Gjyqësor, dhe në raste të veçanta i përshtat me nevojat e gjykatës dhe aftësitë e personave në detyrë;

ç) miraton strukturën e gjykatës dhe cakton gjyqtarët në seksione dhe trupa gjykues pasi merr mendimin e mbledhjes së përgjithshme të gjyqtarëve duke ndjekur rregullat e përgjithshme të miratuara nga Këshilli i Lartë Gjyqësor;

d) shqyrton ankesa në lidhje me çështje të infrastrukturës së gjykatës, shërbimet ndihmëse në gjykatë dhe çështje të tjera që nuk lidhen me ushtrimin e detyrave të administratës gjyqësore dhe i raporton Këshillit të Lartë Gjyqësor mbi ankesat dhe masat e marra në përputhje me rregullat e miratuara nga Këshilli i Lartë Gjyqësor;

dh) vlerëson dhe shqyrton projekt buxhetin e përgatitur nga nëpunësi i financës përpara paraqitjes në Këshillin e Lartë Gjyqësor;

e) jep informacion, mendime ose raporte të kërkuara nga institucione shtetërore sipas ligjit;

ë) bashkëpunon me Shkollën e Magjistraturës dhe Këshillin e Lartë Gjyqësor për çështje që lidhen me formimin fillestar dhe vazhdues të gjyqtarëve dhe nëpunësve civilë gjyqësorë;

f) organizon rregullisht takime me përdoruesit e gjykatës për rritjen e efikasitetit dhe cilësisë së drejtësisë; 

g) miraton rregulla të veçanta të gjykatës për çështje të ruajtjes dhe sigurisë në gjykatë;

gj) ushtron detyra të tjera të caktuara me ligj.

Kompetencat e Kancelarit

1. Kancelari është përgjegjës për menaxhimin e administrimit gjyqësor dhe në veçanti ka kompetencat e mëposhtme: 

a) është anëtar me të drejtë vote në Këshillin e Gjykatës në përputhje me nenin 27 dhe i Komisionit të Ristrukturimit sipas pikës 6 të nenit 66 të këtij ligji;

b) kryen veprime dhe merr vendime që lidhen me statusin e nëpunësve civilë gjyqësorë siç parashikohet në këtë ligj;

c) mbikëqyr procesin e organizimit dhe dokumentimit të ndarjes së çështjeve me short;

ç) emëron, drejton, mbikëqyr dhe shkarkon punonjësit e gjykatës; 

d) mbikëqyr mirëmbajtjen e godinës së gjykatës.

2. Pas këshillimit me Kryetarin e Gjykatës kancelari është përgjegjës për: 

a) funksionimin e sistemit të menaxhimit të çështjeve në gjykatë në përputhje me legjislacionin në fuqi për teknologjinë dhe sigurinë e informacionit dhe mbikëqyrjen e mbledhjes dhe përpunimit të saktë të të dhënave;

b) dorëzimin e raporteve periodike për gjendjen e përdorimit dhe funksionimit të sistemit të menaxhimit të çështjeve Këshillit të Lartë Gjyqësor; 

c) raportimin pa vonesë Këshillit të Lartë Gjyqësor mbi nevojat dhe përditësimet e nevojshme të funksionimit të sistemit të menaxhimit të çështjeve;

ç) udhëzimin dhe mbikëqyrjen e punës së nëpunësve civilë gjyqësorë të gjykatës;
d) i siguron Këshillit të Lartë Gjyqësor dhe Ministrisë së Drejtësisë qasje në të dhënat statistikore për aq sa u nevojitet këtyre institucioneve në ushtrimin e kompetencave të tyre të caktuara me ligj; 
dh) kryen çdo detyrë siç përcaktohet me ligj ose siç autorizohet nga kryetari.

Kompetencat e mbledhjes së përgjithshme të gjyqtarëve të gjykatës

Mbledhja e përgjithshme e gjyqtarëve mblidhet rregullisht, të paktën një herë në muaj. Mbledhja e përgjithshme e gjyqtarëve ushtron kompetencat e mëposhtme:
a) zgjedh një gjyqtar si zëvendës kryetar me shumicën e votave nga radhët e gjyqtarëve të gjykatës;

b) diskuton dhe jep mendim për raportin vjetor të gjykatës;

c) diskuton çështje të natyrës juridike, vendimet unifikuese të Gjykatës së Lartë, vendimet e gjykatave të tjera, vendimet e Këshillit të Lartë Gjyqësor, aktet e kontrollit dhe inspektimit të ushtruara nga Inspektori i Lartë i Drejtësisë, si dhe akte përkatëse të Ministrisë së Drejtësisë dhe çdo çështje tjetër në lidhje me gjykatën në tërësi;

ç) ushtron çdo detyrë tjetër të caktuar me ligj.

SEKSIONI II

ADMINISTRIMI I BRENDSHËM GJYQËSOR

Organizimi i Administratës Gjyqësore

1. Administrata gjyqësore realizon misionin e saj nëpërmjet shërbimeve të mëposhtme: 

a) Shërbime gjyqësore që mbështesin drejtpërdrejtë veprimtaritë gjyqësore, duke përfshirë dokumentimin dhe veprimtari që kryhen nga këshilltarët dhe ndihmësit ligjorë, kryesekretarja dhe sekretarët gjyqësorë; 

b) Shërbime administrative që përfshijnë financën dhe buxhetimin, marrëdhëniet me jashtë dhe me publikun, teknologjinë e informacionit, arkivën gjyqësore, sigurinë, si dhe burimet njerëzore;

c) Shërbime mbështetëse që sigurojnë në mënyrë të veçantë kryerjen e shërbimeve të njoftimeve, dhënien ndihmë trupit gjykues dhe kryesuesit të seancës, si dhe çdo veprimtari tjetër që ka të bëjë me rregullin dhe sjelljen e përshtatshme gjatë seancës gjyqësore, shërbimet e transportit, mirëmbajtjen e mjediseve të gjykatës.

2. Veprimtaritë që duhet të kryhen rregullisht për secilin nga këto shërbime përcaktohen në përshkrimin standard të punës të miratuar nga Këshilli i Lartë Gjyqësor.

Ndihmësit ligjorë të Gjykatave të Apelit
1. Pranë gjykatave të apelit  mund të funksionojë njësia e kërkimit e përbërë nga ndihmësit ligjorë, e krijuar me vendim të Këshillit të Lartë Gjyqësor. Numri i ndihmësve ligjorë nuk mund të jetë më i madh se gjysma e numrit të gjyqtarëve në gjykatë.
2. Ndihmësi ligjor në veçanti:
a) analizon praktikën gjyqësore përkatëse mbi interpretimin e dispozitave të zbatueshme për çështjet në gjykim; 
b) përpunon çështjen dhe përgatit çështje të thjeshta standarde me shkallë kompleksiteti të ulët për marrjen e vendimit nga gjyqtari;
c) kryen detyra të tjera për përpunimin e çështjes siç kërkohet nga gjyqtari ose siç parashikohet në ligj.
3. Kryetari përcakton detyrat për ndihmësin ligjor, duke mbajtur parasysh përvojën profesionale dhe specializimin e tij si dhe duke  siguruar ngarkesë pune të barabartë ndërmjet ndihmësve ligjorë.
4. Gjyqtari i caktuar me short për çështjen mund t’i japë udhëzime ndihmësit ligjor kur është e nevojshme. Ndihmësi ligjor është i lidhur vetëm me udhëzimet e dhëna nga gjyqtari i caktuar me short për çështjen. Çdo udhëzim për interpretimin dhe zbatimin e ligjit duhet të jetë në formë të shkruar dhe është pjesë e dosjes.
5. Gjatë përpunimit dhe përgatitjes së çështjes për vendim, ndihmësi ligjor i ushtron detyrat:
a) në mënyrë të pavarur në bazë të vlerësimit të fakteve dhe në përputhje me një kuptim të ndërgjegjshëm të ligjit, pa asnjë ndikim të jashtëm, nxitje, presion kërcënim ose ndërhyrje, direkte ose indirekte, nga asnjë dhe për asnjë arsye; 

b) me paanshmëri, pa favorizime dhe pa paragjykime.
6. Gjyqtari i caktuar me short e tërheq dosjen gjyqësore nga ndihmësi ligjor nëse e vlerëson të nevojshme sipas kompleksitetit të çështjes që lidhet me faktet, me zbatimin e ligjit ose nëse kjo është e nevojshme në përshtatje me rëndësinë e vendimit. Në këtë rast gjyqtari harton një dokument me shkrim që përmban arsyet për tërheqjen e çështjes, i cili është pjesë e dosjes. 

7. Ndihmësi ligjor i dorëzon pa vonesë dosjen e çështjes gjyqtarit. 
8. Gjyqtari procedon me çështjen më tej, nëse:
a) gjyqtari do tërheqë çështjen;

b) zbulon çështje faktike ose ligjore të cilat sipas kompleksitetit ose vështirësisë së çështjes duhet të përpunohen nga një gjyqtar. 

9. Ndihmësi ligjor, ndihmësi magjistrat ose jo magjistrat, i nënshtrohet rregullave të papajtueshmërisë, kufizimeve në detyrë dhe konfliktit të interesave ashtu si magjistrati. 

10. Këshilli i Lartë Gjyqësor miraton rregulla të detajuara për kushtet dhe kriteret profesionale që duhet të përmbushim ndihmësit ligjorë në gjykatat e apelit, llojin dhe natyrën e detyrave të ndihmësve ligjorë, llojin dhe natyrën e çështjeve për t’u përpunuar dhe përgatitur nga ndihmësit ligjorë, për kriteret dhe procedurat për ndarjen e çështjeve me short, si dhe vlerëson rregullisht ngarkesën e punës së ndihmësve ligjorë dhe siguron një numër të përshtatshëm të tyre për çdo gjykatë apeli. 

Kryesekretari
1. Kryesekretari ka në kompetencë bashkërendimin, organizimin dhe ndarjen e punës së zyrës së sekretarisë nën drejtimin e kancelarit të gjykatës.

2. Kryesekretari ushtron kompetencat e mëposhtme:

a) lëshon vërtetime për të dhënat e kërkuara nga palët nga regjistrat në gjykatë;

b) nënshkruan të gjitha aktet procedurale që kërkojnë njoftime procedurale, siç janë:

i) vendimet gjyqësore që bëhen përfundimtare;

ii) vendime përfundimtare dhe të ndërmjetme që dërgohen për ekzekutim;

iii) ekstrakte dhe fotokopje të njëhësuara me origjinalin të akteve të gjykatës;

iv) të gjitha aktet e tjera të nxjerra nga gjykata, krahas nënshkrimit të personit që i ka përgatitur;

c) çdo detyrë tjetër e përcaktuar me ligj.

3. Veprimtari të tjera të cilat kryhen rregullisht nga kryesekretarët renditen në përshkrimet standarde të punës miratuar nga Këshilli i Lartë Gjyqësor.

Sekretari Gjyqësor 

1. Sekretari gjyqësor kryen detyra procedurale, në përputhje me legjislacionin procedural në fuqi.

2. Sekretari gjyqësor ushtron në veçanti funksionet e mëposhtme:

a) vërteton aktet e gjykatës dhe lëshon vërtetime apo kopje të njëhësuara me origjinalin të akteve procedurale gjyqësore. Kur përdoren pajisje regjistrimi apo pajisje që kryejnë funksione të ngjashme, sekretari garanton që regjistrimi ose riprodhimi është origjinal dhe i paprekur;

b) është përgjegjës për krijimin e dosjeve dhe ndihmon gjyqtarin për mbajtjen e dosjeve sipas një rregulli të caktuar, si dhe për regjistrimin dhe zbatimin e urdhrave të shpallur apo të nxjerrë nga gjykatat dhe gjyqtarët; 

c) ndihmon në mbajtjen e regjistrave, si dhe për regjistrimet në regjistra dhe ndihmon në mbajtjen dhe përdorimin e mjeteve teknike, audiovizive dhe kompjuterike atje ku këto janë të disponueshme;

ç) ndihmon në çështje që lidhen me mbajtjen e dosjeve personale; 

d) bashkëpunon me autoritetet kompetente për çështje të taksave dhe tarifave gjyqësore;

dh) ndihmon në krijimin e statistikave të gjykatës, sipas kritereve të përcaktuara për këtë qëllim dhe për saktësinë e të dhënave;

e) ushtron çdo detyrë tjetër të caktuar me ligj. 

3. Veprimtari të tjera të cilat kryhen rregullisht nga sekretarët gjyqësore renditen në përshkrimet standarde të punës, miratuar nga Këshilli i Lartë Gjyqësor.

Shërbimi financiar
Shërbimi financiar ushtron dhe zbaton detyrimet që rrjedhin nga ligji “Për menaxhimin e sistemit buxhetor” dhe ligji “Për menaxhimin dhe kontrollin financiar”, si dhe aktet në zbatim të tyre.

Marrëdhëniet me Publikun  

1. Shërbimet për marrëdhëniet me publikun kujdesen për informimin e publikut dhe medias në lidhje me veprimtaritë e gjykatës, si dhe për çështje të caktuara gjyqësore në përputhje me rregullat e miratuara nga Këshilli i Lartë Gjyqësor, me qëllim që:
a) t’i sigurohet medias dhe publikut informacion faktik rreth vendimeve gjyqësore dhe për korrigjimin e gabimeve të mundshme mbi faktet për çështje të caktuara;

b) t’i komunikohet medias përmbledhje e vendimeve gjyqësore për çështje që kanë interes publik;

c) të mbahen kontakte me median për seancat gjyqësore të çështjeve që kanë interes të veçantë publik;

ç) të sigurohet informacion në përputhje me ligjin “Për të drejtën e informimit”, në veçanti në lidhje me çështjet në gjykim dhe administratën gjyqësore;

d) të publikohen të gjitha vendimet gjyqësore në përputhje me ligjin.

2. Shërbimet e marrëdhënieve me publikun kryhen duke respektuar parimin për të drejtën e informimit, mbrojtjen e dinjitetit njerëzor, privatësisë dhe të dhënave personale, reputacionit dhe prezumimit të pafajësisë.

3. Shërbimi i marrëdhënieve me publikun ndërvepron dhe bashkëpunon me Këshillin e Lartë Gjyqësor mbi ecurinë e marrëdhënieve me publikun pranë gjykatave dhe kërkon mendimin e tij kur është e nevojshme.

4. Këshilli i Gjykatës cakton nëpunësin civil gjyqësor për marrëdhëniet me publikun si koordinator në përputhje me ligjin për kompetencat e koordinatorit për të drejtën e informimit.

5. Shërbimet e marrëdhënieve me publikun ushtrohen nga ose nën mbikqyrjen e gjyqtarit të caktuar për marrëdhëniet me publikun. 

Shërbimi i teknologjisë së informacionit 
Shërbimet e teknologjisë së informacionit sigurojnë :
a) mirëmbajtjen dhe administrimin e bazës së të dhënave në gjykatë, të mbajtura në formë elektronike nëpërmjet sistemeve kompjuterike, duke respektuar legjislacionin në fuqi për mbrojtjen e të dhënave personale;
b) ruajtjen e rregullt të statistikave të gjykatës.

Shërbimi i arkivit gjyqësor 

1. Shërbimi i arkivit gjyqësor mban dhe administron dokumentacionin gjyqësor, i cili përfshin dosje, regjistra dhe akte të tjera gjyqësore, si dhe akte që lidhen me veprimtarinë administrative të gjykatës, në përputhje me legjislacionin në fuqi për arkivat shtetërore. 

2. Shërbimi i arkivit gjyqësor bashkëpunon me Arkivin Shtetëror të Sistemit Gjyqësor për ruajtjen, përpunimin dhe administrimin e dokumentacionit gjyqësor, i cili i nënshtrohet procedurës së arkivimit. 

Neni 49

Rregulli dhe Siguria në Gjykata

1  Rregulli dhe siguria në gjykata rregullohet sipas parashikimeve të legjislacionit në fuqi.
  2. Këshilli i Ministrave, pasi merr mendimin e Këshilli të Lartë Gjyqësor, përcakton kriteret dhe procedurat për garantimin e rregullit dhe sigurisë në gjykata.
KREU V

STATUSI I NËPUNËSVE CIVILË GJYQËSORË

SEKSIONI I

KUALIFIKIMI I NËPUNËSVE CIVILË GJYQËSORË

Kategoritë e nëpunësve civilë gjyqësorë

1. Kategoritë e nëpunësve civilë gjyqësorë janë: 

a) Kancelari;

b) Këshilltari ligjor në Gjykatë të Lartë;

c) Ndihmësi ligjor në Gjykatën e Apelit;

c) Kryesekretari; 

ç) Sekretari gjyqësor;  
d) Nëpunësi i financës dhe buxhetit;
dh)Nëpunës të tjerë që punojnë në fushat e kërkimit ligjor dhe dokumentacionit, burimeve njerëzore, teknologjisë së informacionit, arkivës, dhe marrëdhëniet me publikun, me jashtë ose me median.
2. Statusi i nëpunësve civilë gjyqësorë rregullohet nga ky ligj.

Punonjësit e tjerë gjyqësorë

Marrëdhënia e punës e punonjësve të tjerë në gjykatë rregullohet nga Kodi i Punës.

Formimi profesional 

1. Formimi profesional i nëpunësve civilë gjyqësorë garantohet nëpërmjet përfshirjes së tyre në programet e mëposhtme: 

a) programin e formimit fillestar, mbi bazën e të cilit nëpunësit civilë gjyqësorë që pranohen në shërbimin civil gjyqësor trajnohen brenda periudhës së provës së tyre; 

b) programin e formimit vazhdues, i cili kryhet nga nëpunësit në detyrë të shërbimit civil gjyqësor. 

2. Shkolla e Magjistraturës në bashkëpunim me Këshillin e Lartë Gjyqësor, Ministrinë e Drejtësisë, gjykatat dhe institucione të tjera kryen formimin fillestar dhe vazhdues të kancelarëve, këshilltarëve ligjorë në Gjykatë të Lartë dhe ndihmësve të tjerë ligjorë, si dhe përgatit kurrikulën për formimin fillestar për kancelarin për një periudhë prej të paktën tre muajsh dhe për këshilltarët dhe ndihmësit ligjorë për një periudhë prej të paktën nëntë muajsh sipas kushteve të vendosura në Ligjin “Për organet e qeverisjes të sistemit gjyqësor në Republikën e Shqipërisë”.
3. Këshilli i Lartë Gjyqësor në bashkëpunim me Shkollën e Magjistraturës, Ministrinë e Drejtësisë, gjykatat dhe institucione të tjera kryen formimin profesional fillestar dhe vazhdues të nëpunësve të tjerë civilë gjyqësorë, dhe përgatit kurrikulën për formimin fillestar të tyre për një periudhë prej të paktën një muaji.
4. Shkolla e Magjistraturës miraton rregulla më të detajuara për formimin fillestar dhe atë vazhdues për kancelarët dhe këshilltarët dhe ndihmësit ligjorë dhe Këshilli i Lartë Gjyqësor miraton rregulla më të detajuara për formimin fillestar dhe atë vazhdues për gjithë nëpunësit e tjerë civilë gjyqësorë.

Neni 53

Vlerësimi Kualifikues për Kancelar, Këshilltar dhe Ndihmës Ligjor

1.Shkolla e Magjistraturës ofron formim fillestar për këshilltarët dhe ndihmësit ligjorë, dhe të paktën çdo tre vjet, për kancelarët.

2. Këshilli i Lartë Gjyqësor pasi merr mendimin e kryetarëve të gjykatave përcakton numrin e vendeve të lira për këshilltarët dhe ndihmësit ligjorë për vitin e ardhshëm dhe për kancelarët për tri vitet e ardhshme. 

3. Shkolla e Magjistraturës njofton kandidatët e interesuar për paraqitjen e  kërkesave për formim fillestar, nëpërmjet njoftimeve të publikuara pranë gjithë gjykatave, në faqet zyrtare të gjykatave, të Këshillit të Lartë Gjyqësor dhe të Shkollës së Magjistraturës. 
4. Këshilli i Lartë Gjyqësor ka për detyrë:

a) të verifikojë nëse kandidatët i plotësojnë kriteret e përgjithshme dhe të veçanta për vendin e punës;

b) të përcaktojë listën e kandidatëve që kualifikohen për të marrë pjesë në provimin e pranimit. 

5. Shkolla e Magjistraturës:
a) zhvillon provimin e pranimit; 

b) vlerëson dhe publikon rezultatet e provimit të pranimit;

c) përcakton kandidatët me pikët më të larta që duhet të pranohen në programin e formimit fillestar; 

ç) organizon dhe zbaton programin e formimit fillestar. 

6. Kandidatët e pranuar në programin e formimit fillestar janë të detyruar të ndjekin rregullisht programin dhe të respektojnë rregulloren e Shkollës së Magjistraturës.

7. Në përfundim të formimit fillestar Shkolla e Magjistraturës organizon provimin përfundimtar. Kandidatët që marrin jo më pak se 70 përqind të pikëve totale në provimin përfundimtar, vlerësohen se kanë kaluar me sukses programin e formimit fillestar.

8. Në përputhje me pikën 7 të këtij neni, Shkolla e Magjistraturës rendit kandidatët fitues, sipas  numrit të pikëve që kanë marrë. Lista e kandidatëve fitues miratohet nga Shkolla e Magjistraturës, publikohet në faqen zyrtare të saj, dhe i paraqitet Këshillit të Lartë Gjyqësor.
9. Këshilli i Lartë Gjyqësor miraton rregulla më të hollësishme për mënyrën e përllogaritjes së numrit të kandidatëve që pranohen në programin e formimit fillestar dhe verifikimin e kandidatëve që pranohen në provimin e pranimit.

10. Shkolla e Magjistraturës miraton rregulla më të hollësishme për procedurën dhe vlerësimin e provimit të pranimit dhe provimit përfundimtar.

11. Nëpunësi civil gjyqësor në Gjykatat e posaçme për gjykimin e veprave penale të korrupsionit dhe krimit të organizuar duhet të përmbushë edhe kërkesat dhe kushtet shtesë të parashikuara në ligjin “Për organizimin dhe funksionimin e institucioneve për të luftuar korrupsionin dhe krimin e organizuar në Republikën e Shqipërisë”.
Neni 54

Vlerësimi Kualifikues i Nëpunësve Civilë Gjyqësore
1. Pranimi në shërbimin civil gjyqësor i nëpunësve të tjerë civilë gjyqësorë bëhet sipas rregullave të këtij neni nëpërmjet një konkurrimi të hapur.

2. Pas përfundimit të procedurës së lëvizjes paralele dhe ngritjes në detyrë sipas nenit 57 të këtij ligji, Këshilli i Lartë Gjyqësor, jo më vonë se tri javë nga marrja e njoftimit për vendin e lirë, shpall konkurrimin e hapur në faqen zyrtare të tij dhe i kërkon kancelarit t’a shpallë edhe në faqen zyrtare të gjykatës.

3. Njoftimi përmban informacion për vendin e lirë, afatin e paraqitjes së kërkesës për kandidim, dokumentacionin shoqërues, procedurën e kandidimit dhe vendin ku paraqitet kërkesa dhe dokumentacioni. Afati për paraqitjen e kërkesës së kandidimit nuk mund të jetë më pak se dy javë nga data e njoftimit. 

4. Konkurrimi zhvillohet në dy faza: 

a) verifikimi paraprak nëse kandidatët i plotësojnë kriteret e përgjithshme dhe të veçanta, të publikuara në njoftim;

b) vlerësimi i kandidatëve.

5. Verifikimi paraprak bëhet nga kancelari, ndërsa vlerësimi i kandidatëve bëhet nga Komisioni i Pranimit në gjykatë. 

6. Komisioni i Pranimit rendit kandidatët fitues me më shumë pikë dhe që kanë marrë më shumë se 70 për qind të pikëve totale të vlerësimit, në listën e kandidatëve fitues referuar më poshtë si “lista e kandidatëve”.

7. Këshilli i Lartë i Gjyqësor miraton me vendim rregulla të hollësishme për vlerësimin paraprak, krijimin, përbërjen dhe kompetencat e Komisionit të Pranimit, si dhe për procedurën e vlerësimit.

Neni 55

Kritere të përgjithshme për pranimin

1. Për pranimin në shërbimin civil gjyqësor dhe në provimin e pranimit për kancelarët, këshilltarët ose ndihmësit ligjorë në Shkollën e Magjistraturës, kandidatët duhet të plotësojnë kriteret e përgjithshme për pranimin në shërbimin civil, të parashikuara në ligjin “Për Nëpunësin Civil” dhe kërkesat e veçanta të parashikuara nga ky ligj.

2. Për pranimin në shërbimet e Gjykatave të Posaçme për gjykimin e veprave penale të korrupsionit dhe krimit të organizuar, kandidatët duhet të plotësojnë kushtet e sigurimit të caktuara me ligj të veçantë, si dhe japin pëlqimin për kontrollin periodik të llogarive të tyre bankare dhe të telekomunikimeve vetjake, e nënshkruar nga kandidati dhe familjarët e afërm të kandidatit. 


Neni 56

Kritere të veçanta për Pranimin e Nëpunësve Civilë Gjyqësorë 

1. Për t'u pranuar në provimin e pranimit për formimin fillestar për kancelar, kandidatët duhet të plotësojnë edhe kriteret e veçanta si vijon: 

a) të jenë diplomuar në drejtësi ose ekonomi në nivelin master shkencor ose të barazvlefshëm me të sipas përcaktimeve të legjislacionit të arsimit të lartë; 

b) të kenë përvojë profesionale mbi tetë vjet, nga të cilat së paku tri vjet në pozicione administruese ose pesë vjet në sistemin gjyqësor. 

2. Për pozicionin e ndihmësit ligjor në gjykatat e apelit, kandidatët duhet të përmbushin këto kritere të veçanta:

a) të jenë diplomuar në drejtësi në nivelin master shkencor; të barazvlefshëm me të sipas përcaktimeve të legjislacionit të arsimit të lartë;
b) të kenë përvojë profesionale jo më pak se pesë vjet, duke përfshirë së paku tri vjet përvojë pune profesonale që lidhet me gjykatën.

3. Për pozicionin e këshilltarit ligjor në Gjykatën e Lartë, kandidatët duhet të përmbushin kriteret e parashikuara në nenin 34 pika 6 e këtij neni. 
4. Për pozicionin e kryesekretarit, kandidatët duhet të përmbushin këto kritere të veçanta: 

a) të jenë diplomuar në drejtësi në nivelin master profesional ose të barazvlefshëm me të sipas përcaktimeve të legjislacionit të arsimit të lartë; 
b) të kenë përvojë profesionale jo më pak se pesë vjet, duke përfshirë së paku tri vjet përvojë pune si sekretar gjyqësor. 

5. Për pozicionin e sekretarit gjyqësor, kandidatët duhet të përmbushin këto kritere të veçanta:

a) të jenë diplomuar në drejtësi; 

b) të kenë përvojë prej të paktën një vit të njohur si praktikë  profesionale ose çdo lloj përvoje tjetër profesionale që lidhet me gjykatën.

6. Për pozicionin e nëpunësit zbatues duhet të përmbushin kriteret e përcaktuara në legjislacionin përkatës për menaxhimin financiar dhe kontrollin. 

7. Për pozicionin drejtues të buxhetit, kandidatët duhet të përmbushin këto kritere të veçanta:

a) të jenë diplomuar në shkenca ekonomike të paktën në nivelin master shkencor ose të barazvlefshëm me të sipas përcaktimeve të legjislacionit të arsimit të lartë;
b) të kenë përvojë profesionale jo më pak se tri vjet në fushën e kontabilitetit dhe/ose menaxhimit të buxhetit. 

8. Për pozicionet drejtuese si nëpunës civil gjyqësor në fusha të tjera të shërbimeve administrative të gjykatës, kandidatët duhet të përmbushin këto kritere të veçanta: 
a) të jenë diplomuar në drejtësi, ekonomi ose teknologji e informacionit ose shkenca komunikimi/gazetari, ose në fusha të tjera të përshtatshme me përshkrimin e punës të paktën në nivelin master shkencor ose të barazvlefshëm me të sipas përcaktimeve të legjislacionit të arsimit të lartë;
b) të kenë kryer të paktën një vit praktikë profesionale ose çdo lloj përvoje tjetër profesionale që lidhet me gjykatën.

SEKSIONI II
PRANIMI I NËPUNËSVE CIVILË GJYQËSORË 

Neni 57
Lëvizja paralele dhe ngritja në detyrë 

1. Plotësimi i vendeve të lira në shërbimin civil gjyqësor bëhet sipas kësaj radhe:

a) fillimisht vendi i lirë i ofrohet një nëpunësi civil gjyqësor i regjistruar në listën e nëpunësve civilë gjyqësorë, ose ata të cilët kanë të drejtë rikthehen ose të transferohen sipas dispozitës për efektet e pezullimit të Ligjit “Për Nëpunësin Civil” ose për transferimin;
b) nëse vendi nuk mund të plotësohet sipas procedurës së referuar në gërmën a), plotësimi bëhet nëpërmjet procedurës së lëvizjes paralele;

c) nëse vendi nuk mund të plotësohet sipas procedurës së referuar në gërmën a) ose b), plotësimi bëhet nëpërmjet procedurës së ngritjes në detyrë. 

2. Nëpunësit e shërbimit civil gjyqësor të një kategorie të caktuar kanë të drejtë të aplikojnë nëpërmjet procedurës së lëvizjes paralele për pozicionet e së njëjtës kategori të një gjykate tjetër. 

3. Nëpunësit e shërbimit civil gjyqësor të një kategorie të caktuar të cilët plotësojnë kriteret për një kategori më të lartë, kanë të drejtë të aplikojnë nëpërmjet procedurës të ngritjes në detyrë në pozicionin e një kategorie më të lartë brenda të njëjtës gjykatë ose në një gjykate tjetër. 

4. Kancelari njofton menjëherë dhe pa vonesë Këshillin e Lartë Gjyqësor, për vendin e lirë të krijuar në gjykatë ose që mund të krijohet në të ardhmen, në çdo rast, jo më vonë se dy javë pas marrjes së informacionit.  

5. Këshilli i Lartë Gjyqësor, pa vonesë, vë në dijeni Këshillin e Gjykatës, për nëpunësit civilë gjyqësorë të regjistruar në listën e nëpunësve civilë gjyqësorë sipas pikës 1 të këtij neni. Këshilli i Gjykatës i ofron vendin kandidatit të regjistruar në listën përkatëse.  

6. Në rast se vendi i lirë nuk mund të plotësohet nga një procedurë e tillë Këshilli i Lartë Gjyqësor shpall fillimin e procedurave për lëvizje paralele dhe ngritje në detyrë. Këshilli i Lartë Gjyqësor njofton të gjithë nëpunësit civilë gjyqësorë të së njëjtës kategori, nëpunësit e shërbimit civil gjyqësor të kategorive më të ulta, të cilët plotësojnë kriteret për kategorinë përkatëse më të lartë, për vendet e lira dhe hapjen e procedurave për lëvizje paralele dhe ngritje në detyrë. 

7. Njoftimi shpallet në të gjitha gjykatat. Ai përmban informacion për vendin e lirë, afatin e paraqitjes së kërkesës për kandidim, dokumentacionin shoqërues, procedurën e shqyrtimit të kërkesës dhe vendin ku paraqitet kërkesa dhe dokumentacioni. Afati për paraqitjen e kërkesës për kandidim nuk mund të jetë më pak se dy javë nga data e njoftimit.

8. Kërkesa për kandidim paraqitet pranë Këshillit të Gjykatës që ka njoftuar vendin e lirë. 

9. Këshilli i Gjykatës shqyrton kërkesat, bazuar në dokumentacionin e paraqitur. Në rastin e lëvizjes paralele, Këshilli i Gjykatës mund të zhvillojë një intervistë.  Në rastin e ngritjes në detyrë, zhvillimi i intervistës nga Këshilli i Gjykatës me kandidatët është i detyrueshëm. 

10. Këshilli i Gjykatës, në rastin e paraqitjes së dy ose më shumë kërkesave për të njëjtin pozicion, i rendit kandidatët sipas rradhës së kritereve të mëposhtme: 

a) rezultateve të vlerësimit të punës, në rast rezultatesh të njëjta Këshilli i Gjykatës krijon një renditje brenda grupit të kandidatëve me rezultatet më të larta; 

b) viteve të përvojës profesionale në pozicionin përkatës; 

c) viteve të përgjithshme të përvojës profesionale në sektorin e drejtësisë ose përvojën profesionale që lidhet me fushën e pozicionit përkatës. 

11 . Këshilli i Gjykatës  përzgjedh dhe njofton kandidatin brenda dy javësh nga përfundimi i afatit të paraqitjes së kërkesës për kandidim. 

12. Këshilli i Gjykatës në të cilin pranohet një nëpunës civil gjyqësor i ri, sipas këtij neni, brenda pesë ditëve nga përzgjedhja e kandidatit, njofton Këshillin e Lartë Gjyqësor për rezultatet e procedurës së lëvizjes paralele ose ngritjes në detyrë. 

13. Këshilli i Lartë Gjyqësor miraton me vendim rregulla më të detajuara për procedurat për lëvizje paralele dhe ngritje në detyrë.

Neni 58

Emërimi në Shërbimin Civil Gjyqësor

1. Pas përfundimit të procedurës së lëvizjes paralele dhe ngritjes në detyrë, Këshilli i Lartë Gjyqësor fillon procedurën e pranimit për emërimin e kandidatëve për vendet të mbetura të lira për kancelar, ndërsa Këshilli i Gjykatës fillon procedurën e pranimit për emërimin e kandidatëve për vendet e tjera të lira të nëpunësve civilë gjyqësorë. 

2. Kandidatët fitues, të përcaktuar në përputhje me listën e Shkollës së Magjistraturës për renditjen e kancelarëve, këshilltarëve dhe ndihmësve ligjorë ose në përputhje me renditjen e bërë nga Komisioni i Pranimit, duke filluar nga ai me më shumë pikë, kanë të drejtë të zgjedhin të emërohen në çdo pozicion të kategorisë, për të cilin është zhvilluar konkurrimi. Këshilli i Lartë Gjyqësor dhe Këshilli i Gjykatës emërojnë kandidatët në pozicionin e zgjedhur sipas nenit 59 dhe 60 të këtij ligji.

3. Lista e kandidatëve fitues e krijuar nga Shkolla e Magjistraturës në përputhje me pikën 7 të nenit 53 të këtij ligji, të paemëruar ende, sipas pikës 2 të këtij neni, është e vlefshme për një periudhë katër vjeçare nga shpallja e fituesve. Lista e krijuar nga Komisioni i Pranimit në përputhje me pikën 6 të nenit 54 të këtij ligji, e kandidatëve fitues të paemëruar ende sipas pikës 2 të këtij neni, është e vlefshme për një periudhë dy vjeçare nga shpallja e fituesve. Nëse gjatë kësaj periudhe, organizohet një  konkurs tjetër për të njëjtën kategori, kandidatët fitues të listave, që nuk janë emëruar ende, renditen sërish sipas rezultatit përfundimtar.

4. Vendet e lira, të krijuara në mënyrë të përkohshme, mund të plotësohen nga kandidatët fitues të paemëruar ende, sipas renditjes së tyre në listën e përcaktuar në pikën 3 të këtij neni. Në çdo rast, ky proces realizohet me pëlqimin e kandidatëve fitues dhe nuk cenon të drejtat që ata gëzojnë, sipas pikës 3 të këtij neni. Këshilli i Lartë Gjyqësor dhe Këshilli i Gjykatës bëjnë emërimin e përkohshëm respektivisht për kancelarin, këshilltarin, ndihmësin ligjor dhe nëpunësit e tjerë civil gjyqësor, pas marrjes së pëlqimit të tyre.

5. Çdo emërim në pozicione të shërbimit civil gjyqësor, në kundërshtim me këtë nen, është absolutisht i pavlefshëm.

6. Këshilli i Lartë Gjyqësor miraton rregulla më të hollësishme për procedurën në zbatim të këtij neni.
Neni 59

Emërimi i kancelarit, këshilltarit ligjor dhe ndihmësit ligjor

1. Organi kompetent për emërimin e kancelarit, këshilltarit dhe ndihmësit ligjorë është Këshilli i Lartë Gjyqësor.

2. Për vendin e lirë për kancelar, këshilltar ose ndihmës ligjor, pas përfundimit të procedurës së lëvizjes paralele dhe ngritjes në detyrë, kandidatët e renditur në listën e kandidatëve për pozicionin e kancelarit, këshilltarit dhe ndihmësit ligjor, të publikuar nga Shkolla e Magjistraturës, kanë të drejtë të paraqesin kërkesë pranë Këshillit të Lartë Gjyqësor. 

3. Këshilli i Lartë Gjyqësor zgjedh kandidatin për kancelar, këshilltar ose ndihmës ligjor, duke marrë parasysh kriteret e mëposhtme sipas kësaj radhe: 

a) renditjen në listën e kandidatëve; 

b) çdo njohuri ose përvojë të veçantë e kanditatit, që e bën atë veçanërisht të kualifikuar për vendin e lirë; 
c) vitet e përgjithshme të përvojës profesionale në sektorin e drejtësisë ose në pozicione drejtuese. 

4. Këshilli i Lartë Gjyqësor arsyeton dhe publikon në faqen zyrtare vendimin për rezultatet e procedurës së emërimit. Vendimi i arsyetuar u njoftohet të gjithë kandidatëve. Kandidatët që nuk janë përzgjedhur kanë të drejtë të ankimojnë vendimin në gjykatën kompetente. 

Neni 60

Emërimi i nëpunësve civilë gjyqësorë të tjerë

1. Organi kompetent për emërimin e nëpunësve të tjerë civilë gjyqësorë është Këshilli i Gjykatës.

2. Për vendet e lira për nëpunësit civilë gjyqësorë të tjerë, pas përfundimit të procedurës së lëvizjes paralele dhe ngritjes në detyrë, kandidatët e renditur në listën e kandidatëve nga Komisionet e Pranimit, kanë të drejtë të paraqesin kërkesë pranë Këshillit të Gjykatës. 

3. Këshilli i Gjykatës fton kandidatët për intervistë dhe zgjedh kandidatin për vendin e lirë përkatës në shërbimit civil gjyqësor, duke marrë parasysh kriteret e mëposhtme, sipas kësaj radhe: 

a) renditjen në listën e kandidatëve; 

b) çdo karakteristikë të veçantë e kanditatit në lidhje me vendin e lirë; 

c) vitet e përvojës profesionale në sektorin e drejtësisë ose përvoja të tjera profesionale që lidhet me vendin përkatës. 

4. Këshilli i Gjykatës arsyeton dhe publikon vendimin për rezultatet e procedurës së emërimit. Vendimi i arsyetuar i njoftohet të gjithë kandidatëve. Kandidatët që nuk janë përzgjedhur kanë të drejtë të ankimojnë vendimin në gjykatën kompetente.
Neni 61

Emërimi paraprak 

1. Nëpunësi i shërbimit civil gjyqësor merr emërimin paraprak në shërbimin civil gjyqësor me kusht që vendimi i emërimit të mos cënohet nga një vendim gjyqësor. 

2. Në rast se nuk bëhet ankim brenda afatit kundër vendimit të organit kompetent për emërimin e nëpunësve të shërbimit civil gjyqësor, vendimi bëhet përfundimtar dhe emërimi konsiderohet përfundimtar që nga data e mbarimit të afatit të ankimit ndaj këtij vendimi. 

3. Në rast se bëhet ankim dhe vendimi gjyqësor përfundimtar lë në fuqi vendimin e emërimit, emërimi konsiderohet përfundimtar duke filluar nga dita e njoftimit të vendimit gjyqësor tek nëpunësi civil gjyqësor i emëruar. 

4. Në rast se gjykata e cënon vendimin e emërimit, organi kompetent përkatës rivlerëson sipas rregullave të vlerësimit të gjitha kërkesat e kandidatëve në përputhje me këtë ligj dhe merr një vendim të ri pas dhënies së vendimit përfundimtar të gjykatës. Emërimi paraprak konsiderohet i përfunduar në datën e vendimit të organit kompetent, i cili rishikon vendimin e emërimit duke pasur parasysh vendimin përfundimtar të gjykatës. Kandidatët e emëruar paraprakisht dhe të sapo emëruar njoftohen në datën e dhënies së vendimit. 

5. Viti i parë i shërbimit gjatë periudhës së emërimit paraprak konsiderohet si periudhë prove, sipas nenit 62 të këtij ligji.

6. Këshilli i Gjykatës njofton pa vonesë Këshillin e Lartë Gjyqësor mbi rezultatin e procesit të pranimit, duke përfshirë ankimet e bëra dhe çdo vendim gjyqësor përfundimtar. 

7. Në rast se organi kompetent vendos të ndërpresë marrëdhënien e punës për nëpunësin civil gjyqësor të emëruar paraprakisht, gjatë periudhës së provës, sipas nenit 62 të këtij ligji, ai njofton kandidatët e tjerë që kanë paraqitur kërkesë për vendin përkatës. Këta kandidatë mund të mbështesin kërkesën e tyre edhe në rastin kur ka mbaruar afati i listës së kandidatëve në të cilën ata janë përfshirë. Në rastet kur kandidatët kanë paraqitur ankim, ky ankim konsiderohet i tërhequr. Organi kompetent fton të gjithë kandidatët e tjerë nga lista përkatëse e kandidatëve për të paraqitur kërkesë për kandidim për vendin përkatës.

Neni 62

Periudha e provës

1. Personi, i cili në momentin e emërimit nuk gëzon statusin e nëpunësit të shërbimit civil gjyqësor, i nënshtrohet periudhës së provës, e cila zgjat një vit nga data e njoftimit të vendimit të emërimit paraprak. 

2. Gjatë periudhës së provës, nëpunësi civil gjyqësor kryen detyrat nën kujdesin e një nëpunësi të vjetër civil gjyqësor të së njëjtës kategori ose të një kategorie më të lartë. 

3. Në fund të periudhës së provës, organi kompetent, ku është emëruar nëpunësi i shërbimit civil gjyqësor, vendos: 

a) konfirmimin e nëpunësit civil gjyqësor; 

b) zgjatjen e periudhës së provës një herë të vetme, deri në gjashtë muaj, nëse për arsye të justifikuara, ka qenë i pamundur vlerësimi i nëpunësit civil gjyqësor;

c) moskonfirmimin e nëpunësit civil gjyqësor. 

4. Vendimi sipas parashikimeve të pikës 3 të këtij neni bazohet në çdo rast në vlerësimin e rezultateve individuale të punës. 

5. Këshilli i Gjykatës i përcjell vendimin Këshillit të Lartë Gjyqësor brenda tre ditëve për emërimet që janë në kompetencën e tij. Këshilli i Lartë Gjyqësor regjistron vendimet e marra sipas këtij neni, në Regjistrin Qendror të Personelit brenda dhjetë ditëve nga marrja e njoftimit. 

Neni 63
Dosja dhe Regjistri Qendror i Personelit

1. Kancelari i çdo gjykate krijon dhe administron dosjen individuale për çdo nëpunës civil gjyqësor dhe punonjësi të administratës së gjykatës. Dosja individuale përmban të dhëna profesionale për çdo nëpunës civil gjyqësor dhe punonjës të administratës, si dhe çdo të dhënë tjetër në lidhje me shërbimin civil gjyqësor, ose marrëdhënien e punës.

2. Kancelari i çdo gjykate reflekton në Regjistrin Qendror të Personelit të krijuar dhe administruar nga Departamenti i Administratës Publike sipas parashikimeve të ligjit “Për Nëpunësin Civil” dhe akteve nënligjore në zbatim të tij, të dhënat profesionale për çdo nëpunës civil gjyqësor dhe punonjës të administratës, si dhe çdo të dhënë tjetër në lidhje me shërbimin civil gjyqësor, ose marrëdhënien e punës, si dhe informacionin për strukturën dhe organikën e gjykatës përkatëse.
3. Departamenti i Administratës Publike në cilësinë e administratorit të Regjistrit Qëndror të Personelit, është i detyruar t'i sigurojë Këshillit te Lartë Gjyqësor dhe gjykatave aksesin e plotë dhe të nevojshëm mbi të dhënat e gjykatave në këtë regjistër.
4. Këshilli i Lartë Gjyqësor miraton me vendim rregulla të hollësishme për përmbajtjen, procedurën dhe administrimin e dosjeve të personelit, sipas pikës 1 të këtij neni, të dhënat që mbahen në to, si dhe mënyrën e mbajtjes, të hedhjes, të përditësimit dhe përdorimit të të dhënave.

5. Të gjithë nëpunësit civilë gjyqësorë dhe punonjësit e tjerë të administratës gjyqësore kanë akses të pakufizuar në dosjen e tyre personale, e cila përmban të dhëna në përputhje me ligjin për mbrojtjen e të dhënave personale. 
SEKSIONI III

TË DREJTAT, DETYRIMET, VLERËSIMI I PUNËS, TRANSFERIMI

Neni 64

Të drejtat dhe detyrat e nëpunësit civil gjyqësor 

1. Nëpunësit civilë gjyqësorë gëzojnë të drejta dhe u nënshtrohen detyrimeve sipas dispozitave të parashikuara në kapitullin e të drejtave dhe detyrimeve në shërbimin civil të Ligjit “Për nëpunësin civil”, përveç kur në këtë ligj parashikohet ndryshe.

2. Nëpunësit civilë gjyqësorë kanë të drejtë të ankimojnë vendimet e Këshillit të Gjykatës në Gjykatën Administrative të Apelit.

3. Vendimet e Këshillit të Lartë Gjyqësor për emërimin e kancelarëve, këshilltarëve dhe ndihmësve ligjorë ankimohen në përputhje me ligjin “Për qeverisjen e qeverisjes të sistemit të drejtësisë në Republikën e Shqipërisë”.
4. Këshilli i Ministrave miraton me vendim: 

a) rregulla mbi strukturën dhe rritjen e pagave për nëpunësit civilë gjyqësorë, përmes së cilës, skema e pagës duhet të jetë së paku e njëjtë me atë të kategorive përkatëse të nëpunësit civil; 

b) rregullat mbi kohëzgjatjen e punës, ditët pushim dhe lejen, orët jashtë orarit dhe shpërblimin e tyre, si dhe kompensimin e shpenzimeve për kryerjen e detyrës jashtë vendit të punës. Në përcaktimin e këtyre rregullave, duhet të sigurohet që nëpunësi i shërbimit civil gjyqësor të trajtohet në mënyrë të barabartë me nëpunësin e shërbimit civil.

5. Kancelari kandidat merr një shpërblim të barabartë me 50 % të pagës fillestare si kancelar gjatë kursit të formimit fillestar. Këshilli i Lartë Gjyqësor me vendim përcakton tre kategoritë e kancelarëve në përputhje me ngarkesën dhe nivelin e çdo gjykate. Niveli më i lartë i pagës së kancelarit barazohet me “pagën për funksion” të Drejtorit të Drejtorisë së Përgjithshme, niveli i mesëm barazohet me “pagën për funksion” të Drejtorit të Drejtorisë dhe niveli më i ulët me “pagën për funksion” të përgjegjësit të sektori në nivel Ministrie. 
6. Këshilltari dhe ndihmësi ligjor kandidat merr një shpërblim të barabartë me 50 % të pagës fillestare si këshilltari dhe ndihmës ligjor gjatë kursit të formimit fillestar. Ndihmësi ligjor me përjashtim të këshilltarit ligjor në Gjykatën e Lartë, pas emërimit përfiton pagë e cila është e njëjtë me pagën e funksionit të Drejtorit të Drejtorisë në Ministri. 
7. Kancelarët, këshilltarët dhe ndihmësit ligjorë kandidatë detyrohen të kthejnë të gjithë shpërblimin e marrë brenda tri vjetësh në rast se kandidati përjashtohet ose largohet nga Shkolla ose në rast se kandidati nuk kërkon të caktohet në një pozicion brenda një viti nga përfundimi i arsimimit në Shkollën e Magjistraturës. 
8. Kandidati detyrohet të kthejë 50% të shpërblimit të marrë, brenda tri vjetësh nga përfundimi i arsimimit në Shkollën e Magjistraturës nëse: 

a)  kandidati nuk ka mundur të përmbushë kërkesat për t’u emëruar sipas nenit 53 të këtij ligji; 
b)  mandati i kancelarit, këshilltarit ose ndihmësit ligjor përfundon përpara plotësimit të të paktën pesë viteve në ushtrimin e detyrës. 
9. Për shkaqe shëndetësore ose për shkaqe të tjera të justifikuara, miratuar me vendim nga Këshilli Drejtues i Shkollës së Magjistraturës, detyrimi për kthimin e shumës së përfituar të bursës së shkollimit sipas parashikimeve të pikës 8 të këtij neni, nuk zbatohet për kandidatin. 
10. Nëpunësi civil gjyqësor në gjykatat e posaçme për gjykimin e veprave penale të korrupsionit dhe krimit të organizuar përfiton shtesë për vështirësi në masën 10% të pagës përkatëse.  

Neni 65

Vlerësimi i veprimtarisë 

1. Veprimtaria e çdo nëpunësi civil vlerësohet periodikisht të paktën çdo dy vjet, nga data e fillimit të ushtrimit të detyrës në vendin përkatës sipas këtyre kritereve: 

a) njohuritë profesionale dhe aftësitë teknike; 

b) përkushtimi në punë; 
c) etika në punë.

2. Kryetari i gjykatës njofton nëpunësin civil gjyqësor për fillimin e procesit të vlerësimit dhe i kërkon atij vetëvlerësimin dy muaj para përfundimit të periudhës dy vjeçare të vlerësimit. Nëpunësit civilë gjyqësorë bëjnë vetëvlerësimin brenda dy javësh nga data e marrjes së njoftimit përkatës. Nëpërmjet vetëvlerësimit, nëpunësi civil gjyqësor përshkruan veprimtaritë, identifikon nevojat për trajnim, sugjeron përmirësim të kushteve të punës dhe masa për zhvillimin e tij/saj profesional, identifikon dobësitë dhe përparësitë në lidhje me çdo kriter vlerësimi. 

3. Kryetari i gjykatës njofton të gjithë eprorët të paraqesin brenda dy javësh nga data e njoftimit, mendim me shkrim për punën e nëpunësit civil gjyqësor sipas kritereve të vlerësimit. 

4. Nëpunësi civil gjyqësor që vlerësohet dhe eprori paraqesin aktet e vlerësimit te kryetari i gjykatës, i cili është përgjegjës për të hartuar projekt raportin e vlerësimit, brenda katër javësh pas njoftimit të nëpunësit civil gjyqësor. Me finalizimin e projekt raportit të vlerësimit, nëpunësi civil gjyqësor njoftohet dhe ka të drejtë të ketë akses në dosjen e vlerësimit.

5. Nëpunësi civil gjyqësor ka të drejtën të kundërshtojë me shkrim projekt raportin e vlerësimit, brenda dy javësh nga marrja e tij.

6. Kryetari i gjykatës i paraqet Këshillit të Gjykatës projekt vendimin e vlerësimit, projekt raportin e vlerësimit, së bashku me vetëvlerësimin, mendimin me shkrim të të gjithë mbikëqyrësve dhe, sipas rastit, çdo kundërshtim sipas pikës 5 të këtij neni. 

7. Këshilli i Gjykatës mund të vendosë të dëgjojë nëpunësin civil gjyqësor që vlerësohet dhe të diskutojë rastin, duke vendosur në përfundim vlerësimin me një nga këto nivele: 

a) shumë mirë; 

b) mirë; 

c) kënaqshëm;

ç) jo kënaqshëm. 

8. Këshilli i Gjykatës arsyeton rregullisht me shkrim vendimin dhe njofton nëpunësin civil gjyqësor brenda tre ditëve nga marrja e tij. 

9. Në rast se vendimi i Këshillit të Gjykatës cakton vlerësimin më pak se ‘mirë’, nëpunësi civil gjyqësor ka të drejtë të ankimojë vendimin brenda 15 ditësh nga marrja e njoftimit për vendimin në gjykatën kompetente vetëm për çështje të ligjit për shkak të mos zbatimit të njëjtë të tij.  

10. Në rastin e një nëpunësi civil gjyqësor në periudhë prove, veprimtaria e tij vlerësohet për një periudhë prej gjashtë muajsh.

11. Këshilli i Lartë Gjyqësor miraton me vendim, rregulla të mëtejshme për treguesit e kritereve që lidhen me kriteret e vlerësimit, burimet dhe procedurën e vlerësimit.

Neni 66

Transferimi i nëpunësve civilë gjyqësorë 

1. Dispozitat e parashikuara në Ligjin “Për Nëpunësin Civil” për transferimin e përkohshëm dhe të përhershëm aplikohen për aq sa gjejnë zbatim, përveç se kur në këtë ligj parashikohet ndryshe.

2. Transferimi mund të zbatohet vetëm brenda shërbimit civil gjyqësor. Nëpunësi civil gjyqësor mund edhe të transferohet përkohësisht për nevojat e gjykatës ose shtetit, në pozicionet që i përshtaten profilit të punës, në një organizatë ndërkombëtare, në të cilën Republika e Shqipërisë është anëtare ose në një institucion ndërkombëtar.

3. Këshilli i Gjykatës, në të cilën nëpunësi civil gjyqësor transferohet, është kompetent për dhënien e vendimit të transferimit. Në rast transferimi në institucione të ndryshme nga gjykata, organi kompetent që vendos për transferimin është Këshilli i Gjykatës në të cilën është i punësuar nëpunësi civil gjyqësor. Në rastin e kancelarit, këshilltarit dhe ndihmësit ligjor, organi kompetent që vendos për transferimin është Këshilli i Lartë Gjyqësor.  
4. Këshilli i Gjykatës njofton Këshillin e Lartë Gjyqësor në rastet kur nëpunësi civil gjyqësor, kërkon transferimin në një institucion tjetër të shërbimit civil gjyqësor për shkak të:

a) arsyeve mjekësore ose gjatë shtatzënisë;

b) paaftësisë shëndetësore; 

c) shmangies të një situate të vazhdueshme të konfliktit të interesit.

5. Këshilli i Lartë Gjyqësor regjistron nëpunësin civil gjyqësor në listë deri në sistemimin e tij/saj në një pozicion të përshtatshëm. Dispozitat për efektet e pezullimit zbatohen për aq sa është e mundur.

6. Në rast të mbylljes ose riorganizimit të strukturës së gjykatës, Këshilli i Lartë Gjyqësor ngre Komisionin e Ristrukturimit sipas Ligjit “Për Nëpunësin Civil”. Komisioni i Ristrukturimit drejtohet nga një përfaqësues i Këshillit të Lartë Gjyqësor dhe kryetarët dhe kancelarët e gjykatave që i nënshtrohen procedurës së riorganizimit. 

7. Këshilli i Lartë Gjyqësor miraton me vendim rregulla më të hollësishme për procedurën e transferimit. 

SEKSIONI IV

PEZULLIMI DHE PËRGJEGJËSIA DISIPLINORE 

Neni 67
Pezullimi nga shërbimi civil gjyqësor

1. Dispozitat e parashikuara në Ligin “Për Nëpunësin Civil” për pezullimin nga shërbimi civil, aplikohen për nëpunësit civilë gjyqësorë për aq sa gjejnë zbatim, përveç se kur në këtë ligj parashikohet ndryshe.

2. Organi kompetent për deklarimin e pezullimit është Këshilli i Lartë Gjyqësor për kancelarin, këshilltarin dhe ndihmësin ligjorë dhe Këshilli i Gjykatës për nëpunësit e tjerë civilë gjyqësorë. 

3. Në rast pezullimi sipas një kërkese të motivuar për shkak të një interesi tjetër të ligjshëm të nëpunësit civil gjyqësor, organi kompetent mund të vendosë pezullimin për një periudhë deri në dy vjet, në përputhje me rregullat e nxjerra nga Këshilli i Lartë Gjyqësor. 

Neni 68

Efektet e pezullimit 

1. Gjatë periudhës së pezullimit, nëpunësi civil gjyqësor nuk përfiton pagë, përveç rasteve kur parashikohet ndryshe ne këtë ligj.

2. Nëpunësi civil gjyqësor përfiton pagën e plotë kur pezullohet, vetëm në këto raste:

a) në rastin e procedimit disiplinor;

b) në rastin ku pezullimi është vendosur si masë ndaluese nga gjykata;

c) nëse krijohet një situatë e vazhdueshme konflikti interesi që deklarohet në kohën dhe mënyrën e duhur, sipas ligjit për parandalimin e konfliktit të interesave, deri në transferimin përfundimtar në një pozicion tjetër;

ç) gjatë ndjekjes së programit të formimit fillestar.
3. Nëpunësi civil gjyqësor duhet të kthejë shumën prej 50 % të pagës së përfituar gjatë periudhës së pezullimit, bazuar në një procedurë të papërfunduar disiplinore ose penale në rastet kur:

a) është larguar nga detyra me vendim përfundimtar, në kuadër të procedimit disiplinor përkatës; 
b) është shpallur fajtor për kryerjen e një vepre penale në çështjen përkatëse, me vendim përfundimtar.

4. Këshilli i Lartë Gjyqësor miraton rregulla më të hollësishme për efektet e pezullimit.

Neni 69

Përgjegjësia Disiplinore 

1. Organi kompetent për propozimin e masave disiplinore është:

a) kancelari i gjykatës  për nëpunësit civilë gjyqësorë që ushtrojnë detyrën në gjykatën përkatëse, me përjashtim të këshilltarit dhe ndihmësit ligjor; 

b) kryetari i gjykatës për kancelarin, këshilltarin dhe ndihmësin ligjor. 

2. Organi kompetent për të caktuar masat disiplinore është:

a) Këshilli i Lartë Gjyqësor për kancelarin, këshilltarin dhe ndihmësin ligjor; 

b) Këshilli i Gjykatës për nëpunësit e tjerë civilë gjyqësorë.

3. Rregullimet e parashikuara në ligjin “Për Nëpunësin Civil”, për përgjegjësinë disiplinore, aplikohen për aq sa gjejnë zbatim për nëpunësit civilë gjyqësorë, përveç kur parashikohet ndryshe në këtë ligj.
4. Përveç shkeljeve disiplinore të renditura në Ligjin “Për Nëpunësin Civil”, kancelari mban përgjegjësi edhe për mënyrën e ushtrimit të detyrave si anëtar i Këshillit të Gjykatës si dhe për votimin haptazi në kundërshtim me faktet ose ligjin.

Neni 70

Afatet e parashkrimit

1. Me kalimin e afatit dy vjeçar nga data në të cilën ka ndodhur shkelja e pretenduar, hetimet për shkeljen e pretenduar ndaj nëpunësit civil gjyqësor, nuk mund të fillojnë. 
2. Afati i parashkrimit fillon në momentin e përfundimit të shkeljes.

3. Afati i parashkrimit ndërpritet nëse ekzistojnë shkaqe të arsyeshme për të dyshuar se nëpunësi civil gjyqësor mund të jetë përfshirë në një shkelje tjetër të së njëjtës natyrë të kryer brenda afatit të parashkrimit. Në këtë rast, afati fillon në momentin e përfundimit të shkeljes së re. Në çdo rast, parashkrimi nuk zgjatet më shumë se një vit.

4. Pavarësisht parashikimeve të bëra në pikat 1, 2 dhe 3 të këtij neni, shkelje që njëkohësisht janë vepra penale, kanë të njëjtin afat parashkrimi sipas parashikimeve në Kodin Penal. 

5. Afati i parashkrimit pezullohet gjatë kohës së procedimit penal, procedurës civile ose procedurës administrative në lidhje me të njëjtin nëpunës civil gjyqësor, nëse e njëjta shkelje është objekt i këtyre procedurave.

6. Me fillimin e hetimit afati i parashkrimit nuk vazhdon të ecë më. Hetimi fillon sipas këtij neni në datën e marrjes së ankesës ose në atë të marrjes se informacionit që justifikon fillimin e hetimit kryesisht nga organi i lartë hetues. 

Neni 71

Afatet për fillimin e hetimit

1. Organi kompetent për propozimin e masës disiplinore vendos për arkivimin e ankesës ose fillimin e hetimit për shkeljen e pretenduar, brenda gjashtë muajve nga marrja e ankesës ose nga marrja e informacionit dhe fakteve të rëndësishme. 

2. Organi kompetent i paraqet propozimin organit kompetent për caktimin e masës disiplinore ose miraton me vendim mbylljen e hetimit brenda gjashtë muajve nga vendimi për fillimin e hetimit. 

3. Organi kompetent për propozimin e masave disiplinore mund të vendosë shtyrjen e afatit gjashtë mujor të hetimit, sipas pikës 2 të këtij neni, edhe me gjashtë muaj të tjerë, në rastet e mëposhtme:

a) kur nëpunësi civil gjyqësor është i sëmurë ose kur nuk mund të paraqitet për shkaqe të justifikuara;

b) kur vendoset zgjerimi i hetimit ose kur ndryshon shkaku ligjor i hetimit; 
c) në raste të tjera komplekse.

4. Në rast se pas përfundimit të afatit të afatit të hetimit të përcaktuar në pikën 2 ose 3 të këtij neni, zbulohen prova të reja, të cilat tregojnë në mënyrë të arsyeshme se shkelja ka ndodhur, organi kompetent rihap hetimin, me kusht që afati i parashkrimit të mos ketë përfunduar, sipas përcaktimeve të nenit 70, pikat 1 dhe 4, të këtij ligji. Organi kompetent paraqet propozimin për caktimin e masës disiplinore ose miraton me vendim mbylljen e hetimit brenda gjashtë muajve nga vendimi për rifillimin e hetimit.

5. Në rast se organi kompetent, nuk vepron brenda afateve të parashikuara në pikat 2 deri 4 të këtij neni, nëpunësi civil gjyqësor ka të drejtë të ankimojë mosveprimin administrativ në Këshillin e Lartë Gjyqësor. 

6. Afatet e përcaktuara në pikat 1 dhe 2 të këtij neni, mund të pezullohen sipas parashikimeve të nenit 76 të këtij ligji.

Neni 72

Fillimi i hetimit disiplinor

1. Kushdo mund të paraqesë ankesë ndaj nëpunësit civil gjyqësor.

2. Kushdo që mbikëqyr nëpunësin civil gjyqësor ose çdo organ publik me kompetenca kontrolli administrativ, financiar ose auditimi, mund t'i drejtohet me shkresë organit kompetent sipas nenit 69, pika 1 e këtij ligji, për fillimin e hetimit disiplinor, duke i parashtruar pretendimet për shkelje të detyrimeve të nëpunësve civilë gjyqësorë së bashku me provat.

3. Organi kompetent sipas parashikimeve të nenit 69, pika 1 e këtij ligji verifikon pretendimet. Nëse ekzistojnë shkaqe të arsyeshme, sipas të cilave vlerësohet se shkelja ka ndodhur, organi kompetent duhet të fillojë hetimin për shkeljen e pretenduar. Nëse vlerësohet e nevojshme, organi kompetent mbledh prova të tjera, merr në pyetje dëshmitarë ose pyet mbikqyrësit për konstatimet e tyre. 

4. Nëse nuk ekzistojnë shkaqe të arsyeshme për të vlerësuar se shkelja ka ndodhur, organi kompetent e arkivon ankesën ose kërkesën që është haptazi e pabazuar.

5. Organi kompetent i përcaktuar sipas pikës 1 të nenit 69 të këtij ligji, përgatit raportin e hetimit, i cili përmbledh faktet, listën e provave dhe rëndësinë e tyre, si dhe konkluzionet që argumentojnë nëse këto fakte mund të përbëjnë shkelje të detyrimeve të nëpunësve civilë gjyqësorë sipas Ligjit “Për Nëpunësin Civil”.

6. Organi kompetent i përcaktuar sipas pikës 1 të nenit 69 të këtij ligji i paraqet propozim për caktimin e masës disiplinore ose propozim për mbylljen e hetimit organit kompetent të përcaktuar në pikën 2 të nenit 69 të këtij ligji.

Neni 73

Të drejtat e nëpunësit civil gjyqësor gjatë hetimit disiplinor

1. Organi kompetent sipas parashikimeve të pikës 1 të nenit 69 të këtij ligji, njofton nëpunësin civil gjyqësor për arkivimin ose fillimin e hetimit disiplinor, duke i dhënë informacion për pretendimet dhe provat përkatëse, si dhe duke e informuar atë për të drejtat e tij.
2. Nëpunësi civil gjyqësor ka të drejtë të njihet me dosjen disiplinore, të përfaqësohet nga i përfaqësuari sipas parashikimeve në Ligjin “Për Nëpunësin Civil”, të paraqesë deklaratë dhe prova brenda një muaji nga marrja e njoftimit për vendimin e arkivimit dhe fillimit të hetimit.

3. Organi kompetent njofton nëpunësin civil gjyqësor dhe kërkuesin ose organin që e ka drejtuar kërkesën, lidhur me vendimin per mbylljen e hetimit.
Neni 74

Procedura Disiplinore

1. Organi kompetent sipas pikës 2 të nenit 69 të këtij ligji e rrëzon kërkesën për fillimin e procedimit disiplinor pa seancë dëgjimore, nëse nuk janë paraqitur shkaqe për kërkesën, nëse ka arsye për mbylljen e hetimit ose nëse në momentin e fillimit të hetimit afati i parashkrimit ka kaluar.

2. Në raste të tjera, organi kompetent sipas parashikimeve të pikës 2 të nenit 69 të këtij ligji cakton seancën dëgjimore jo më vonë se një muaj nga data e marrjes së kërkesës për caktimin e masës disiplinore. 

3. Nëpunësi civil gjyqësor ka të drejtë të dëgjohet, të paraqesë deklarata dhe prova të tjera, si dhe të përfaqësohet. 

4. Organi kompetent sipas pikës 1 të nenit 69 të këtij ligji paraqet përfundimet e hetimit gjatë seancës disiplinore.

5. Organi kompetent sipas pikës 2 të nenit 69 të këtij ligji shqyrton dhe vendos për propozimin.

Neni 75

Kriteret për caktimin e masave disiplinore

1. Në rast se provohet shkelja disiplinore, organi kompetent sipas nenit 69, pika 2 të këtij ligji cakton një masë disiplinore sipas parashikimeve të Ligjit “Për Nëpunësin Civil”, duke marrë parasysh rrethanat lehtësuese dhe rënduese dhe parimin e proporcionalitetit.  

2. Në caktimin e masës, merren parasysh rrethanat rënduese në vijim kur: 

a) shkelja kryhet më shumë se një herë;

b) shkelja ka zgjatur në kohë; 

c) shkelja kryhet për shkak të motiveve diskriminuese;

ç) shkelja kryhet për motive të tjera të dobëta, të paraqitura para organit kompetent, të cilat duhen ndëshkuar;  

d) nëpunësi civil gjyqësor nxit të tjerët të kryejnë shkelje ose veprime të paligjshme;

dh) shkelja kryhet duke shfrytëzuar dobësitë e të tjerëve;

e) ekziston çdo rrethanë tjetër për të cilën organi kompetent çmon se rëndon shkeljen e kryer.

3. Në caktimin e masës, duhet të merren parasysh rrethanat lehtësuese në vijim: 

a) nëpunësi civil gjyqësor e kryen shkeljen për herë të parë;


b) nëpunësi civil gjyqësor ka vepruar nën ndikimin e një pale të tretë, për shkak të besimit ose frikës;

c) shkelja e nëpunësit civil gjyqësor ka patur ndikim të pakët, duke marrë parasysh në tërësi rrethanat e çështjes; 

ç) nëpunësi civil gjyqësor bashkëpunon në hetimin dhe procedimin disiplinor, duke përfshirë dhe rastet kur pranon shkeljen e kryer ose jep informacione që ndihmojnë në hetimin dhe procedimin disiplinor;

d) nëpunësi civil gjyqësor ka zëvendësuar dëmin e shkaktuar nga shkelja ose ka ndihmuar për të zhdukur ose pakësuar pasojat e saj;

dh) shkelja ka ndodhur shumë kohë më parë; 

 e) ekziston çdo rrethanë tjetër që organi kompetent e çmon se lehtëson shkeljen e kryer.
Neni 76

Pezullimi i hetimeve dhe procedurës disiplinore

1. Organi kompetent sipas këtij ligji duhet të pezullojë hetimin ose procedurën disiplinore nëse janë duke u kryer procedura penale, administrative ose civile: 

a) në të cilat, njëra nga palët është nëpunësi civil gjyqësor që i atribuohet shkelja;

b) shkelja e dyshuar lidhet me të njëjtat fakte.

2. Hetimi ose procedura disiplinore pezullohet deri në dhënien e vendimit gjyqësor përfundimtar.  

3. Kërkuesi, nëpunësi civil gjyqësor përkatës, gjykatat dhe prokuroritë duhet të njoftohen me shkrim për vendimin e pezullimit. Gjykatat dhe prokuroritë e interesuara duhet të dorëzojnë pa vonesë çdo vendim që është marrë për proçedurat përkatëse.

4. Vendimi përfundimtar për pafajësinë ose rrëzimin e kërkimeve ndaj nëpunësit civil gjyqësor, në kuadër të një procesi penal, administrativ ose civil nuk përjashton hetimin ose caktimin e përgjegjësisë disiplinore të nëpunësit civil gjyqësor. 

5. Organi kompetent u referohet vetëm fakteve mbi të cilat bazohet vendimi përfundimtar dhe jo dënimit ose pafajësisë së dhënë në vendim. 

6. Pezullimi i hetimeve ose procedurës disiplinore ndërpret afatet e parashkrimit, të parashikuara në nenin 70 dhe afatet për organin kompetent të parashikuara në nenin 71 të këtij ligji.

7. Vendimi për pezullimin e hetimit nuk ankimohet.

Neni 77

Pezullimi nga detyra gjatë hetimit ose procedimit disiplinor

1. Nëse ekzistojnë shkaqe për të vlerësuar se ushtrimi i detyrave nga nëpunësi civil gjyqësor ndaj të cilit ka filluar hetimi ose procedura disiplinore, mund të dëmtojë procedurën disiplinore ose mund të dëmtojë rëndë ushtrimin e duhur të detyrave nga ky nëpunës, organi kompetent sipas pikës 1 të nenit 69 të këtij ligji, i paraqet organit kompetent kërkesën për pezullim. 

2. Organi kompetent kryesisht e pezullon nëpunësin civil gjyqësor sipas parashikimeve të nenit 69, pika 2 e këtij ligji ose me kërkesë sipas parashikimeve të pikës 1 të nenit 69 të këtij ligji, ose merr çdo masë tjetër të përshtatshme dhe proporcionale.

3. Pezullimi mund të vendoset për një periudhë deri në 90 ditë, vetëm në rastet e shkeljeve të rënda dhe kur vazhdimi i ushtrimit të detyrës mund të paragjykojë hetimin e çështjes, shërbimin ose imazhin ose dinjitetin e funksionit.

4. Pezullimi ekzekutohet në mënyrë që të sigurojë garantimin e dinjitetit personal dhe profesional të nëpunësit civil gjyqësor.
Neni 78

E drejta për ankim

Nëpunësi civil gjyqësor përkatës si dhe organi kompetent sipas pikës 1 të nenit 69 të këtij ligji, kanë të drejtën e ankimit ndaj vendimit për çështje disiplinore. 
Neni 79

Regjistrimet disiplinore

1. Vendimet përfundimtare për masat disiplinore mbahen në dosjen personale të nëpunësit civil gjyqësor dhe regjistrohen në Regjistrin Qendror të Personelit.

2. Vendimi përfundimtar për masën disiplinore dhe regjistri hiqet nga dosja personale dhe fshihet nga regjistri, kryesisht ose me kërkese të nëpunësit civil gjyqësor nga Këshilli i Gjykatës dhe Këshilli i Lartë Gjyqësor, sipas afateve të përcaktuara në Ligjin “Për Nëpunësin Civil”.




SEKSIONI V

NDËRPRERJA E MARRËDHËNIES NË SHËRBIMIN CIVIL GJYQËSOR

Neni 80

Ndërprerja e Marrëdhënies në Shërbimin Civil Gjyqësor

1. Ndërprerja e marrëdhënieve në shërbimin civil gjyqësor i nënshtrohet rregullave të parashikuara në Ligjin “Për Nëpunësin Civil, përveç rasteve kur parashikohet ndryshe në këtë ligj.

2. Me përjashtim të rasteve të tjera të parashikuara në Ligjin “Për Nëpunësin Civil”, marrëdhënia në shërbimin civil gjyqësor përfundon nëpërmjet lirimit, në rastin e emërimit në funksionin e ministrit, zëvendës ministrit, zyrtarit të emëruar nga Kuvendi, Presidenti i Republikës ose Këshilli i Ministrave apo funksionarë të kabinetit.

3. Organi kompetent për ndërprerjen e marrëdhënies në shërbimin civil gjyqësor për kancelarin, këshilltarin dhe ndihmësin ligjor është Këshilli i Lartë Gjyqësor dhe për nëpunësit e tjerë civilë gjyqësorë është Këshilli i Gjykatës ku ai ushtron detyrën.

Neni 81 

Regjistrimi në Regjistrin Qëndror të Personelit

Këshilli i Gjykatës, brenda tri ditësh nga marrja e njoftimit të dorëheqjes ose nga marrja e njoftimit për shkakun ligjor të ndërprerjes së marrëdhënies në shërbimin civil gjyqësor, njofton Këshillin e Lartë Gjyqësor, i cili regjistron vendimin në Regjistrin Qendror të Personelit.

Neni 82

Rregulla të hollësishme për ndërprerjen e marrëdhënies në shërbimin civil gjyqësor

Këshilli i Lartë Gjyqësor, miraton rregulla të hollësishme për procedurën për ndërprerjen e marrëdhënies në shërbimin civil gjyqësor.
KREU VI
DISPOZITA KALIMTARE DHE TË FUNDIT 

SEKSIONI I
Neni 83

Statusi i kancelarëve në detyrë

1. Këshilli i Lartë Gjyqësor, brenda gjashtë muajve nga krijimi i tij verifikon plotësimin e  kushteve dhe kritereve  ligjore të pozicionit sipas parashikimeve të këtij ligji si dhe bën verifikimin e figurës dhe të pasurisë së  kancelarëve në detyrë.  

2. Këshilli i Lartë Gjyqësor paraqet kërkesë për informacion për verifikimin e të dhënave dhe çdo shkaku tjetër përjashtues, pranë Inspektoratit të Lartë të Deklarimit dhe Kontrollit të Pasurive dhe Konfliktit të Interesave, prokurorisë, organeve publike financiare, Byrosë Kombëtare të Hetimit, shërbimeve shtetërore informative, si dhe çdo organi disiplinor që ka mbikëqyrur disiplinën në marrëdhëniet e mëparshme të punës të kancelarit. Nëse vlerësohet e nevojshme, Këshilli i Lartë Gjyqësor mund të kërkojë informacione shtesë nga institucione të tjera.
3.  Këshilli i Lartë Gjyqësor miraton një raport të arsyetuar me shkrim bazuar në rezultatet e deklaratave të pasurisë, të vlerësimit të figurës si dhe në përmbushjen e kushteve dhe kritereve ligjore të parashkuara në këtë ligj për kancelarin në detyrë.
4  Nëse kancelari në detyrë nuk e kalon me sukses verifikimin e pasurisë, të figurës, kushteve dhe kritereve ligjore sipas ligjit, marrëdhëniet e punës të tij ndërpriten pasi vendimi i Këshillit bëhet i formës së prerë. Kancelari në detyrë në gjykatë ka të drejtë të dëgjohet, të paraqesë deklarata dhe prova të tjera, si dhe të përfaqësohet.
5. Vendimi i Këshillit të Lartë Gjyqësor është i ankimueshëm, brenda dy javëve nga njoftimi i i tij sipas parashikimeve në ligjin “Për organet e qeverisjes të sistemit të drejtësisë në Republikën e Shqipërisë”. 
6. Kancelari në detyrë, i cili përmbush kërkesat ligjore sipas këtij neni merr pjesë në provimin e  organizuar nga Shkolla e Magjistraturës për vlerësimin profesional të tij. Në këtë rast, Këshilli i Lartë Gjyqësor e emëron kancelarin në detyrë brenda një jave nga publikimi i rezultateve të provimit.

7.  Në rastin kur kancelari në detyrë nuk merr të paktën 70 përqind të pikëve totale, ai vlerësohet si i papërshtatshëm për pozicionin dhe i ndërpriten marrëdhëniet e punës në funksionin e kancelarit. Në këtë rast, Këshilli i Lartë Gjyqësor vlerëson mundësitë ekzistuese për sistemimin në një pozicion tjetër në administratën e gjykatës të përshtatshëm dhe në përputhje me kriteret ligjore dhe profesionale.

8. Rregullat e parashikuara në nenet 87 dhe 88 të këtij ligji, aplikohen për aq sa gjejnë zbatim.
9. Këshilli i Lartë Gjyqësor miraton rregulla të detajuara për kritere të tjera që lidhen me specifikat e funksionit të kancelarit si dhe për procedurat që ndiqen me qëllim zbatimin e unifikuar të standardeve në përputhje me legjislacionin në fuqi. 
Neni 84

Statusi i nëpunësit civil në detyrë në Gjykatën e Lartë

1. Brenda afatit 6 mujor nga krijimi i Këshillit të Gjykatës, Këshilli i Gjykatës vlerëson plotësimin e kritereve formale të punonjësve në detyrë për pozicionin që kryejnë sipas këtij ligji me përjashtim të kancelarëve dhe ndihmësve ligjorë. 
2.  Nëse punonjësi në detyrë nuk plotëson kriteret formale të pozicionit përkatës, Këshilli i Gjykatës vlerëson mundësitë ekzistuese për sistemimin në një pozicion tjetër brenda administratës së gjykatës të përshtatshëm dhe në përputhje me kriteret ligjore dhe profesionale, nëse nuk ka arsye për përfundimin e marrëdhënieve të punës. Rregullimet e parashikuara në nenin 85 të këtij ligji lidhur me njoftimin dhe ankimin, aplikohen për sa gjejnë zbatim.
3.  Për kancelarin e gjykatës, zbatohen rregullimet e parashikuara në nenin 83 të këtij ligji.
4. Ndihmësi ligjor magjistrat dhe këshilltari dhe ndihmësi ligjor jo magjistrat janë subjekt i dispozitave kalimtare të ligjit “Për statusin e gjyqtarëve dhe prokurorëve”. 
5. Rregullimet e parashikuara në nenin 88 të këtij ligji aplikohen për aq sa gjejnë zbatim.
6. Këshilli i Lartë Gjyqësor miraton rregulla të detajuara për kritere të tjera që lidhen me specifikat e pozicionit të nëpunësve civil si dhe për procedurat që ndiqen me qëllim zbatimin e unifikuar të standardeve në përputhje me legjislacionin në fuqi.
Neni 85
Statusi i punonjësve të tjerë në detyrë në gjykata

1. Gjykata ngre Këshillin e Gjykatës brenda katër muajve nga krijimi i Këshillit të Lartë Gjyqësor. 
2. Brenda afatit 6 mujor nga krijimi i Këshillit të Gjykatës, Këshilli i Gjykatës vlerëson plotësimin e kritereve formale të punonjësve në detyrë për pozicionin që kryejnë sipas këtij ligji me përjashtim të kancelarit, këshilltarit dhe ndihmësit ligjor. Nëse punonjësi në detyrë nuk plotëson kriteret formale të pozicionit përkatës, Këshilli i Gjykatës vlerëson mundësitë ekzistuese për sistemimin në një pozicion tjetër brenda administratës së gjykatës të përshtatshëm dhe në përputhje me kriteret ligjore dhe profesionale nëse nuk ka arsye për përfundimin e marrëdhënieve të punës.

3. Punonjësi në detyrë në gjykatë ka të drejtë të dëgjohet, të paraqesë deklarata dhe prova të tjera, si dhe të përfaqësohet.
4. Kancelari i njofton vendimin me shkrim të arsyetuar të Këshillit të Gjykatës, të gjithë punonjësve të gjykatës brenda dy javëve nga data e vendimit të Këshillit të Gjykatës. 

5. Brenda dy javësh nga njoftimi sipas parashikimit në pikën 4 të këtij neni, mund të bëhet ankim ndaj vendimit të Këshillit të Gjykatës në gjykatën kompetente.

6. Këshilli i Lartë Gjyqësor miraton rregulla më të detajuara për kritere të tjera që lidhen me specifikat e pozicionit të nëpunësve civil si dhe për procedurat me qëllim zbatimin e unifikuar të standardeve në përputhje me legjislacionin në fuqi.
Neni 86
Dispozitë e veçantë për të punësuarit në Gjykatat e Krimeve të Rënda 

1. Të punësuarit në detyrë në Gjykatën e Shkallës së Parë dhe Gjykatën e Apelit të Krimeve të Rënda duhet të plotësojnë kushtet e sigurimit të caktuara me ligj të veçantë, përfshirë dhënien e pëlqimit për kontrollin periodik të llogarive të tyre bankare dhe të telekomunikimeve vetjake dhe për familjarët e afërm të tyre. Ndaj tyre zbatohen parashikimet e neneve 85 dhe 87 të këtij ligji.  
2. Këshillat e Gjykatave për gjykimin e veprave penale të korrupsionit dhe krimit të organizuar krijohen brenda dy javësh pas krijimit të Gjykatave për gjykimin e veprave penale të korrupsionit dhe krimit të organizuar. Këshillat e Gjykatave për gjykimin e veprave penale të korrupsionit dhe krimit të organizuar konfirmojnë të punësuarit në detyrë nëpërmjet një vendimi të shkruar sipas parashikimeve të nenit 85 të këtij ligji, nëse i punësuari në detyrë në gjykatë si dhe familjarët e afërm të tij, japin pëlqimin për kontrollin periodik të llogarive të tyre bankare dhe të telekomunikimeve vetjake, brenda dy javësh nga krijimi i Gjykatave të posaçme për gjykimin e veprave penale të korrupsionit dhe krimit të organizuar. 

3. Në rastet kur i punësuari ose nëpunësi civil në detyrë nuk konfirmohet nga Këshilli i Gjykatës bazuar në arsye të përcaktuara në pikën 2 të këtij neni, atëherë dosja e punonjësit të gjykatës i përcillet Këshillit të Lartë Gjyqësor me qëllim vlerësimin e mundësive ekzistuese nga Këshilli i Lartë Gjyqësor për sistemimin në një pozicion të lirë në një tjetër gjykatë, zyrë prokurorie,  Këshillin e Lartë Gjyqësor, Këshillin e Lartë të Prokurorisë ose në zyrën e Inspektorit të Lartë të Drejtësisë në përputhje me kriteret ligjore dhe profesionale të pozicionit të punës, dhe vetëm nëse nuk ka arsye për përfundimin e marrëdhënieve të punës.

4. Parashikimet e këtij neni nuk janë në kundërshtim me zbatimin e parashikimeve të nenit 88 të këtij ligji.
Neni 87
Vazhdimi ose përfundimi i kontratës së punës 

1. Në rast se nuk bëhet ankim brenda afatit të parashikuar, vendimi i Këshillit të Gjykatës për statusin e punonjësit në detyrë në gjykatë bëhet përfundimtar dhe kontrata e punësimit e punonjësit në detyrë, statusi i të cilit konsiderohet ai i nëpunësit civil gjyqësor, përfundon efektet në datën e fundit të afatit të ankimit. Punonjësit e tjerë në gjykatë vazhdojnë të konsiderohen si të punësuar në përputhje me kontratën e punësimit bazuar në Kodin e Punës.

2. Në rast se bëhet ankim, vendimi për statusin e nëpunësit në detyrë të gjykatës bëhet përfundimtar me vendimin gjyqësor të formës së prerë. Në rast të njohjes së statusit të nëpunësit civil gjyqësor nga gjykata, kontrata e punësimit të nëpunësit përkatës në detyrë, përfundon në ditën e njoftimit të vendimit gjyqësor përfundimtar. Punonjësit e tjerë në gjykatë, ankimi i të cilëve nuk është njohur, vazhdojnë të konsiderohen si të punësuar në përputhje me kontratën e punësimit bazuar në Kodin e Punës.

3. Punonjësit në detyrë, periudha e provës së të cilëve nuk ka përfunduar në datën kur bëhet përfundimtar vendimi për statusin e tyre, i nënshtrohen periudhës së provës sipas kontratës së tyre të punësimit. Dispozitat e këtij ligji për vlerësimin e punës dhe për vendimin në fund të periudhës së provës, zbatohen për çdo nëpunës civil gjyqësor në provë. 

Neni 88
Regjistri Qëndror i Personelit 

1. Kancelari reflekton në Rregjistrin qëndror të Personelit, të dhënat e përcaktuara në pikën 2, të nenit 63 të këtij ligji, brenda tre muajve nga hyrja në fuqi të ligjit.
3. Kancelari i paraqet Këshillit të Lartë Gjyqësor brenda tri javësh vendimin e Këshillit të Gjykatës në përputhje me nenin 85 të këtij ligji, informacion nëse është paraqitur ankim brenda afatit kohor dhe informacion të nevojshëm për Regjistrin Qendror të Personelit në përputhje me nenin 63 të këtij ligji. Këshilli i Lartë Gjyqësor regjistron statusin e nëpunësit në detyrë në administratën gjyqësore, brenda një jave pasi është dhënë vendimi gjyqësor i formës së prerë.  

4. Brenda gjashtë muajve nga hyrja në fuqi e këtij ligji Këshilli i Lartë Gjyqësor regjistron statusin e kancelarëve në detyrë, nëpunësve civilë në detyrë në Gjykatën e Lartë, këshilltarëve dhe ndihmësve ligjorë në detyrë dhe punonjësve të tjerë në administratën gjyqësore. 

Neni 89

Kompetencat tokësore të degëve të gjykatës 

1. Brenda 18 muajve nga krijimi i tij, Këshilli i Lartë Gjyqësor miraton përkohësisht degët e gjykatave, deri sa vendimi për rrethet gjyqësore dhe kompetencat tokësore të gjykatave të caktohet me vendim të Këshillit të Ministrave. Këshilli i Lartë Gjyqësor mban parasysh numrin e gjyqtarëve për gjykatë dhe mesataren e çështjeve gjyqësore për gjyqtar në gjykatë, me qëllim shmangien për aq sa është e mundur të gjykatave me numër më të vogël minimal të gjyqtarëve me mesatare më të ulët ngarkese në punë siç parashikohet në këtë ligj.  

2. Bazuar në parimet, objektivat dhe kriteret e përcaktuara në nenin 13 pika 3, nenin 14 dhe 15 të këtij ligji, Këshilli i Lartë Gjyqësor duhet të përcaktojë se cila degë gjykate funksionon si e përhershme dhe cila si e përkohshme, si dhe përcakton rregulla të detajuara për funksionimin e degëve.  

Neni 90
Numri i gjyqtarëve për gjykatë

Deri sa të merret një vendim nga Këshilli i Lartë Gjyqësor për numrin e gjyqtarëve për gjykatë në përputhje me këtë ligj, numri i gjyqtarëve për gjykatë mbetet siç përcaktohet nga legjislacioni në fuqi.

SEKSIONI II
DISPOZITA TË FUNDIT
Neni 92
Aktet nënligjore 

1. Ngarkohet Këshilli i Lartë Gjyqësor të hartoj dhe miratoj aktet nënligjore në përputhje me këtë ligj, jo më vonë se 6 muaj nga krijimi i tij, përveç rasteve kur parashikohet ndryshe nga ky ligj.
2. Ngarkohet Shkolla e Magjistraturës të hartoj dhe miratoj aktet nënligjore në përputhje me këtë ligj, jo më vonë se 3 muaj nga hyrja në fuqi të këtij ligji, përveç rasteve kur parashikohet ndryshe nga ky ligj.

3. Ngarkohet Këshilli i Ministrave që jo më vonë se 6 muaj nga miratimi i këtij ligji të hartoj dhe të miratoj aktet nënligjore që mundësojnë përmbushjen e detyrimeve të parashikuara në nenin 64 të këtij ligji.
4. Të gjitha aktet nënligjore të miratuara përpara hyrjes në fuqi të këtij ligji zbatohen për aq sa nuk bien në kundërshtim me këtë ligj.
Neni 93
Shfuqizime
1. Ligji nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë”, të ndryshuar, shfuqizohet me hyrjen në fuqi të këtij ligji me përjashtim të: 
a) Nenit 18, pikat 1 dhe 3, gërma “b” të ligjit Nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë” të cilat shfuqizohen katër muaj pas ngritjes së Këshillit të Lartë Gjyqësor.

b) Nenit 18 pika 2  i ligjit Nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë” i ndryshuar, shfuqizohet 18 muaj pas hyrjes në fuqi të këtij ligji;

c) Neni 18 pika 4 i ligjit Nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë”, i ndryshuar, shfuqizohet me zgjedhjen e zëvendëskryetarit.
ç) Nenet 26 dhe 27 për pagat e gjyqtarëve të ligjit Nr. 9877, datë 18.02.2008 “Mbi organizimin e pushtetit gjyqësor në Republikën e Shqipërisë” i ndryshuar, shfuqizohet pasi të jetë vënë në zbatim sistemi i ri i pagave dhe përfitimeve sipas parashikimeve të ligjit “Për statusin e gjyqtarëve dhe prokurorëve në Republikën e Shqipërisë”. 
2. Ligji nr. 8588, datë 15.03.2000, “Për organizimin dhe funksionimin e Gjykatës së Lartë, në Republikën e Shqipërisë”, të ndryshuar, shfuqizohet me hyrjen në fuqi të këtij ligji, me përjashtim të: 

a) nenit 7, gërmat “b”, “d”, “dh” dhe “e”, të cilat shfuqizohen 4 muaj pas krijimit të Këshillit të Lartë Gjyqësor; 

b) nenit 8 për përzgjedhjen e zëvendëskryetarit, i cili shfuqizohet menjëherë me ngritjen e Këshillit të Lartë Gjyqësor.
Neni 94
Hyrja në fuqi 
Ky ligj hyn në fuqi 15 ditë nga botimi në Fletoren Zyrtare.

KRYETARI

ILIR META
� Miratohen me tri të pestat e të gjithë anëtarëve të Kuvendit: a) ligjet për organizimin dhe funksionimin e institucioneve, të parashikuara nga Kushtetuta.








� Ne vitin 2014 koha mesatare për zgjidhjen e çështjeve civile në Gjykatën e Lartë ishte 2,1 vjet. Ndërsa për çështjet penale 0,9 vjet.


� Ngarkesa mesatare për gjyqtarët e Gjykatës së Lartë është 454 çështje në vit.


� Shih Studimin vlerësues mbi ngarkesën e punës në Gjykatën Administrative të Apelit, të Inspektoratit të KLD, iratuar me vendimin nr. 23, datë 04.03.2015 të KLD-së.  


� Shih Studimin vlerësues mbi ngarkesën e punës në Gjykatën Administrative të Apelit, të Inspektoratit të KLD, iratuar me vendimin nr. 23, datë 04.03.2015 të KLD-së  


�  Dokument pune i stafit të Komisionit. Raporti i vitit 2015 për Shqipërinë, Komsioni Europian Bruksel,10.11.2015 DPS (2015) 213 Përfundimtar. Ky raport gjendet në adresën zyrtare: � HYPERLINK "http://www.integrimi.gov.al/al/dokumente/raportet-e-ke-per-shqiperine/raporti-i-ke-2015" �http://www.integrimi.gov.al/al/dokumente/raportet-e-ke-per-shqiperine/raporti-i-ke-2015� 


� Projekti i KiE/BE “Mbështetje e BE/KiE-së për Eficiencën e Drejtësisë – MED


� Referuar “Analizës krahasuese të reformës së hartës gjyqësore në disa vende të Evropës” � HYPERLINK "file:///C:\\AppData\\Local\\Microsoft\\Windows\\user\\Downloads\\Comparative%20analysis%20of%20the%20reform%20of%20judicial%20maps%20in%20Europe%202012.pdf" �file:///C:/Users/user/Downloads/Comparative%20analysis%20of%20the%20reform%20of%20judicial%20maps%20in%20Europe%202012.pdf� 


�  Neni 141(2) I Kushtetutës: Për ndryshimin e praktikës gjyqësore, Gjykata e Lartë tërheq për shqyrtim në Kolegjet e Bashkuara çështje të caktuara gjyqësore të vendosura nga kolegjet, sipas ligjit. 


� Pranë grupeve të punës për hartimin e çdo projektligji janë ngritur dhe funksionojnë grupet e konsultimit të ngushtë Think-Tank, të përbëra përgjithësisht nga përfaqësues të grupeve të interesit, profesionistë të fushës, gjyqtarë, prokurorë, avokatë, noterë, përmbarues, përfaqësues të shoqërisë civile, pedagogë të së drejtës si dhe përfaqësues të institucioneve të sistemit të drejtësisë dhe institucione të tjera të lidhura me to.


� Green Paper for a European Rechtpfleger � HYPERLINK "file:///C:\\AppData\\Local\\Microsoft\\Windows\\user\\Downloads\\Rechtspfleger_green%20paper.pdf" �file:///C:/Users/user/Downloads/Rechtspfleger_green%20paper.pdf�. 


� Studim karahasues i Bashkimit Evropian per Rechtfleger me teme „Rechtspfleger / Greffiers, statusi ligjor dhe detyrat “

